benprasanth: May 2013\nസമയം ഏകദേശം അഞ്ചുമണി കഴിഞ്ഞിരിക്കുന്നു . ഞാനും ദീപുവും സംസാരിക്കാന് തുടങ്ങിയിട്ട് ഒരു മണിക്കൂറിലേറെയായി . നമുക്കോരോ ചായ കുടിക്കാം എന്നും പറഞ്ഞ് ഞങ്ങള് ചന്തയുടെ സമീപത്തുകൂടി സിയാദിക്കയുടെ കട ലക്ഷ്യമാക്കി നടന്നു. കടയില് എത്തണം എങ്കില് റോഡ് മുറിച്ചു കടക്കണം . അത് അത്ര എളുപ്പം അല്ലാത്തതുകൊണ്ടു തന്നെ ചായ കുടി പലപ്പോഴും ഒഴിവാക്കുകയാണ് പതിവ് . ഞങ്ങളെ നോക്കുകുത്തികളാക്കിക്കൊണ്ട് ഇടതടവില്ലാതെ വാഹനങ്ങള് പാഞ്ഞുകൊണ്ടിരുന്നു . ഏകദേശം പത്തുമിനിറ്റിലധികം ഞങ്ങള്‍ക്ക് അങ്ങനെ നില്‍ക്കേണ്ടി വന്നു .\nറോഡ് മുറിച്ചു കടക്കാന് പറ്റാത്ത അസ്വസ്ഥതയില് നില്‍ക്കുമ്പോഴാണ് ദീപു ഒരു ചെറുപ്പക്കാരനെ ചൂണ്ടിക്കാണിച്ചിട്ട് ശ്രദ്ധിക്കാന് പറഞ്ഞത്. കാവി മുണ്ടുടുത്ത ഇരുനിറം ഉള്ള ഒരു യുവാവ് . അവന് എന്‍റെ ഒരു ബന്ധു ആണ്. പക്ഷെ ഒരു ടൈപ്പ് കഥാപാത്രം ആണ്. ഒന്നുകില് അവന് എന്നെ നോക്കി ഇലക്ഷന് രാഷ്ട്രീയക്കാര് ചിരിക്കുന്നതുപോലെ ഒരു ചിരി ചിരിക്കും അല്ലെങ്കില് കാണാത്ത മട്ടില് പോകും . ഇത് കേട്ട് ഞാന് ചോദിച്ചു - അതെന്താ അങ്ങനെ ? ദീപു പറഞ്ഞു - ങ്ങ്ഹാ..അത് അങ്ങനെയാണ് . എന്തോ എന്നില് അത് ആകാംക്ഷ ജനിപ്പിച്ചു . ദീപു പറഞ്ഞതുപോലെ തന്നെ സംഭവിച്ചു . ഞങ്ങളെ കാണാത്തപോലെ അവന് നടന്നു പോയി. പച്ചക്കറികള് വില്‍ക്കാനിരുന്ന സ്ത്രീയുടെ കൈയില് നിന്നും ഒരു കെട്ടു ചീരയും വാങ്ങിക്കൊണ്ടാണ് അവന് പോയത് . വാഹനങ്ങളുടെ മത്സരയോട്ടം മൂലം മറുവശം എത്താന് വൈകിയതിലുള്ള നീരസം ആ സംഭവം മൂലം ഇല്ലാതായി . ഒരു പുതിയ കഥയും കഥാപാത്രവും എന്‍റെ മനസ്സില് രൂപമെടുക്കുന്നതിന്റെ സുഖം ഞാന് വീണ്ടും അറിഞ്ഞു. "എന്നാലും എന്താ അവന് അങ്ങനെ നിന്നെ മൈന്‍ഡ് ചെയ്യാതെ പോയത് ?" ദീപു വെറുതെ ഒന്ന് ചിരിക്കുക മാത്രം ചെയ്തു . എന്നിട്ട് പറഞ്ഞു - ഇപ്പൊ കൃഷി ചെയ്യണം എന്നും പറഞ്ഞാണ് നടപ്പ്. ഓരോ സമയത്തും ഓരോന്ന്. ഇപ്പൊ തന്നെ ഈ വാങ്ങിക്കൊണ്ടുപോയ ചീര വീട്ടിലെത്തിയാല് ഭാഗ്യം .\nപിന്നെന്തു ചെയ്യാനാ ചീര ? ആകാംക്ഷയോടെ ഞാന് ചോദിച്ചു .\nദീപു :- ഒന്നുകില് പോകുന്ന വഴിയില് അവന്‍റെ സുഹൃത്തുക്കളെ കണ്ടാല് അവര്‍ക്കു കൊടുത്തിട്ടു പോകും . അല്ലെങ്കില് വീട്ടില് കൊണ്ടുപോയി കുഴിച്ചു വെയ്ക്കും . കൃഷിയാണല്ലോ ഇപ്പോഴത്തെ ജ്വരം .!! അവന്‍റെ സ്വഭാവം വെച്ച് ഇനി എന്താ ചെയ്ക എന്ന് പറയാന് പറ്റില്ല . ഇതു കൂടി കേട്ടു കഴിഞ്ഞപ്പോള് ആ കഥാപാത്രത്തോടുള്ള കൗതുകം കൂടി .\nമനസ്സില് ഭാവനയുടെ ചിറകുകള് മുളച്ചു തുടങ്ങിയപ്പോള് ബോധമനസ് അതിനെ അരിഞ്ഞു വീഴ്ത്തി. ജിതേഷിനെക്കുറിച്ച് ദീപുവിനു പറയാനുള്ളതെല്ലാം കേട്ടിട്ട് മതി ഭാവനയുടെ ചിറകിലേറിയുള്ള പറക്കല് എന്ന് ഞാന് തീരുമാനിച്ചു . പിറ്റേ ദിവസം ഞങ്ങള് തമ്മില് കണ്ടെങ്കിലും സംസാരത്തില് മറ്റു പല വിഷയങ്ങളുമാണ് കടന്നു വന്നത് . ജിതേഷിന്റെ വരവ് എന്തോ കാരണങ്ങള് കൊണ്ടു തടയപ്പെട്ടു. എങ്കിലും അതിനടുത്ത ദിവസം അവന് സ്വാഭാവികമായി കടന്നു വന്നു . അതിനു കാരണവും ഒരു കെട്ടു ചീര തന്നെ . അപ്പോള് ദീപുവിന്റെ കൈയില് ഒരു കെട്ടു ചീര ഉണ്ടായിരുന്നു . ചീര കണ്ടതും ശ്വാസം മുട്ടി നിന്ന ചോദ്യം ധൃതിയില് പുറത്തു ചാടി. " അന്ന് ചീര കൊണ്ടു പോയിട്ട് അവന് എന്തു ചെയ്തു ? "\nദീപു (ചിരിച്ചു കൊണ്ട്) :- അതിതുവരെ വിട്ടില്ലേ ? കറി വെക്കുന്നതിലും കഴിക്കുന്നതിലും മറ്റുള്ളവരെ അവന് ബുദ്ധിമുട്ടിച്ചില്ല . എല്ലാം അവന് തന്നെ ചെയ്തു .\nആവേശികനായി വന്ന പുതിയ കഥാപാത്രത്തെ യഥാവിധം സത്കരിച്ചു കൂടെക്കൂട്ടാന് തന്നെ തീരുമാനിച്ചു. ഇത്രയും ആവേശം കാണിച്ചതുകൊണ്ട് അവന്‍റെ ഒരു വിചിത്ര സ്വഭാവം പറയാം എന്ന് ദീപു പറഞ്ഞു .\nജിതേഷിന്റെ വീട്ടില് ആരു വന്നാലും ഉടന് തന്നെ അവന് ഇറങ്ങിപ്പോകും , അത് സ്വന്തം പെങ്ങളും അളിയനും ആണെങ്കില് പോലും . വീട്ടില് വന്നവരൊക്കെ എപ്പോ മടങ്ങിപ്പോകുന്നുവോ അപ്പൊ മാത്രമേ അവന് വീട്ടില് തിരിച്ചെത്തു . ഇത് കേട്ടപ്പോള് ഞാന് ചോദിച്ചു - അവന് വരുമ്പോള് വന്നവരോന്നും പോയിട്ടില്ലെങ്കിലോ ?\nവന്നതുപോലെ അവന് വീണ്ടും ഇറങ്ങിപ്പോകും - ദീപു പറഞ്ഞു .\nഎന്തുകൊണ്ടാണ് അവനിങ്ങനെ പെരുമാറുന്നത് ? ആളുകളെ അഭിമുഖീകരിക്കാന് എന്താ ഇത്ര പ്രശ്നം ? ഏതു തരത്തില്‍പ്പെടുന്ന സുഹൃത്തുക്കളാണ് അവനുള്ളത് ? ഇപ്പോഴത്തെ യുവാക്കള്‍ക്കുള്ളതുപോലെ മദ്യപാനവും മറ്റും ഉണ്ടോ ? ഇടതടവില്ലാതെ എന്നില് നിന്നും വന്ന ഈ ചോദ്യങ്ങള് ഉത്തരങ്ങള്‍ക്കായി ദീപുവിന്റെ മുന്നില് ഊഴം കാത്തു നിന്നു .\nഎന്തുകൊണ്ടാണ് അവനിങ്ങനെ പെരുമാറുന്നതെന്ന് എനിക്കറിയില്ല . അവനെപ്പോലെ തന്നെ ഉള്ള ഒരു മൂന്നാലു പേരുണ്ട് അവനു സുഹൃത്തുക്കളായിട്ട്. സമൂഹത്തിന്‍റെ കണ്ണില് കൂളന്മാരായ നാല് പേര്. . മദ്യ സേവ ഇല്ലാത്തവര് ഇപ്പോള് സിംഹവാലന് കുരങ്ങുകളെപ്പോലെ അല്ലെ ? . മറ്റുള്ളവര്‍ക്കു ശല്യം ഉണ്ടാക്കാത്ത രീതിയില് വല്ലപ്പോഴുമൊക്കെ രഹസ്യമായി ഇവരും മദ്യം കഴിക്കും . ഇവര് മിക്കവാറും എല്ലാ ദിവസങ്ങളിലും തമ്പടിച്ചിരിക്കുന്ന സ്ഥലം കൂടി ഞാന് കാണിച്ചു തരാം എന്നും പറഞ്ഞു ദീപു എന്നെ അങ്ങോട്ട് കൂട്ടിക്കൊണ്ടുപോയി .\nവളരെ വിജനമായി കിടക്കുന്ന കുറെ തരിശു നിലങ്ങള് . ആ തരിശു നിലങ്ങള് പ്രസവിക്കാത്ത സ്ത്രീയെ പോലെ ജീവിതം കഴിച്ചു കൂട്ടാന് തുടങ്ങിയിട്ട് നാളുകളേറെയായി എന്ന് കാണുമ്പോള് തന്നെ മനസിലാകും . അതിനടുത്തായി ഭൂതകാല പ്രതാപത്തിന്‍റെ തിരുശേഷിപ്പ് പോലെ ഒരു കെട്ടിടം കാണാം . വിദൂര ദൃശ്യത്തില് വല്ലാത്തൊരു നിഗൂഡത അതിനുണ്ടായിരുന്നു . ആ മടക്ക യാത്രയില് എന്നെ അലോസരപ്പെടുത്തിയ ചോദ്യം - എങ്ങനെ ഈ നാല്‍വര് സംഘത്തിലേക്ക് നുഴഞ്ഞു കയറാന് സാധിക്കും ? പെട്ടെന്നുള്ള ബ്രേക്കിടല് ആ ചോദ്യത്തിന്‍റെ പിടിയില് നിന്നും എന്നെ താത്കാലികമായി രക്ഷപെടുത്തി . എന്തുണ്ട് വിനയാ ? എങ്ങോട്ടാണ് ? എന്ന് ദീപു ചോദിച്ചു .\nവിനയന് :- പതിവ് സങ്കേതത്തിലേക്ക് .\nഇത് ജിതേഷിന്റെ കൂട്ടുകാരന് വിനയന് എന്ന് പറഞ്ഞു ദീപു പരിചയപ്പെടുത്തി . നാല്‍വര് സംഘത്തിലേക്കുള്ള താക്കോല് തന്‍റെ മുന്നില് ചിരിച്ചുകൊണ്ട് കൈയും നീട്ടി നില്‍ക്കുന്നു. നിഗൂഡമായ ഒരു ചിരിയോടെ അവനു ഞാന് ഹസ്തദാനം നല്‍കി . ഹസ്തദാനത്തോടൊപ്പം സൗഹൃദത്തിന്റെ വിത്തു കൂടി ഞാന് പാകി . പിന്നെയും പല തവണകള് അവിടെയും ഇവിടെയുമൊക്കെ വെച്ചുള്ള കാഴ്ചകള് ആ വിത്ത് വളരാനുള്ള വെള്ളവും വളവുമായി .\nതൊഴിലാളി ദിനമായതുകൊണ്ട് അന്ന് പ്രത്യേകിച്ച് പണിയൊന്നുമില്ലായിരുന്നു . വിനയനെ കാണാനായ് വൈകുന്നേരം മൂന്നുമണി കഴിഞ്ഞപ്പോള് വീട്ടില് നിന്നിറങ്ങി . അവധിയുടെ ആലസ്യം റോഡിലും ഉണ്ടായിരുന്നു . കുറച്ചു ദൂരം ബൈക്കിലൂടെ മുന്നോട്ട് ചെന്നപ്പോള് ഒരു പൊലിസ് ജീപ്പ് കിടക്കുന്നത് കണ്ടു . കാക്കി വേഷം കണ്ടതും സ്വാഭാവികമായി ഉണ്ടാകുന്ന ഭയം തല പൊക്കിയെങ്കിലും വണ്ടി നിര്‍ത്തിയില്ല . കാരണം മാസാരംഭവും മാസാന്ത്യവും ഉള്ള പതിവ് ഹെല്‍മെറ്റ് വേട്ട എന്നെ കരുതിയുള്ളു . റോഡിനു കുറുകെ കറുപ്പ് വയര് വലിച്ചു കെട്ടിയിരുന്നത് അടുത്തെത്തിയപ്പോഴാണ് കണ്ടത് . ബൈക്ക് സൈഡിലേക്ക് ഒതുക്കി നിര്‍ത്തിയിട്ട് , അവിടെ നിന്ന ഒരു മധ്യവയസ്കനോട് കാര്യം തിരക്കി . നിസ്സംഗവും നിര്‍വികാരവുമായി അദ്ദേഹം പറഞ്ഞ മറുപടി ഇപ്രകാരമായിരുന്നു - " വി . ആര് . എസ് എടുത്ത വവ്വാല് സതീശനെ അവന്‍റെ പഴയ സഹപ്രവര്‍ത്തകര് സ്നേഹം പ്രകടിപ്പിച്ചത് പോലീസിനു തലവേദനയായി . അത്രേ ഉള്ളു . "\nഅതാരാ വവ്വാല് സതീശന് ? അറിയാതെ വളരെ പൊടുന്നനെ അങ്ങനെ ഒരു ചോദ്യം എന്‍റെ വായില് നിന്ന് വന്നു പോയി . വളരെ സൂക്ഷിച്ചു നോക്കിയിട്ട് ആ മനുഷ്യന് പറഞ്ഞു -"അതൊരു പഴയ ഗുണ്ടാ നേതാവാണ് ." ഈ സംസാരം കേട്ടുകൊണ്ട് നോക്കിയപ്പോഴാണ് റോഡിനു മറു വശം തളം കെട്ടിനില്‍ക്കുന്ന ചോര കണ്ടത്. ആ കാഴ്ച കണ്ടു തരിച്ചു നില്‍ക്കുമ്പോള് ആ മനുഷ്യന്‍റെ അടുത്ത മറുപടി .-" കണ്ടില്ലേ ? മണ്ണിനു പോലും വേണ്ട ആ പൊലയാടി മോന്‍റെ ചോര ." പിന്നെ ഒരു നിമിഷം പോലും എനിക്കവിടെ നില്‍ക്കാന് കഴിഞ്ഞില്ല. ആ ചോരയുടെ ദൃശ്യം എന്നെ വിടാതെ പിന്തുടര്‍ന്നു . വീട്ടിലെത്തി തണുത്ത വെള്ളത്തില് കുളിച്ചതിനു ശേഷം വിനയനെ വിളിച്ചു ഞാന് ഈ കാര്യം പറഞ്ഞു .\nപ്രതീക്ഷയോടെയാണ് അടുത്ത ദിവസം ഞാന് അവരുടെ സങ്കേതത്തിലെത്തിയത് . കാര്‍മേഘത്തിന്റെ ചെറിയ ചെറിയ കഷണങ്ങള് അതുവരെ പ്രകാശിച്ചു നിന്ന സൂര്യനെ മറച്ചു പിടിച്ചു . പേടിപ്പിക്കുന്ന നിശബ്ദത അവിടമാകെ നിറഞ്ഞു നിന്നു . ആകാശം മേല്‍ക്കൂരയായി നില്‍ക്കുന്ന ആ കെട്ടിടത്തിന്‍റെ വരാന്തയില് ഞാനിരുന്നു . ഭയാനകമായ നിശബ്ദതയെ കളങ്കപ്പെടുത്തിക്കൊണ്ട് വന്ന ശബ്ദം എന്‍റെ ഹൃദയതാളത്തെ ഉച്ചസ്ഥായിയിലെത്തിച്ചു . ക്രമേണ ശ്രുതി തെറ്റിയ സംഗീതം പോലെയായി ഹൃദയ സ്പന്ദനം . അവിടെ ഞാന് മാത്രമല്ല ഉള്ളതെന്ന് മനസിലായി . ധൈര്യം വീണ്ടെടുത്ത്, ഒരു പൂച്ചയെ പോലെ , ഞാന് ആ കെട്ടിടത്തിന്‍റെ ചുറ്റും നോക്കി . പക്ഷെ ആരെയും കാണാന് കഴിഞ്ഞില്ല . പതിയെ കെട്ടിടത്തിനുള്ളിലേക്ക് കയറി നോക്കി . ഭയം എന്ന വികാരത്തെ ഓടിച്ചു കൊണ്ട് മറ്റേതോ വികാരത്തെ പ്രതിഷ്ഠിച്ച കാഴ്ച ആയിരുന്നു ഞാന് അവിടെ കണ്ടത് . ഞങ്ങള് പരസ്പരം കണ്ടു . ചില സമയങ്ങളില് ഉണ്ടാകുന്ന വികാര വിചാരങ്ങളുടെ ഭാവ തീവ്രത അനുവാചകരിലെത്തിക്കാന് കഴിയാതെ നിസ്സഹായയായി നിന്നു പോകുന്ന സന്ദര്‍ഭങ്ങളിലൊന്നായ് അത് മാറി . യാതൊന്നും പറയാനാകാതെ, ഭാഷ മറന്നു പോയവരെപ്പോലെ , ഞങ്ങള് എവിടെയോ ദൃഷ്ടി പതിപ്പിച്ചു നിന്നു .\n"വിനയാ .. നാളെ കാണാം " എന്ന് എങ്ങനെയോ പറഞ്ഞ് ഒപ്പിച്ചിട്ട് ഞാന് നടന്നു . എന്‍റെ ശബ്ദം ആ നിശബ്ദതയെ കീറി മുറിച്ചു . അരക്കില്ലത്തിനു തീയിട്ട ശേഷം നടന്നു നീങ്ങുന്ന ഭീമനെപ്പോലെ ആകണം എന്ന ചിന്തയായിരുന്നു അപ്പോള് മനസിലെങ്കിലും ഞാന് തിരിഞ്ഞു നോക്കിപ്പോയി . ചെമപ്പും കറുപ്പും നിറഞ്ഞ മേഘപാളികള്‍ക്കിടയിലൂടെ എത്തി നോക്കുന്ന സൂര്യന്‍റെ പശ്ചാത്തലത്തില് കെട്ടിടത്തിന്‍റെ മുന്നില് പിടിക്കപ്പെട്ട കുറ്റവാളികളെ പോലെ അവര് നിന്നു .\nഅരയാലിന്റെ ഇലകളില് നിന്നും പളുങ്കുമണികള് പോലെ കൊഴിഞ്ഞു വീഴുന്ന മഴത്തുള്ളികള് മാത്രമായിരുന്നു ആര്‍ത്തലച്ചു പെയ്തതിന്റെ ഏക സൂചന . അരയാലിന്റെ ശിഫം ഇണചേരുന്ന പാമ്പിന് കൂട്ടങ്ങളെ ദ്യോതിപ്പിച്ചു . അതിനു മുകളില് ഇരിക്കുന്ന വിനയനെ കണ്ടപ്പോള് , മുപ്പത്തിമുക്കോടി ദേവ ഗണങ്ങളെ ആട്ടിയോടിച്ച ആള് ദൈവത്തെപ്പോലെ തോന്നിപ്പിച്ചു . അടുത്തു വരുംതോറും അവന്‍റെ മുഖത്തെ ജാള്യത എനിക്ക് കാണാമായിരുന്നു . ഒന്നും സംഭവിക്കാത്ത മട്ടില് തന്നെ ഞാന് ചോദിച്ചു - വിനയന്‍സ് എന്തുണ്ട് ? ഏ ? പറയാന് വിമ്മിട്ടപ്പെട്ടുകൊണ്ട് വിനയന് - ഇ.......ന്ന........ലെ........ അ.........ങ്ങ...........നെ...............\nഏയ് അത് കുഴപ്പമില്ലെട... ...അതൊക്കെ ഓരോരുത്തരുടെ വ്യക്തിപരമായ കാര്യങ്ങളും ഇഷ്ടങ്ങളും അല്ലെ ? നമ്മള് മനസിനിഷ്ടപ്പെട്ടു ചെയ്യുന്നതാണേല് പിന്നെന്തു പ്രശ്നം ? വളരെ വിശാലമായ കാഴ്ചപ്പാടോടുകൂടി ഇതിനെ കാണാന് എനിക്ക് സാധിക്കും . പക്ഷെ നമ്മുടെ സമൂഹം മാത്രം അത്ര കണ്ടു വികസിച്ചിട്ടില്ല . അതൊക്കെ മാറും . എന്‍റെ സംസാരം അവനില് ആശ്വാസത്തിന്റെ ചെറു തെന്നലായ് മാറി . എപ്പോള് വേണമെങ്കിലും പൊട്ടാവുന്ന സജീവ അഗ്നിപര്‍വ്വതം പോലെ തോന്നിച്ചു അവന്‍റെ മുഖഭാവം . 'നമുക്ക് നടന്നു പോയാലോ ? ബൈക്ക് ഇവിടെ ഇരിക്കട്ടെ .' എന്ന് വിനയന് പറഞ്ഞപ്പോള് ഞാന് ഓക്കേ പറഞ്ഞു . ആ നടത്തത്തില് അഗ്നിപര്‍വ്വതം പൊട്ടി തീക്ഷ്ണമായ ലാവാ പ്രവാഹം ഉണ്ടായി .\nവല്യങ്കര കോളനി . അവിടെയാണ് എന്‍റെ ബാല്യവും കൌമാരവുമൊക്കെ . കയ്പ്പേറിയ ഒട്ടനവധി അനുഭവങ്ങളിലൂടെ കടന്നു വന്നവനാണു ഞാന് . കോളനിയിലെ ജീര്‍ണ്ണിച്ച ജീവിത രീതികള് ഒരുവനെ ഏതു തരത്തിലാണ് മാറ്റിമറിക്കുക എന്നത് പ്രവചനാതീതം . " പീഡനം " എന്ന വാക്കിന്‍റെ അര്‍ത്ഥം പോലും മനസിലാക്കാന് പറ്റാത്ത പ്രായത്തില് അതിനിരയാകേണ്ടി വന്നവനാണു ഞാന് . നല്ലപോലെ പഠിച്ചു, നല്ലൊരു ജോലി സമ്പാദിച്ചു , നല്ലൊരു ജീവിതം ആഗ്രഹിച്ച എനിക്ക് കിട്ടിയത് എല്ലാം അതിനു വിപരീതമായ കാര്യങ്ങളാണ് .\nആദ്യമായി ലലാക സുഖത്തിന്റെ അനുഭവം പകര്‍ന്നു തന്നത് തൊട്ടടുത്ത വീട്ടിലെ ചേട്ടനായിരുന്നു . കോളനിയിലെ ലൈംഗിക ജീവിതം പാശ്ചാത്യ സംസ്കാരത്തെ അനുസ്മരിപ്പിക്കും വിധം ആയിരുന്നു . ആദ്യമായി ഹിരണ പ്രവാഹത്തിന്റെ നിര്‍വൃതി അറിഞ്ഞത് സഹപാഠിയും സുഹൃത്തുമായ പ്ര.......ഇല്ല പേര് പറയുന്നില്ല ...അവനില് നിന്നുമായിരുന്നു . പിന്നെ കോളനിയിലെ തന്നെ ചില ചേച്ചിമാരുടെ ഇംഗിതത്തിനു ആജ്ഞാധീനമാകേണ്ടിയും വന്നിട്ടുണ്ട് . ഇതൊക്കെ ആ പ്രായത്തില് . ഒരു പക്ഷെ , ഞാനും ആസ്വദിച്ചിട്ടുണ്ടാകണം . ആ ജീര്‍ണ്ണതയില് നിന്നുള്ള ഏക ആശ്വാസം ഈ സുഹൃത്തുക്കളാണ് . ഈ അനുഭവത്തിന്‍റെ ലാവാപ്രവാഹം എന്നിലേക്കിട്ട ഇംഗണത്തിന്‍റെ ചൂടില് എന്തു പറയണം എന്നറിയാതെ ഞാന് നീറി . ആ നീറ്റലില് നിന്നും രക്ഷപെടുത്തിയത് വെളുത്ത കന്നാസുകളുടെ നീണ്ട നിര ആയിരുന്നു . " കണ്ടില്ലേ ? കന്നാസുകളുടെ നീണ്ട നിര .." സന്ദര്‍ഭത്തിനു ചേരാത്ത എന്‍റെ ഈ ചോദ്യത്തിന് വിനയന്‍റെ മറുപടി വളരെ പെട്ടെന്നായിരുന്നു .\n" അതെങ്ങനാ...ഇപ്പോള് തൂറി കഴുകാന് പോലും ആര് . ഒ . വാട്ടര് അല്ലെ ഉപയോഗിക്കു. " വീട്ടില് കിണറുകളൊക്കെ ഉപയോഗ ശൂന്യമാക്കിയിരിക്കുന്നു . കുളങ്ങളൊക്കെ നികത്തിയിരിക്കുന്നു . ശേഷിക്കുന്നവ മാലിന്യ സംഭരണികളായി വര്‍ത്തിക്കുന്നു . നമ്മള് അനുഭവിക്കാന് കിടക്കുന്നത്തെ ഉള്ളു . കരാളന്‍മാരായ ബഹുരാഷ്ട്രകുത്തകക്കമ്പനികള് ആധിപത്യം സ്ഥാപിക്കും . അവരുടെ മുന്നില് കുടി വെള്ളത്തിനു വേണ്ടി യാചിക്കുന്ന കാലം വിദൂരമല്ല . ഇതൊക്കെ ഈ ജനങ്ങള് ഇനി എന്നാണ് മനസിലാക്കുക ? വിനയന്‍റെ ഈ മറുപടി എന്നെ അത്ബുധപ്പെടുത്തി . സമൂഹത്തിന്‍റെ കണ്ണില് ഒന്നിനും കൊള്ളരുതാത്തവന് എന്ന് മുദ്രകുത്തപ്പെട്ട അവന്‍റെ കാഴ്ചപ്പാടുകള് , അറിവുകള് ഒന്നും അങ്ങനെ ആയിരുന്നില്ല . അല്ലേലും സമൂഹത്തിന്‍റെ അളവുകോല് എപ്പോഴും അങ്ങനെയാണല്ലോ !!! പെയ്തൊഴിഞ്ഞ ആകാശം പോലെ ആയി വിനയന് ..\nദിവസങ്ങള് കടന്നു പോയി . അങ്ങനെ ഒരു ദിവസം ആലിന് ചുവട്ടില് വെച്ച് വിനയനെ കണ്ടു . ഞങ്ങള് പല വിഷയങ്ങളും ചര്‍ച്ച ചെയ്യുമായിരുന്നു . അന്നത്തെ വിഷയം സാഹിത്യം ആയിരുന്നു . ആ സംസാരത്തില് വിനയന് പറഞ്ഞ ഒരു കഥ ഞാന് നിങ്ങളുടെ മുന്നില് അവതരിപ്പിക്കുന്നു .\nആകാശവും ഭൂമിയും രമിക്കുന്നത് സഹിക്ക വയ്യാഞ്ഞിട്ട് , വളരെ തിടുക്കത്തില് സൂര്യന് അങ്ങോട്ട് എത്തി നോക്കാന് തുടങ്ങിയ സമയം . ഏകദേശം 50 വയസ് പ്രായം തോന്നിക്കുന്ന ഒരു സ്ത്രീ കൂസലില്ലാതെ പാടവരമ്പത്തൂടെ നടന്നു വരുന്നു . അവരുടെ ഇടതു കൈയില് ഒരു ചോരക്കുഞ്ഞിനെ തൂക്കിപ്പിടിച്ചിരിക്കുന്നു . മഴക്കാലമാണെങ്കിലും പണ്ടത്തെപ്പോലെ മഴയില്ലാത്തതിനാല് പാടത്ത് വെള്ളവും ചെളിയും വളരെ കുറവായിരുന്നു . അഴുക്കു പിടിച്ച ഒരു പാവാടയും ബ്ലൌസും ആയിരുന്നു അവരുടെ വേഷം . ആ പാവാട മുകളിലേക്ക് വലിച്ചു കുത്തിയിട്ട് അവര് ആ പാടത്തേയ്ക്കിറങ്ങി. ഞാറു നടന്ന ലാഘവത്തോടെ ആ ചോരക്കുഞ്ഞിനെ അവര് ചേറില് താഴ്ത്തി . അതിനു ശേഷം ചുറ്റും ഒന്നു നോക്കിയിട്ട് അടുത്തുള്ള കുളത്തില് ഇറങ്ങി കൈയും കാലും മുഖവും കഴുകി . എന്നിട്ട് ഒന്നും സംഭവിക്കാത്ത പോലെ തിരികെ നടന്നു . കുടിലതയുടെയും ദുഷ്ടതയുടെയും ആള്‍രൂപമായിരുന്നു ആ സ്ത്രീ. അവിശ്വസനീയതയോടെ ഞാന് ഇടയ്ക്ക് കയറി ചോദിച്ചു - ചോരക്കുഞ്ഞിനെ ചേറില് പൂഴ്ത്തിയെന്നോ ? നീ ഇടയ്ക്ക് കയറാതെ . മുഴുവനും പറയാന് എന്നെ അനുവദിക്കു എന്ന് വിനയന് പറഞ്ഞു . ഭൂമിക്കു പോലും ഈ നിഷ്ടുര കൃത്യം സഹിച്ചില്ല . അതിന്‍റെ ഭയാനകതയില് ഭൂമി പോലും ഖരീഭവിച്ചു. ച്ഛര്‍ദ്ദിത ശരീരത്തിന്‍റെ ദുര്‍ഗന്ധം വര്‍ദ്ധിച്ച ആവേശത്തോടെ കാറ്റ് അവിടമാകെ എത്തിച്ചു. നിഷ്ഫലമായ ഒരു പ്രവര്‍ത്തനമായി അത് മാറി . കാരണം അതിനു ചുറ്റും അവരുടെ തന്നെ ബന്ധുക്കള് ആയിരുന്നു .\nമരുമകള്‍ക്ക് പരപുരുഷ ബന്ധം ആരോപിച്ചു മക്കളില് വിഷം കുത്തിവെയ്ക്കുന്ന വെറും മൂശേട്ടയായിരുന്നു ആ തള്ള . പക്ഷെ തള്ളയുടെ തനിപ്പകര്‍പ്പായ അവരുടെ മകള് തുളസി , ബന്ധുവുമായി യഥേഷ്ടം രമിച്ചുകൊണ്ടിരുന്നു . അതിനു വേണ്ട എല്ലാ ഒത്താശകളും ആ തള്ള വീട്ടില് ഒരുക്കിക്കൊടുത്തു . അങ്ങനെ രഹസ്യ വേഴ്ചയുടെ തെളിവ് പരസ്യമാകാന് പരുവത്തില് അവളില് രൂപം കൊണ്ടു . എന്നിട്ടും ഒരു കൂസലും ഇല്ലാതെ അവര് മുന്നോട്ട് പോയി . തുളസി പലപ്പോഴും മുറിയ്കുള്ളില് തന്നെ ആയിരുന്നു . മാസങ്ങള് കൊഴിഞ്ഞു വീണു . പക്ഷെ അതിനനുസരിച്ചുള്ള സൂചകം അത്ര എളുപ്പത്തില് തുളസിയില് കണ്ടു പിടിക്കുക സാധിക്കുമായിരുന്നില്ല . ഒരു ദിവസം തള്ളയുടെ അലര്‍ച്ച കേട്ടു ......ഡാ ..നിന്‍റെ പെങ്ങള്‍ക്ക് വയറു വേദന സഹിക്കാന് പറ്റണില്ല...ചോരയും പോകുന്നെണ്ടെടാ....നീ വേഗം ഒരു വണ്ടി വിളിച്ചോണ്ടു വാ.... ആശുപത്രിയില് എത്തിച്ചപ്പോഴേയ്ക്കും ഇളയ ആങ്ങളയും എത്തി . ഈ സമയം ഡോക്ടര് ആങ്ങളമാരോട് കയര്‍ക്കുന്നു . " ഇത്രയും ആകാമെങ്കില് പിന്നെന്തിനു ഇങ്ങോട്ട് കൊണ്ടു വരണം ? ബാക്കി കൂടി വീട്ടില് ചെയ്‌താല് പോരെ ? അനവസരത്തിലെ കയര്‍ത്തു സംസാരിക്കല് അവരില് ആശയക്കുഴപ്പം ഉണ്ടാക്കി . പ്രസവം വീട്ടില് എടുക്കാമെങ്കില് എന്തിനാ ഇങ്ങോട്ട് കൊണ്ടു വന്നത് എന്നാണ് ഞാന് ചോദിച്ചേ ? ഈ വാചകം അവരുടെ ഹൃദയത്തില് കൂരമ്പുപോലെ തുളഞ്ഞു കയറി .\nമറവിയുടെ മാറാല അവരെയും പിടികൂടി . എങ്കിലും അമ്മയുമായ് ഒരു തരത്തിലും ഒരുമിച്ചു പോകാന് മക്കള് തയ്യാറല്ലായിരുന്നു . എങ്കിലും തുളസിയുടെ കല്യാണം നടത്താന് തീരുമാനിച്ചു . ഇതെല്ലാം അറിയാവുന്ന രാധാകൃഷ്ണന് തുളസിയെ വിവാഹം കഴിക്കാന് തയാറായി . തുളസി ഭര്‍ത്താവും രാധാകൃഷ്ണന് ഭാര്യയുമായി ജീവിതം മുന്നോട്ട് പോയി . രഹസ്യ ഗര്‍ഭം സമ്മാനിച്ച ബന്ധുവും വേറെ വിവാഹം ചെയ്ത് ഇവരുടെ അടുത്ത് തന്നെ താമസിക്കുന്നു . തുളസിക്കുണ്ടായ ആണ്‍കുട്ടി അഞ്ചു വയസു തികയുന്നതിനു മുന്പ് വെള്ളത്തില് വീണു ചാകും എന്ന് ജ്യോതിഷ പണ്ഡിതന്മാര് ....ചോരക്കുഞ്ഞിന്റെ ശാപം ...\nഇത്രയും പറഞ്ഞപ്പോള് ജിതേഷ് ഞങ്ങളുടെ അടുത്തേയ്ക്ക് വരുന്നത് കണ്ടു . ഈ പറഞ്ഞ കഥയിലെ കഥാ പാത്രങ്ങള് ജിതേഷിന്റെ അമ്മൂമ്മയും അപ്പച്ചിയും ആണെന്ന വാചകം എന്നെ ഞെട്ടിച്ചു . വിനയന് പറഞ്ഞത് കഥയോ യാഥാര്‍ത്യമോ എന്നറിയാതെ കുഴങ്ങിയ എന്‍റെ മനസിലൂടെ ആ തള്ള പാടവരമ്പിലൂടെ നടന്നു നീങ്ങുന്നതിന്‍റെ ദൃശ്യം ഒരിക്കല് കൂടി കടന്നു പോയി\nPosted by benprasanth at 6:19 AM No comments:\nഗതി മാറി വയനാടന് സൗന്ദര്യത്തിലേക്ക് .....\n2013 മെയ് എട്ടാം തീയതി പാലക്കാടിന്‍റെ സൗന്ദര്യം ആസ്വദിക്കാം എന്നും പറഞ്ഞുകൊണ്ട് സുഹൃത്തിന്‍റെ വീട്ടിലേക്ക് യാത്ര ആയെങ്കിലും കേരളത്തിന്‍റെ സാംസ്കാരിക തലസ്ഥാനമായ തൃശൂരില് രാത്രി 8.45 നു എത്തി . സുഹൃത്തുമായി ബസ് സ്റ്റാന്റിനടുത്തുള്ള തട്ടുകടയില് നിന്നും ഭക്ഷണം കഴിച്ചു പുറത്തിറങ്ങിയപ്പോള് സുഹൃത്ത് പറഞ്ഞു നമുക്ക് യാത്ര വഴി തിരിച്ചു വയനാട്ടിലേക്ക് വിട്ടാലോ എന്ന് . അതാകുമ്പോള് എനിക്കും ഒരു പുതിയ അനുഭവം ആയിരിക്കും . സുഹൃത്തിന്റെ ആ നിര്‍ദ്ദേശം ഞാന് ആഹ്ലാദത്തോടെ അംഗീകരിച്ചു . അങ്ങനെ ഞങ്ങള് അവിടെ നിന്നും നടന്നു റെയില്‍വേ സ്റ്റേഷനില് എത്തിയപ്പോഴേയ്ക്കും സമയം രാത്രി 9.20 . അപ്പോള് തന്നെ കോഴിക്കോട്ടേയ്ക്ക് പുറപ്പെടുന്ന എറണാകുളം - ഓഖ വണ്ടി ഉടന് തന്നെ രണ്ടാമത്തെ പ്ലാറ്റ് ഫോമില് എത്തും എന്നറിവ് കിട്ടി. വളരെ പെട്ടെന്ന് തന്നെ ടിക്കെറ്റും കരസ്ഥമാക്കി പ്ലാറ്റ് ഫോമിലൂടെ ഓടി റെയില് മുറിച്ചു കടന്നു രണ്ടാമത്തെ പ്ലാറ്റ് ഫോമില് എത്തിയപ്പോള് അതാ വീണ്ടും അറിയിപ്പ് വന്നു - വണ്ടി ഉടനെ തന്നെ എത്തും . ആ വണ്ടിയേയും പ്രതീക്ഷിച്ചുകൊണ്ട് നിരവധി ആളുകള് ഞങ്ങള്‍ക്ക് മുന്‍പേ അവിടെ ഇരിപ്പുറപ്പിച്ചിരുന്നു . അപ്പോള് ഒരു കാര്യം മനസിലായി വണ്ടിയില് നല്ല തിരക്കായിരിക്കും എന്ന് ...വണ്ടി വന്നപ്പോള് എങ്ങനെ എങ്കിലും ആദ്യം തന്നെ ചാടിക്കയറി സീറ്റ് ഉറപ്പിക്കാന് വെമ്പല് കൊള്ളുന്നവരുടെ കൂട്ടത്തില് ഞങ്ങളും . പക്ഷെ വണ്ടിയില് ഞങ്ങളുടെ കാല് എങ്കിലും വെയ്ക്കാനുള്ള സ്ഥലം കിട്ടിയല്ലോ എന്ന ആശ്വാസത്തില് അങ്ങനെ നിലയുറപ്പിച്ചു . മൂന്നര മണിക്കൂര് നിന്നുള്ള ആ റയില് യാത്ര ആദ്യ അനുഭവം ആയിരുന്നു എനിക്ക് . വെളുപ്പിന് ഒരു മണി ആയപ്പോള് ഞങ്ങള് കോഴിക്കോട് റയില്‍വേ സ്റ്റേഷനില് എത്തി . പക്ഷെ അത്രയം തിരക്ക് ആയിരുന്നിട്ടും ആ മൂന്നര മണിക്കൂര് അത്ര ദൈര്‍ഘ്യമായി തോന്നിയില്ല . റെയില്‍വേ സ്റ്റേഷനില് നിന്നും ബസ് സ്റ്റേഷനിലേക്ക് നടന്നു പോകാം എന്ന സുഹൃത്തിന്റെ നിര്‍ദ്ദേശത്തിനനുസരിച്ചു മുന്നോട്ട് നടന്നു .\nമണിക്കൂറുകള്‍ക്കു മുന്‍പ് വരെ വളരെ സജീവമായിരുന്നു എന്ന് യാതൊരു സൂചനയും കാണിക്കാത്ത മിട്ടായിതെരുവിലൂടെ ഞങ്ങള് നടന്നു . ആ സമയത്തും ഒന്ന് രണ്ടു ആളുകളെ ഞങ്ങള്‍ക്ക് തെരുവില് കാണാന് സാധിച്ചു , ഒപ്പം കടയുടെ പണികള് തീരാത്തത് കൊണ്ട് അതിന്റെ പണിയില് ഏര്‍പ്പെട്ടിരിക്കുന്ന തൊഴിലാളികളെയും . വഴിയില് അല്പം സംശയം തോന്നിയതുകൊണ്ട് സംശയം തീര്‍ക്കാനായി ഞങ്ങള്‍ക്ക് ആ തൊഴിലാളികളുടെ സഹായം ലഭിച്ചു . രണ്ടു വര്‍ഷം മുന്പ് കോഴിക്കോട് എത്തിയപ്പോള് കേട്ട അതെ മറുപടി വീണ്ടും കേള്‍ക്കാനിടയായി - ..കെ എസ് ആര് ടി സി സ്റ്റാന്റില് പണി നടക്കുന്നു എന്നും പുതിയ സ്റ്റാന്റില് ചെല്ലണം എന്നും . സുല്‍ത്താന് ബത്തേരി ബസ് ഞങ്ങളെയും കാത്ത് സ്റ്റാന്‍ഡില് കിടപ്പുണ്ടായിരുന്നു . ഞങ്ങളുടെ സീറ്റ് ബസില് ഉറപ്പിച്ചതിനു ശേഷം സുഹൃത്ത് ഒരു കുപ്പി വെള്ളം വാങ്ങിക്കൊണ്ടു വന്നു . ആ തണുത്ത വെള്ളവും കുടിച്ച് വയനാട്ടിലേക്ക് ...\nഡാ ..നമ്മള് ബത്തേരിയില് എത്തി എന്ന് സുഹൃത്തിന്റെ തട്ടി വിളി ആണ് എന്നെ ഉറക്കത്തില് നിന്നും എഴുന്നെല്പ്പിച്ചത് . അപ്പോഴേയ്ക്കും സമയം വെളുപ്പിന് 3.50 . എങ്ങനെ എങ്കിലും ഒരു റൂം തരപ്പെടുത്തി കിടന്നാല് മതി എന്ന മനോഭാവം ആയിരുന്നു എനിക്ക് . അങ്ങനെ ഞങ്ങള് ആദ്യം കണ്ട ടൂറിസ്റ്റു ഹോം ലക്ഷ്യമാക്കി നടന്നു . അവിടെ ചെന്ന് റൂം ഉണ്ടോ ചേട്ടാ എന്ന് തിരക്കി , ഒപ്പം വാടകയും . കേട്ട മാത്രയിലോ , കണ്ട മാത്രയിലോ അറിയില്ല ഉടനെ മറുപടി വന്നു , ഇവിടെ വാടക കൂടുതല് ആണ് . നിങ്ങള് അവിടെ കാണുന്ന സ്ഥലത്ത് തിരക്കി നോക്കു അവിടെ വാടക കുറവ് ആയിരിക്കും എന്ന് . അയാള് എന്നിട്ട് ഒരു കാര്യം കൂടി പറഞ്ഞു -അവിടെ ഒരു തള്ളയാണ് ഇരിക്കുന്നത് . അവര് വാടക 500 എന്നൊക്കെ പറയും . നിങ്ങള് വല്ല ഇരുന്നൂറോ മുന്നൂറോ കൊടുത്താല് മതിയെന്നും . അങ്ങനെ അയാള് ചൂണ്ടിക്കാണിച്ച ലോഡ്ജ് ലക്ഷ്യമാക്കി നടന്നു . ആരെയോ പ്രതീക്ഷിച്ചെന്നവണ്ണം ഒരു പ്രായമായ സ്ത്രീ അതിന്റെ വാതില്‍ക്കല് നില്‍പ്പുണ്ടായിരുന്നു . ഞങ്ങള് ചോദ്യം ആവര്‍ത്തിച്ചു . അവര് പറഞ്ഞു - റൂം ഉണ്ട് . വാടക 500 രൂപയാകും . ഞങ്ങള് പറഞ്ഞു - അത് ഇത്തിരി കൂടുതല് അല്ലെ ? കുറച്ചു അഡ്ജസ്റ്റ് ചെയ്തൂടെ . അങ്ങനെ കുറെ പറഞ്ഞപ്പോള് ഒരു അമ്പതു രൂപ കുറയ്ക്കാം എന്ന് അവര് പറഞ്ഞു . ക്ഷീണം കാരണം ആ റൂം എടുക്കാം എന്ന് ഞങ്ങള് കരുതി . റൂം തുറന്നു കാണാന് ആവശ്യപ്പെട്ടു . റൂം തുറന്നു നോക്കിയപ്പോള് അതില് നിറയെ പാറ്റകള് ..അപ്പോള് ഞങ്ങള് പറഞ്ഞു വാടക കൂടുതല് ആണെന്നും ഇനിയും കുറയ്ക്കുമോ എന്നും ചോദിച്ചു . അവര് പറഞ്ഞു ഇല്ല .. നിങ്ങള് അപ്പുറത്തും ഇപ്പുറത്തും ഒക്കെ തെരക്ക് .. ഞങ്ങള് പറഞ്ഞു ഈ റൂം ഞങ്ങള്‍ക്ക് വേണ്ട എന്ന് . ഞങ്ങള് അവിടെ നിന്നും ഇറങ്ങി അടുത്ത സ്ഥലത്തേയ്ക്ക് .. രാവിലെ വന്നിട്ട് ...അങ്ങനെ തുടങ്ങി അവര് അവരുടെ ബിസ്സിനസ് നടക്കാത്തതില് ഉള്ള അമര്‍ഷം പ്രകടിപ്പിക്കുന്നുണ്ടായിരുന്നു .അത് കേള്‍ക്കാന് ഞങ്ങള് അവിടെ നിന്നില്ല . അടുത്ത സ്ഥലത്ത് എത്തി ഗോവണി കേറി മുകളില് ചെന്ന് റൂം ഉണ്ടോ എന്ന് ചോദിച്ചപ്പോള് തന്നെ ഉറക്കച്ചടവില് ഒരു സ്ത്രീ ഇല്ല എന്ന് പറഞ്ഞു . അങ്ങനെ മൂന്നാമത്തെ ലോഡ്ജ് ഞങ്ങള് തന്നെ കണ്ടെത്തി . ആരാധന ടൂറിസ്റ്റ് ഹോം . കാഴ്ചയില് തന്നെ ഇഷടപ്പെട്ടു , മനസ്സില് വാടക കൂടുതല് ആയിരിക്കും എന്ന് കരുതുകയും ചെയ്തു . ഉറക്കത്തില് നിന്ന് ചേട്ടനെ വിളിച്ചുണര്‍ത്തി കാര്യം അന്വേഷിച്ചു . റൂം തുറന്നു കാണിച്ചു ,കുഴപ്പമില്ല , വാടക 550 ഇനിയും നടന്നു തിരക്കാനുള്ള മാനസികാവസ്ഥ ഇല്ലാത്തത് കൊണ്ടു ഞങ്ങള് ആ പണി നിര്‍ത്തി .\nആ ലോഡ്ജില് ഒട്ടിച്ചിരുന്ന ഭൂപടം നോക്കി പോകാനുള്ള സ്ഥലത്തിന്റെ വഴി മനസിലാക്കി . അപ്പോള് ഒരു കാര്യം മനസിലായി . കാണാനുള്ള സ്ഥലങ്ങള് പല ദിശകളില് ചിതറി കിടക്കുകയാണ് . എങ്കിലും ആദ്യം ഇടയ്ക്കല് ഗുഹ തന്നെ കാണാം എന്ന് തീരുമാനിച് ഒന്‍പതു മണി ആയപ്പോള് റൂമില് നിന്നും ഞങ്ങള് ഇറങ്ങി ബസ് സ്റ്റെഷനിലെത്തി . ഞങ്ങള്‍ക്ക് പോകാനുള്ള ബസില് കയറി ഇരുപ്പുറപ്പിച്ചു . സ്ഥലം എത്തുമ്പോള് പറയണം എന്ന് കണ്ടക്ടറോഡ് പറയുകയും ചെയ്തു . അങ്ങനെ വയനാടിന്‍റെ ഉള്‍പ്രദേശങ്ങളിലൂടെ ആ വണ്ടി നീങ്ങി . കയറ്റങ്ങളും ഇറക്കങ്ങളും ഇരുവശങ്ങളില് നിറയെ പൂക്കളും പച്ചപ്പുകളും ഒക്കെ ആയി ആകെ കുളിര്‍മ പകരുന്ന കാഴ്ചകള് . രവിയുടെ ഉഗ്രകോപം വയനാടിനെ സ്പര്‍ശിക്കാത്ത പോലെ തോന്നി . രവിക്ക് നന്നേ ചൂടും കുറവായിരുന്നു . നിറയെ ചക്കകളുമായ് പ്ലാവുകള് ഒറ്റത്തടി വൃക്ഷത്തെ പോലെ അങ്ങനെ നില്‍ക്കുന്നു . അവിടെയുള്ള എല്ലാ വൃക്ഷങ്ങളുടെയും തടികള് വെള്ള പുതച്ചു നില്‍ക്കുന്നത് എന്നെ കൂടുതല് സന്തോഷിപ്പിച്ചു . അവ മലിനീകരണം കുറവ് എന്ന പാരിസ്ഥിതിക സൂചകമായ ലൈക്കനുകള് ആയിരുന്നു . അങ്ങനെ ആ മനോഹര കാഴ്ചകള് കണ്ടു ഞങ്ങള് ഇടയ്ക്കല് ഗുഹയിലേക്കുള്ള സ്റ്റോപ്പില് ഇറങ്ങി . കൂടെ ഒരു റഷ്യക്കാരനും ഉണ്ടായിരുന്നു . അറിയാവുന്ന മുറി ഇംഗ്ലീഷില് പുള്ളിയോടും സംസാരിച്ച് ഞങള് കുത്തനെ ഉള്ള കയറ്റം കയറി ഏകദേശം 1.4 km നടന്നു വേണം ഗുഹ സ്ഥിതി ചെയ്യുന്ന സ്ഥലത്ത് എത്താന് . കുറച്ചു നടന്നു കഴിഞ്ഞു കടയില് നിന്നും ഓരോ ശര്‍ബത്തും കുടിച്ചു വീണ്ടും നടപ്പ് തുടങ്ങി . ഇരുവശങ്ങളിലും കച്ചവടക്കാര് . തേന് നെല്ലിക്ക . പൈന് ആപ്പിള് , മോരും വെള്ളം , ചക്ക , കരിക്ക് ഇങ്ങനെ നീളുന്നു , കര കൌശല വസ്തുക്കള് ഇങ്ങനെ നീളുന്നു... അങ്ങനെ ഞങ്ങള് ലക്ഷ്യ സ്ഥാനത്ത് എത്തിച്ചേര്‍ന്നു . ഇടയ്ക്ക് ഓരോ ഫോട്ടോകളും ഒക്കെ എടുത്താണ് യാത്ര . അവിടെയ്ക്ക് കൂടുതലും എത്തിക്കൊണ്ടിരുന്ന ആളുകള് തമിഴനും കന്നഡ ക്കാരും ആയിരുന്നു . അവര് ഇങ്ങോട്ടും നമ്മള് അങ്ങോട്ടും ....ടിക്കെറ്റ് കൌണ്ടെറില് നിന്നും നാല്‍പതു രൂപ കൊടുത്ത് രണ്ടു ടിക്കെറ്റ് വാങ്ങി ഗുഹയിലേക്കുള്ള പ്രവേശനം സാധ്യമാക്കി . വന്യ സൌന്ദര്യത്തെ തടസപ്പെടുത്തി മനുഷ്യ ഇടപെടലുകള് നടത്തിയത് എന്നെ തെല്ലൊന്നു വിഷമിപ്പിച്ചു എങ്കിലും യാത്ര തുടര്‍ന്നു . കുത്തനെയുള്ള കയറ്റം കേറുമ്പോഴും എന്‍റെ മനസില് ഒരിക്കല് പോലും തോന്നിയിരുന്നില്ല എന്നിലെ ഭയത്തെ അതിശയിപ്പിക്കുന്ന ഒന്നാകും ഈ കയറ്റം എന്നത് . ഗുഹ എന്ന വാക്ക് കേള്‍ക്കുമ്പോള് നമ്മുടെ മനസ്സില് രൂപം കൊണ്ട ബിംബം ആയിരിക്കാം ഒരു പക്ഷെ എന്നെ അങ്ങനെ കബളിപ്പിച്ചത് . കുറച്ചു കയറ്റം മനുഷ്യനാല് വെട്ടി ഒതുക്കി വൃത്തിയാക്കിയ പടികളിലൂടെ ആയിരുന്നു . അതില് തന്നെ കുറച്ചു മുകളില് എത്തിയപ്പോഴേയ്ക്കും എന്റെ ഭയത്തെ ഇരട്ടിപ്പിച്ചു . കയറാന് ബുദ്ധിമുട്ട് തോന്നിപ്പിക്കുന്ന തരത്തില് ഉള്ള കയറ്റം . സുഹൃത്ത് നിഷ്പ്രയാസം അതിലൂടെ കയറിപ്പോയി . ബാക്കി ഉള്ള ആളുകളും കുട്ടികളും ഒക്കെ പേടിച്ചും അല്ലാതെയും ഒക്കെ കയറിപ്പോകുന്നു . ഞാന് അവിടെ ശങ്കിച്ചു നിന്നു . അപ്പോഴേയ്ക്കും സുഹൃത്ത് അവിടെ നിന്നും എന്നെ വിളിക്കുന്നുണ്ടായിരുന്നു . മുകളില് സമതലം ആണെന്നും ഇത് പോലെ കയറ്റം ഇല്ലെന്നും ഇവിടെ നല്ല തണുപ്പ് ആണെന്നുമൊക്കെ പറഞ്ഞു എന്നെ പ്രലോഭിപ്പിക്കുന്നതടൊപ്പം ഭയമുള്ള കുട്ടികളെ അവന് മുകളിലോട്ട് പിടിച്ചു കയറ്റുകയും ചെയ്യുന്നുണ്ടായിരുന്നു . അങ്ങനെ എന്തും വരട്ടെ എന്ന് കരുതി മനസില്ലാമനസോടെ ഞാനും കയറി . പിടിച്ചതിനേക്കാള് വലുതാണ് അളയില് എന്ന അവസ്ഥ ആയിരുന്നു എനിക്ക് അവിടെ കാണാന് കഴിഞ്ഞത് . ബാക്കി ഉള്ള സന്ദര്‍ശകരൊക്കെ മുകളിലേക്ക് കയറിക്കൊണ്ടിരുന്നു വര്‍ദ്ധിച്ച ആവേശത്തോടെ . ഇനി ഇല്ല എന്നും പറഞ്ഞുകൊണ്ട് ഞാനും . പക്ഷെ സുഹൃത്തിന്റെ നിര്‍ബന്ധത്തിനു വഴങ്ങി stainless സ്റ്റീല് കൊണ്ടു നിര്‍മിക്കപ്പെട്ട ഗോവണിയിലൂടെ കുത്തനെ മുകളിലേക്ക് ... വനത്തിന്റെ തനതു സൌന്ദര്യത്തിന്റെ ഭംഗി കെടുത്തുന്ന ഒന്നായി stainless സ്റ്റീല് കൊണ്ടു നിര്‍മിക്കപ്പെട്ട ഗോവണി അവിടെ നിലകൊണ്ടു . എങ്ങനെയോ ഞാനും അവരോടൊപ്പം ഗുഹാ ചിത്രങ്ങളും മറ്റും ആലേഖനം ചെയ്യപ്പെട്ടിട്ടുള്ള സ്ഥലത്ത് എത്തിപ്പെട്ടു . അതിന്റെ ചരിത്രം പറഞ്ഞു തരാം എന്ന് പറഞ്ഞു ഒരാള് എല്ലാവരെയും വിളിക്കുന്നുണ്ടായിരുന്നു എങ്കിലും ആരും കുറെ നേരത്തേയ്ക്ക് ആ പരിസരത്തേയ്ക്ക് തിരിഞ്ഞു നോക്കിയത് പോലും ഇല്ല . വലിയ പാറകള്‍ക്കിടയില് ഒരു പാറ നില്‍ക്കുന്നു അതുകൊണ്ടാണ് ഇടയ്ക്കല് എന്ന പേര് വന്നത് . അവിടെയുള്ള ചിത്രങ്ങളെയും അതിന്റെ ചരിത്രത്തെയും കുറിച്ച് ആ ചെറുപ്പക്കാരന് വിശദീകരിച്ചു . സമുദ്ര നിരപ്പില് നിന്നും നാലായിരം അടി ഉയരെ ഉള്ള ആ സ്ഥലത്ത് ആളുകള് എങ്ങനെ എത്തിപ്പെട്ടു എന്നും മറ്റും ഉള്ള ചിന്ത എന്നെ വീണ്ടും അത്ബുധപ്പെടുത്തി . പ്രകൃതി തീര്‍ത്ത ഒരു അത്ബുധ പ്രതിഭാസം തന്നെ ആണ് ഇടയ്ക്കല് .. ഒരു വിധത്തില് താഴേയ്ക്ക് ഞാന് ഇറങ്ങി എന്നത് എന്നെ അതിശയിപ്പിക്കുന്നു . തേന് നെല്ലിക്കയും ഒക്കെ കഴിച്ചു ഞങ്ങള് അടുത്ത സ്ഥലം ലക്ഷ്യമാക്കി ബസ് സ്റ്റോപ്പിലെത്തി അപ്പോഴേയ്ക്കും സമയം പന്ത്രണ്ടു കഴിഞ്ഞിരുന്നു . അടുത്ത ബസ് പന്ത്രണ്ടരയ്ക്ക് ആണ് ഉള്ളതെന്ന് അവിടെ ഉണ്ടായിരുന്ന ഒരു വൃദ്ധന് പറഞ്ഞു . ഞങ്ങള് വന്ന ബസില് തന്നെ തിരിച്ചും . അടുത്ത സ്ഥലം മുത്തങ്ങ വന്യജീവി സങ്കേതം . പുല്‍പ്പള്ളി ബസില് കയറി മുത്തങ്ങയിലേക്ക് ..ഉച്ച ഭക്ഷണം അവിടെ ചെന്നിട്ട് ആകാം . ഇത്തവണ റോഡിനിരുവശവും അനുസരണയോടെ നില്‍ക്കുന്ന തേക്കിന് വൃക്ഷങ്ങള് ആയിരുന്നു . അതുപോലെ മരിച്ച മുളം കാടുകളും . അവയുടെ തേങ്ങല് കേള്‍ക്കാമായിരുന്നു . മുത്തങ്ങയില് ഇറങ്ങി ഭക്ഷണം കഴിച്ചു ഞങ്ങള് വന്യ ജീവി സങ്കേതത്തിലേക്ക് നടന്നു .നടക്കുമ്പോഴും മരിച്ച മുളയുടെ തേങ്ങല് കാതില് പതിച്ചു കൊണ്ടേയിരുന്നു . പക്ഷെ ഞങ്ങള്‍ക്ക് വന്യ ജീവി സങ്കേതത്തിലേക്ക് പ്രവേശിക്കാന് സാധിച്ചില്ല . കുറച്ചു സമയം അവിടെ നിന്ന ശേഷം വീണ്ടും തിരിച്ചു റൂമിലേക്ക് ....\nപിറ്റേ ദിവസം രാവിലെ 5.30 ക്ക് തന്നെ മുറി ഒഴിഞ്ഞു കൊടുത്ത് കുറുവ ദ്വീപ് എന്ന അടുത്ത സ്ഥലത്തേയ്ക്ക് . ചെറിയ തണുപ്പുള്ള പ്രഭാതം . പുല്‍പ്പള്ളി ബസില് കയറി ഞങ്ങള് അവിടെ ഇറങ്ങി . അവിടെ നിന്നും അടുത്ത ബസ് കയറി കുറുവ ജംഗ്ഷനില് ഇറങ്ങി . ബസില് ഉണ്ടായിരുന്ന ഒരാള് പറഞ്ഞു -താഴെ ഇറങ്ങി വയല് വരമ്പിലൂടെ , പുഴയുടെ തീരത്ത് കൂടെ നിങ്ങള്‍ക്ക് കുറുവ ദ്വീപില് എത്താം എന്ന് . പക്ഷെ ആന ഇറങ്ങുന്ന സമയം ആണ് അതുകൊണ്ട് അത് വേണ്ട ഇവര്‍ക്ക് പരിചയം ഇല്ലല്ലോ ഓട്ടോയ്ക്ക് പോകട്ടെ എന്ന് കണ്ടക്ടറും . ഞങ്ങള് നടന്നു പോകാന് തന്നെ തീരുമാനിച്ചു . അവിടെ കണ്ട ആളുകളോട് ദ്വീപിലേക്കുള്ള വഴി ചോദിചു . അവരും പറഞ്ഞു ആന ഇറങ്ങുന്ന വഴിയാണ് അതിലെ പോകണ്ട എന്ന് .എങ്കിലും ഞങ്ങള് ആ വഴി തന്നെ തെരഞ്ഞെടുത്തു .\nതികച്ചും കോരിത്തരിപ്പിക്കുന്ന ഒരു യാത്ര തന്നെ ആയിരുന്നു കാട്ടിലൂടെ ഉള്ള ആ യാത്ര . മരിച്ചു നില്‍ക്കുന്ന മുളകളും അവയുടെ തേങ്ങലുകളും വൃക്ഷ മുത്തശ്ശികളും കൊച്ചു മക്കളും അവയുടെ ഇടയിലൂടെ ഒഴുക്കുന്ന പുഴയുടെ നേരിയ ഒഴുക്കും ഒക്കെ കൂടി വളരെ സുന്ദരമായ ഭീതിത യാത്ര . ഞങ്ങള് നടന്നു പോയ വഴിയില് അതിനു കുറച്ചു മുന്പ് എപ്പോഴോ പോയ ആനയുടെ കാല്‍പ്പാടുകളും ആനപ്പിണ്ടവും ആന പിഴുത മരങ്ങളും ഞങ്ങളുടെ യാത്രയെ കുറേക്കൂടി കോരിത്തരിപ്പിച്ചു . അങ്ങനെ ശ്വാസം അടക്കിപ്പിടിച്ച യാത്രയുടെ അവസാനം ദ്വീപ് ആയിരുന്നു . ആളുകള് വന്നെത്തുന്നതെ ഉണ്ടായിരുന്നുള്ളൂ . കുറച്ചു നേരം ഞങ്ങള് ധൂസര വര്‍ണത്തില് ആയ കബനിയുടെ തീരത്ത് ഇരുന്നു . അവിടെ അടുത്ത കടയില് നിന്നും കപ്പയും ഇറച്ചിയും കഴിച്ച് ആപ്പീസറന്മാരുടെ വരവിനായ് കാത്തു . പ്രവേശന പാസും കരസ്ഥമാക്കി ചങ്ങാടത്തില് കബനിയുടെ വിരിമാറിലൂടെ ദ്വീപിലേക്ക് .. മനുഷ്യന്‍റെ കടന്നു കയറ്റം അവിടെയും കാടിനെ നശിപ്പിച്ചതിന്റെ കൃത്രിമ പാതയിലൂടെ നടന്നു . ഏകദേശം രണ്ടു മണിക്കൂര് അവിടെ ചെലവഴിച്ചു . അവിസ്മരണീയവും മനം കുളിര്‍പ്പിക്കുന്നതുമായ അനുഭവം . അവിടെ നിന്നും മറ്റൊരു വഴിയിലൂടെ അതായത് മാനന്തവാടിയിലേക്കുള്ള കബനിയുടെ അങ്ങേക്കരയിലൂടെ തിരികെ ഉള്ള യാത്ര ...\nഒന്‍പതു ഹെയര് പിന് വളവുകള് ഉള്ള NH 212 ലെ വയനാടന് ചുരം ഇറങ്ങിയുള്ള യാത്ര അതിനെക്കാളും മനോഹരം . അങ്ങനെ താമരശ്ശേരി ചുരവും ഇറങ്ങി ചരിത്രമുറങ്ങുന്ന കോഴിക്കോട്ടേയ്ക്ക് ....അവിടെ നിന്നും അവിസ്മരണീയ യാത്രയുടെ കുളിരും ഒപ്പം വേദനയോടും കൂടി വീട്ടിലേക്ക്..\nPosted by benprasanth at 9:34 AM No comments:\nഗതി മാറി വയനാടന് സൗന്ദര്യത്...


maradu flat , government didn't take action against builder's | മരടിലെ അഞ്ച് ഫ്‌ലാറ്റ് സമുച്ചയങ്ങളില് നിന്ന് മുന്നൂറിലധികം കുടുംബങ്ങള് കൂടും കുടുക്കയും എടുത്ത് ഇറങ്ങേണ്ട അവസ്ഥയില് നില്‍ക്കുമ്പോള് നിര്‍മാതാക്കള്‍ക്കെതിരെ സര്‍ക്കാര് യാതൊരു നടപടിയും സ്വീകരിക്കുന്നില്ല - Malayalivartha.com Widgets Magazine\nമരടിലെ അഞ്ച് ഫ്‌ലാറ്റ് സമുച്ചയങ്ങളില് നിന്ന് മുന്നൂറിലധികം കുടുംബങ്ങള് കൂടും കുടുക്കയും എടുത്ത് ഇറങ്ങേണ്ട അവസ്ഥയില് നില്‍ക്കുമ്പോള് നിര്‍മാതാക്കള്‍ക്കെതിരെ സര്‍ക്കാര് യാതൊരു നടപടിയും സ്വീകരിക്കുന്നില്ല\n16 SEPTEMBER 2019 03:02 PM IST\nഓണ്‍ലൈന് പഠനം കുറ്റമറ്റ രീതിയില് നടക്കുന്നുവെന്ന് ഉറപ്പു വരുത്തുമെന്ന് മന്ത്രി എ കെ ശശീന്ദ്രന്\nജോസഫ്' എന്ന സിനിമ ഷീബ വധത്തിൽ; പാറപ്പാടത്തെ ഷീബാ വധക്കേസിലെ പ്രതിയായ ബിലാലിനെ കുടുക്കിയ അന്വേഷണം സമീപകാലത്ത് മലയാളത്തിലിറങ്ങി സൂപ്പർ ഹിറ്റായ ജോസഫ് എന്ന ചിത്രത്തിലെ അന്വേഷണവുമായി സാമ്യം; തുമ്പുകൾ വന്ന വഴിയേ....\nവീണ്ടും കണക്കുകൾ കൂടുന്നു; കേരളത്തില് ഇന്ന് 108 പേര്‍ക്ക് കോവിഡ്-19 സ്ഥിരീകരിച്ചു; ചികിത്സയിലുള്ളത് 1029 പേര്; ഇന്ന് 50 പേര് രോഗമുക്തി നേടി; ഇതുവരെ രോഗമുക്തി നേടിയവര് 762; 10 പുതിയ ഒരു ഹോട്ട് സ്‌പോട്ടുകള്\nമരടിലെ അഞ്ച് ഫ്‌ലാറ്റ് സമുച്ചയങ്ങളില് നിന്ന് മുന്നൂറിലധികം കുടുംബങ്ങള് കൂടും കുടുക്കയും എടുത്ത് ഇറങ്ങേണ്ട അവസ്ഥയില് നില്‍ക്കുമ്പോള് ഇവ നിര്‍മിച്ച് ഉടമകള്‍ക്ക് കൈമാറിയ നിര്‍മാതാക്കള്‍ക്കെതിരെ സര്‍ക്കാര് യാതൊരു നടപടിയും സ്വീകരിക്കുന്നില്ല. ഹോളിഫെയ്ത് ബില്‍ഡേഴ്‌സ് ഉടമകളെ കബിളിപ്പിച്ചതാണെന്ന ആക്ഷേപം പലകോണുകളില് നിന്നും ഉയരുന്നുണ്ട്. ഉദ്യോഗസ്ഥര്‍ക്കും രാഷ്ട്രീയക്കാര്‍ക്കും കൈക്കൂലി നല്‍കി വഴിവിട്ടരീതിയിലാണ് ഇവര് ഫ്‌ലാറ്റ് നിര്‍മിച്ച് തങ്ങള്‍ക്ക് നല്‍കിയതെന്നും തങ്ങളെല്ലാം നിരപരാധികളാണെന്നും ഉടമകളില് പലരും ഇതിനോടകം ആരോപിച്ചു കഴിഞ്ഞു. എന്നാല് ഉടമസ്ഥാവകാശം തങ്ങള്‍ക്കല്ലെന്നും കരമടയ്ക്കുന്നത് അതത് ഫ്‌ലാറ്റിന്റെ ഉടമകളാണെന്നും ഹോളിഫെയ്ത് ബില്‍ഡേഴ്‌സ് വ്യക്തമാക്കി. അതേസമയം ഫ്‌ലാറ്റ് ഉടമകള് കുടിയൊഴിപ്പിക്കപ്പെടുകയാണെങ്കില് ബില്‍ഡര്‍മാരില് നിന്ന് നഷ്ടപരിഹാരം ഈടാക്കണമെന്ന് സുപ്രീംകോടതി ഉത്തരവുണ്ട്. അതെല്ലാം സര്‍ക്കാര് സൗകര്യപൂര്‍വം മറക്കുകയാണെന്നാണ് ആക്ഷേപം.\nഹോളിഫെയ്ത് ബില്‍ഡേഴ്‌സിന് സര്‍ക്കാരിലെ പല ഉന്നതരുമായും അടുത്തബന്ധമാണുള്ളതെന്ന ആക്ഷേപം ഇതിനകം ഉയര്‍ന്നിട്ടുണ്ട്. അത് ശരിവയ്ക്കുന്ന തരത്തിലുള്ള വാര്‍ത്തകളും പുറത്തുവരുന്നു. സംസ്ഥാന സര്‍ക്കാര് അസംഘടിത തൊഴിലാളികള്‍ക്ക് നിര്‍മിക്കുന്ന ഭവന നിര്‍മാണ പദ്ധതിയിലെ പങ്കാളികളാണ് ഹോളിഫെയ്ത് ബില്‍ഡേഴ്‌സ്. കുറഞ്ഞ വരുമാനമുള്ള തൊഴിലാളികള്‍ക്കായി സര്‍ക്കാര് ജനനി പദ്ധതി പ്രകാരം നിര്‍മിക്കുന്ന ഫ്‌ലാറ്റ് സമുച്ചയം എറണാകുളം പെരുമ്പാവൂരില് നിര്‍മിച്ചുവരുകയാണ്. ഇതിന്റെ കരാര് ഹോളിഫെയ്ത് ബില്‍ഡേഴ്‌സിനാണ് ലഭിച്ചിരിക്കുന്നത്. ജീവിതത്തിന്റെ അധ്വാനത്തിന്റെ പ്രധാന ഭാഗവും ഉള്ളതൊക്കെ വിറ്റുപെറുക്കിയുമാണ് മരടിലെ ഫ്‌ലാറ്റ് ഉടമകള് ബില്‍ഡേഴ്‌സില് നിന്ന് ഫഌറ്റ് വാങ്ങിയത്. എന്നാല് ഇവര് തീരദേശ നിയമം ലംഘിച്ചാണ് ഫ്‌ലാറ്റ് നിര്‍മിച്ചതെന്നും ഇത്തരത്തിലൊരു തിരിച്ചടിയുണ്ടാകുമെന്നും അവര് സ്വപ്‌നത്തില് പോലും പ്രതീക്ഷിച്ചിരുന്നില്ല.\nറിയല് എസ്റ്റേറ്റ് രംഗത്തെ തട്ടിപ്പ് തടയുന്നതിനുള്ള റിയല് എസ്റ്റേറ്റ് റെഗുലേറ്ററി നിയമം സംസ്ഥാന സര്‍ക്കാര് ഇതുവരെ പാസ്സാക്കിയിട്ടില്ല. വന്‍കിട ബില്‍ഡര്‍മാരുടെ സമ്മര്‍ദ്ദത്തിന് വഴങ്ങിയാണിതെന്ന ആക്ഷേപം ശക്തമാണ്. മുപ്പത് ലക്ഷത്തോളം രൂപ അഡ്വാന്‍സ് വാങ്ങിയ ശേഷം മൂന്നും നാലും വര്‍ഷം കഴിഞ്ഞും ഫ്‌ലാറ്റ് നിര്‍മിച്ച് കൊടുക്കാത്ത നിരവധി ബില്‍ഡേഴ്‌സ് സംസ്ഥാനത്തുണ്ട്. റിയല് എസ്റ്റേറ്റ് റെഗുലേറ്ററി നിയമം പാസാക്കാത്തതിനാല് ഇവര്‍ക്കെതിരെ നിയമനടപടിക്ക് പോകാനും കഴിയാത്ത സാഹചര്യത്തിലാണ് പണം നല്‍കിയവര്. വഞ്ചനാകുറ്റവും മറ്റും ചുമത്തിയാല് കൃത്യമായ നഷ്ടപരിഹാരം ലഭിക്കില്ലെന്നാണ് പലരും പറയുന്നത്. നിയമം താമസിക്കാതെ പാസാകുമെന്നും അതിന് ശേഷം നടപടിയുണ്ടാകുമെന്നും റവന്യൂ അധികൃതര് പറഞ്ഞതായി വഞ്ചിക്കപ്പെട്ട ചിലര് പറയുന്നു. കഴിഞ്ഞമാസം കോഴിക്കോട് ഇത്തരത്തില് വഞ്ചിതരായവര് മാധ്യമങ്ങളിലൂടെ പരാതി ഉന്നയിച്ചിരുന്നു.\nഹോളിഫെയ്ത്ത് ബില്‍ഡേഴ്‌സിന് സംസ്ഥാന സര്‍ക്കാരില് ഉന്നത സ്വാധീനമുണ്ട്. ജനനി പദ്ധതി പ്രകാരം 2017ല് ആരംഭിച്ച ഫ്‌ലാറ്റുകളില് 74 എണ്ണത്തിന്റെ നിര്‍മാണം പോലും ഇതുവരെ പൂര്‍ത്തിയാക്കിയിട്ടില്ല. പെരുമ്പാവൂര് അറയ്ക്കപ്പടിയിലെ പോഞ്ഞാശേരി സ്‌കീമില് അസംഘടിത തൊഴിലാളികള്‍ക്കായി 296 അപാര്‍ട്‌മെമന്റുകളാണ് ഹോളിഫെയ്ത്ത് ബില്‍ഡേഴ്‌സ് സര്‍ക്കാരിനായി നിര്‍മ്മിക്കുന്നത്. പദ്ധതിക്കായി സര്‍ക്കാര് ഏക്കറുകണക്കിന് ഭൂമി ഏറ്റെടുത്ത ശേഷം ഹോളി ഫെയ്ത്തിന് കൈമാറുകയായിരുന്നു. ചീഫ് സെക്രട്ടറി ടോം ജോസ് ഭവന പദ്ധതിയുടെ ഡയറക്ടറായിരിക്കുമ്പോഴാണ് വിവാദ ബില്‍ഡര്‍മാര്‍ക്ക് കരാര് നല്‍കിയത്. അദ്ദേഹം കോടതി അലക്ഷ്യം നേരിടാതിരിക്കാനാണ് മരടിലെ ഫ്‌ലാറ്റ് സമുച്ചയം പൊളിക്കാന് നോട്ടീസ് പതിച്ചത് എന്നതും ശ്രദ്ധേയമാണ്. നിയമം പാസാക്കാതെയും നടപ്പാക്കാതെയും സര്‍ക്കാരുകള് ഒളിച്ചുകളിക്കുമ്പോള് പൊലിയുന്നത് സാധാരണക്കാരന്റെ ജീവിതമാണ്, കയറിക്കിടക്കാനൊരു കൂര എന്ന സ്വപ്‌നവും.\nകിടക്ക അനുവദിക്കണമെന്ന് ആവശ്യപ്പെട്ടുകൊണ്ട് കോടതിയെ സമീപിച്ച 75കാരൻ കൊവിഡ് ബാധിച്ച് മരിച്ചു (7 minutes ago)\nവിവാഹം കഴിക്കാന് താല്പര്യം ഇല്ലായിരുന്ന പേളി മാണിക്ക് ഷോയില് എത്തിയപ്പോള് സംഭവിച്ചത് (10 minutes ago)\nചികില്‍സതേടി 13 മണിക്കൂറോളം ആംബുലന്‍സില് യാത്രചെയ്ത യുവതി ഗര്‍ഭിണിയായ മരിച്ചു (23 minutes ago)\nഒന്നാമനായി.... ലോകത്ത് ഏറ്റവും കൂടുതല് പ്രതിഫലം വാങ്ങുന്നവരുടെ പട്ടികയിലെ ഏക ഭാരതീയന് അക്ഷയ് കുമാര് (23 minutes ago)\nവന്ദേഭാരത് മൂന്നാം ഘട്ടം 300 സര്‍വീസുകളുമായി എയര് ഇന്ത്യ; രക്ഷപെടാനാകാതെ അർഹതയുള്ള പ്രവാസികൾ ; കേന്ദ്ര സര്‍ക്കാരിന്റെ വന്ദേഭാരത് മിഷന്റെ മൂന്നാം ഘട്ടത്തിനുള്ള വിമാന ടിക്കറ്റ് ബുക്കിംഗ് ആരംഭിച്ചു (33 minutes ago)\nസോഷ്യല് മീഡിയയില് നിന്നും തത്കാലം ഒരു ഇടവേളയെന്ന് ഉണ്ണി മുകുന്ദന് (36 minutes ago)\nകോണ്‍ഗ്രസിലേക്ക് തിരിച്ചുവരുന്നുവെന്ന വാര്‍ത്തയില് പ്രതികരിച്ച് ജ്യോതിരാദിത്യ സിന്ധ്യ; സത്യത്തേക്കാള് വേഗതയില് തെറ്റായ വാര്‍ത്ത സഞ്ചരിക്കുന്നു; സിന്ധ്യയുടെ അടുപ്പക്കാരായ നേതാക്കള് ബി.ജെ.പി വിട്ടത (41 minutes ago)\nമുതിര്‍ന്ന നേതാവും അണികളും ബിജെപിയിലേക്ക്; കൊവിഡ് പ്രതിസന്ധികള്‍ക്കിടയിലും ഉപതിരഞ്ഞെടുപ്പിന് വേണ്ട തയ്യാറെടുപ്പുകള് നടത്തുന്ന കോണ്‍ഗ്രസിന് മധ്യപ്രദേശില് വന് തിരിച്ചടി (48 minutes ago)\nതമിഴ്‌നാട്ടിലും കര്‍ണാടകയിലും കോവിഡ് വ്യാപനം രൂക്ഷമാകുന്നു... തമിഴ്‌നാട്ടില് 24 മണിക്കൂറിനിടെ 1458 പേര്‍ക്കാണ് കോവിഡ് സ്ഥിരീകരിച്ചത്, കര്‍ണാടകയില് ഇന്ന് 378 പേര്‍ക്ക് രോഗം സ്ഥിരീകരിച്ചു (53 minutes ago)\nകമ്യൂണിസ്റ്റ് പാര്‍ട്ടിയ്‌ക്കെതിരെ ഫുട്‌ബോള് താരം... കമ്യൂണിസ്റ്റ് പാര്‍ട്ടിയെ പുറത്താക്കണമെന്ന ആവശ്യവുമായി ചൈനയുടെ മുന് ഫുട്‌ബോള് താരം ഹാവോ ഹെയ്‌ദോങ്; ശതകോടീശ്വരനും ചൈനീസ് സര്‍ക്കാരിന്റെ സ്ഥിരം വി (54 minutes ago)\nകൊറോണ ബാധിച്ചവരും കൊറോണ കേസുകളുടെ എണ്ണത്തിലും ഏറ്റവും മുന്നിലുള്ള രാജ്യമാണ് യുഎസ്: കൂടുതല് പേരെ പരിശോധിച്ചാല് ഇന്ത്യയിലും ചൈനയിലും അമേരിക്കയിലേക്കാള് കൊറോണ രോഗികള് ഉണ്ടാകുമെന്ന് ട്രംപ് (1 hour ago)


tea-vendor-near-uddhav-s-residence-tests-positive-for-coronavirus | മഹാരാഷ്ട്ര മുഖ്യമന്ത്രിയുടെ സുരക്ഷാ സംഘത്തിലെ നാലുപേരെ ഐസൊലേഷനിൽ പ്രവേശിപ്പിച്ചു; ഉദ്ധവ് താക്കറെയുടെ വീടിന് സമീപത്തെ ചായക്കടക്കാരന് കൊറോണ സ്ഥിരീകരിച്ചതോടെ പരിസരപ്രദേശം പൂർണമായും സീൽ ചെയ്തു - MarunadanMalayali.com\nApril 07, 2020 | 05:25 PM IST | Permalink\nമുംബൈ: മഹാരാഷ്ട്ര മുഖ്യമന്ത്രി ഉദ്ധവ് താക്കറെയുടെ വസതിക്ക് സമീപം ചായക്കടക്കാരന് കോവിഡ് സ്ഥിരീകരിച്ചതിനു പിന്നാലെ, ഉദ്ധവിന്റെ സുരക്ഷാ ചുമതലയുണ്ടായിരുന്ന4പേരടക്കം ഒട്ടേറെ പൊലീസുകാരെ ഐസലേഷനിൽ പ്രവേശിപ്പിച്ചു. ചായക്കടക്കാരന് വൈറസ് ബാധ സ്ഥിരീകരിച്ചതോടെ വീടിന്റെ പരിസരപ്രദേശങ്ങൾ പൂർണ്ണമായി സീൽ ചെയ്‌തു. സുരക്ഷ കണക്കിലെടുത്ത് ബാന്ദ്രെയിലെ മാതോശ്രീ ടവറിനു സമീപമാണ് സീൽ ചെയ്‌തത്. ഉദ്ധവിന് സുരക്ഷ നൽകിയ 170 പൊലീസ് ഉദ്യോഗസ്ഥരടക്കമുള്ളവരെയാണ് പ്രദേശത്ത് നിന്ന് മാറ്റിയത്. ഇവരിൽ പലരും ചായക്കടയിൽ എത്തിയിരുന്നതായാണ് റിപ്പോർട്ട്. ഇവരുടെ പേരുവിവരങ്ങൾ ശേഖരിക്കുന്നുണ്ട്.\nഉദ്യോഗസ്ഥരടക്കമുള്ളയാളുടെ പ്രവേശനം പരിപൂർണ്ണമായി വിലക്കി. മാർച്ച് 20 മുതൽ 24 വരെ ചായക്കടയിൽ എത്തുകയും രോഗബാധിതനായി ബന്ധപ്പെട്ട പൊലീസ് ഉദ്യോഗസ്ഥരെ കണ്ടെത്താനുള്ള ശ്രമത്തിലാണു അധികൃതർ. പ്രധാനമന്ത്രി നരേന്ദ്ര മോദി ലോക്ക് ഡൗൺ പ്രഖ്യാപിച്ചതോടെയാണ് ഇയാൾ കട അടച്ചത്. പ്രദേശത്തേക്കുള്ള ഗതാഗതം നിയന്ത്രിക്കുകയും മുംബൈ കോർപറേഷൻ അധികൃതർ മേഖലയിൽ അണുവിമുക്തമാക്കുകയും ചെയ്‌തു.\nസുരക്ഷാ ഉദ്യോഗസ്ഥൻ തബ് ലീഗ് സമ്മേളനത്തിൽ പങ്കെടുത്ത വിവരം മറച്ചുപിടിച്ച് ജോലി ചെയ്തത് ഏപ്രിൽ മൂന്നുവരെ; വീട്ടിലെ അകംപണികളിലും സഹായിച്ചതുകൊവിഡ്19 സംബന്ധിച്ച യാതൊരു ഭയവുമില്ലാതെ; ഡൽഹിയിൽ കൊവിഡ് ബാധിച്ച് മരിച്ച എൺപതുകാരന് രോഗം പകർന്നത് സുരക്ഷാ ഉദ്യോഗസ്ഥനിൽ നിന്നെന്ന് കുടുംബം\n45കാരനായ ചായക്കടക്കാരന് കൊവിഡ് ബാധിച്ചത് എങ്ങനെയെന്ന് വ്യക്തമല്ല. ഇയാൾ ഇവിടം വിട്ട് പുറത്ത് പോയിട്ടില്ല. പനി, ചുമ, ശ്വാസതടസം എന്നിവ നേരിട്ടതിനെ തുടർന്നാണ് ഇയാളെ മുംബൈ കോർപറേഷൻ അധികൃതർ എച്ച്ബിടി ആശുപത്രിയിൽ പ്രവേശിപ്പിച്ചത്. വിശദമായ പരിശോധനയിൽ കൊവിഡ് സ്ഥിരീകരിക്കുകയായിരുന്നു. താക്കറെ കുടുംബത്തിന്റെ സ്വകാര്യ വസതിയാണ് ‘മാതോശ്രീ’. അതേസമയം, മഹാരാഷ്‌ട്രയിൽ കൊവിഡ് ബാധിതരുടെ എണ്ണം വർധിക്കുകയാണ്.


അടിമകളെ സ്വര്‍ണച്ചങ്ങലയിലിട്ട, അവിവാഹിതബന്ധത്തിന് വധശിക്ഷ നല്കിയ യുട്ടോപ്പിയ! | Kalpatta Narayanan| Kinakam\nJun 29, 2020, 11:22 AM IST\nഅടിമകളെ കെട്ടിയത് സ്വര്‍ണ്ണച്ചങ്ങലകളിലായിരുന്നു. അപമാനകരമായ കുറ്റകൃത്യങ്ങള് ചെയ്തവരെ നിറയെ സ്വര്‍ണ്ണാഭരണങ്ങളണിയിച്ച് തെരുവില് പ്രദര്‍ശിപ്പിച്ചു. സ്വര്‍ണ്ണ വളകളിട്ട്, സ്വര്‍ണ്ണക്കാതിലകളണിഞ്ഞ്, സ്വര്‍ണ്ണപ്പാദസരങ്ങളിട്ട്, സ്വര്‍ണ്ണക്കിരീടം തലയില് വെച്ച് അപമാനിതരായി അവര് നിന്നു.\nവര: ഗിരീഷ് കുമാര്\nയുട്ടോപ്പിയ എന്ന വിചിത്രമായ പേര് അത് വരെ കൃത്യമായൊരു പേരില്ലാതെ നിലനിന്നിരുന്ന ഈ സാങ്കല്പിക രാജ്യത്തിന് നൽകിയത് തോമസ് മൂറാണ്. ദൈവം, നീതി, വേദന, സ്വർഗ്ഗം, നരകം എന്നീ പദങ്ങൾ നിലവിൽ വന്നിരുന്നില്ലെങ്കിൽ നമ്മളനുഭവിക്കുമായിരുന്ന പോലൊരവ്യക്തതയോ അഭാവമോ ആണ് ഈ പദം കോയിൻ ചെയ്തതിലൂടെ തോമസ് മൂർ പരിഹരിച്ചത്. വേദന എന്ന പദത്തിന് മുമ്പ് വേദന നിലനിന്നിരുന്ന പോലെ യുട്ടോപ്പിയയും നിലനിന്നിരുന്നു. പേരിടപ്പെടാനായി ഈ പ്രതിഭാസം പല വാതിലുകളിൽ മുട്ടിയിരിക്കണം. ഈ പ്രതിഭാസത്തിന്റെ നാനാമാനങ്ങളായ സങ്കീർണ്ണത തക്കതായ 'ഒരു ' പദത്തിനു വേണ്ടിയുള്ള ശ്രമങ്ങളെ വിഫലമാക്കിയിരിക്കണം. ഒരു പദത്തിന്റെ രൂപപ്പെടലിൽ ഒരു കവിതയുടെ രൂപപ്പെടലിൽ പങ്കെടുക്കുന്നതെല്ലാം പങ്കെടുക്കുന്നുണ്ട്. ഒരു ശൂന്യത പരിഹൃതമാവുന്നുണ്ട്.\nആ കൃതി വായിക്കാത്തവരും ആ കൃതിയെക്കുറിച്ച് കേട്ടിട്ടുപോലും ഇല്ലാത്തവരും അതേത് കൃതിയുടെ തലക്കെട്ടാണെന്ന് അറിയാത്തവരും പിൽക്കാലത്ത് യുട്ടോപ്പിയ എന്ന പദമുപയോഗിച്ചു. അവരിൽ പലരും ആ പദത്തിന്റെ ഉപയോഗം തോമസ് മൂറിനേക്കാൾ മനസ്സിലാക്കിയവരുമാണ്. യുട്ടോപ്പിയ എന്ന പദം ചെലവായതിന്റെ ചെറിയൊരനുപാതത്തിലുള്ള ചെലവ് പോലും ആ കൃതിക്കുണ്ടായില്ല. ഏത് കൃതിയുടെ ശീർഷകമായിരുന്നോ ആ പദം അത് പിന്നീട് അപൂർവ്വമായി മാത്രമേ ആ കൃതിയെ സൂചിപ്പിച്ചുള്ളു. തോമസ് മൂറിന്റെ ഗ്രന്ഥനാമം പിൽക്കാലത്ത്, പൂർവ്വ കാലപ്രാബല്യത്തോടെ മുൻ കാലത്തേയും പല ഉള്ളടക്കങ്ങളുടേയും സൂചകമായി. ആശയങ്ങളുടെയും അഭിപ്രായങ്ങളുടേയും നിലപാടുകളുടേയും ആലോചനകളുടേയുമൊക്കെ നാമമായി മാറിയ മറ്റൊരു ഗ്രന്ഥനാമത്തെ സങ്കല്പിക്കാനാവുമോ?\nതോമസ് മൂറിന്റെ ഉത്തമ രാജ്യത്തിൽ ദാരിദ്ര്യമില്ല, ചൂഷണമില്ല, ആർഭാടമില്ല, മറ്റൊരാളെ മോഹിപ്പിക്കുന്നതോ അസ്വസ്ഥമാക്കുന്നതോ ആയ യാതൊന്നും ആരുടെ പക്കലുമില്ല. തീവ്രമായ സാമൂഹികബോധമുള്ള, അച്ചടക്കമുള്ള പൗരന്മാരാണവിടെ. പണമോ സ്വകാര്യ സ്വത്തോ ഇല്ല. ആർക്കും ഏത് വീട്ടിലും എപ്പോഴും കയറിച്ചെല്ലാം. രഹസ്യമില്ല. സ്വകാര്യ സംഭാഷണങ്ങളില്ല ആർക്കും എന്തും കേൾക്കാം, പങ്കിടാം. ഏതെങ്കിലും ഒരു തൊഴിലിൽ എല്ലാവരും ഏർപ്പെട്ടു, ഒപ്പം പൊതുവായി കൃഷിയിലും. മടിച്ചിരിക്കാനനുവാദമില്ല, ദിവസം ആറു മണിക്കൂർ നിർബ്ബന്ധ ജോലി. പ്രഭാഷണങ്ങൾ കേൾക്കുക, ഉദ്യാന നിർമ്മാണത്തിലേർപ്പെടുക, ചെസ്സ് പോലെ ബുദ്ധിയെ വികസിപ്പിക്കുന്ന ഏതെങ്കിലും ബോർഡ് ഗെയിമിൽ പങ്കെടുക്കുക- ഇതൊഴിച്ചൊന്നും അനുവദിക്കപ്പെട്ടില്ല. എല്ലാവരുടെ പ്രയത്നഫലങ്ങളും പൊതുകലവറകളിൽ സൂക്ഷിച്ചു. വീടുകളിൽ ഭക്ഷണമുണ്ടാക്കാൻ അനുവാദമുണ്ടായിരുന്നെങ്കിലും പൊതു ഭോജനശാലകളിലെ ഭക്ഷണമാണ് അഭികാമ്യമായിരുന്നത്. അവിടെ ദേശീയോദ്ഗ്രഥനഗീതങ്ങളോ പ്രഭാഷണങ്ങളോ കേട്ട് സ്വാദിഷ്ടമായ ഭക്ഷണം കഴിക്കാം.\nയുട്ടോപ്പിയയിൽ മതവിശ്വാസികളുണ്ടായിരുന്നില്ല. പക്ഷെ പരമാത്മാവിൽ നിർബ്ബന്ധമുള്ളവർക്ക് വിശ്വസിക്കാമായിരുന്നു. മരണാനന്തരലോകത്തിലെ ശിക്ഷകളിലും രക്ഷകളിലും വേണ്ടവർക്ക് വിശ്വാസമർപ്പിക്കാമായിരുന്നു. പുരോഹിതന്മാർക്ക് വിവാഹം കഴിക്കാമായിരുന്നു. അസുഖബാധിതർ വിശിഷ്ടാതിഥികളെ പോലെ പരിഗണിക്കപ്പെട്ടു. ഗുരുതരമായ മാറാരോഗം പിടിപെട്ടവരെ ഉന്നതോദ്യോഗസ്ഥന്മാരും പുരോഹിതരും സന്ദർശിച്ചു. നിങ്ങൾക്കിനി സ്വാഭാവിക ജീവിതം സാദ്ധ്യമല്ല. ജീവിച്ചിരിക്കുന്നവർക്കൊരു ബാദ്ധ്യതയായി തുടരണമോ? ശരീരമെന്ന ഈ പീഡനാലയത്തിൽ നിന്ന് പുറത്തു കടന്നുകൂടെ? ഞങ്ങൾ സഹായിക്കാം. രോഗാണുക്കളെ വളർത്തി വലുതാക്കാൻ മാത്രമായി ഇങ്ങനെ കഷ്ടപ്പെടേണ്ടതുണ്ടോ? 'യുട്ടോപ്പിയയിലാണ് ആദ്യമായി ദയാവധം നടപ്പിലായത്'.\nവീട്ടുകളിൽ നിർമ്മിച്ച പരുക്കൻ തുണിയാണ് എല്ലാവരും ധരിച്ചത്. (മറിച്ച് ധരിക്കരുത് എന്ന് നിയമവുമുണ്ടായിരുന്നു.) എപ്പോഴും കയ്യിൽ അനുവാദപത്രം കരുതണമായിരുന്നു. സ്വാതന്ത്ര്യത്തിന് പരിധി നിശ്ചയിച്ചിരുന്നു. പുറത്തുനിന്ന് നോക്കുന്നൊരാൾക്കും യുട്ടോപ്പിയയിലെ ആദർശങ്ങളോട് വിയോജിപ്പുള്ളൊരാൾക്കും അത് അസ്വാതന്ത്ര്യം തന്നെയായിരുന്നു. വിവാഹച്ചടങ്ങുകൾ അനാകർഷകമായിരുന്നു. ലളിതമായിരുന്നു എന്നായിരുന്നു ഔദ്യാഗിക വിശേഷണം. വിവാഹേതരബന്ധങ്ങൾ ശിക്ഷാർഹങ്ങളായിരുന്നെങ്കിലും വിവാഹപൂർവ്വ ബന്ധങ്ങൾ കഠിനശിക്ഷയ്ക്ക് കാരണമായിരുന്നില്ല. പെണ്ണിന് പതിനെട്ടും ആണിന് ഇരുപത്തിരണ്ടും ആയിരുന്നു വിവാഹ പ്രായം. വിവാഹത്തിന് മുമ്പ് വരനെ വധുവിനും വധുവിനെ വരനും പൂർണ്ണ നഗ്നരാക്കി കാട്ടിക്കൊടുക്കുന്ന ചടങ്ങുണ്ടായിരുന്നു. യുട്ടോപ്പിയയിൽ ആരും ഒന്നും ഒളിച്ചു വെച്ചില്ല. അവിഹിതബന്ധം രണ്ടാമതും പിടിക്കപ്പെട്ടാൽ വധശിക്ഷ നൽകപ്പെട്ടു. (അവിഹിതബന്ധത്തിലൈ സാഹസികതയുടെ മൂല്യം വർദ്ധിപ്പിച്ചിരിക്കണം ഇത്. ജീവൻ നൽകി മാത്രം നേടിയെടുക്കാവുന്ന ഒരു സുഖമായി അതിനെ ഉയർത്തിയിട്ടുമുണ്ടാവാം)\nസ്വർണ്ണത്തിലും വെള്ളിയിലുമായിരുന്നു നാണയങ്ങൾ മുദ്രണംചെയ്തത്. പക്ഷെ നാണയത്തിലെ ആരോപിത മൂല്യമല്ലാതെ അതേതിൽ മുദ്രണം ചെയ്യപ്പെട്ടുവോ ആ ലോഹത്തിന്റെ മൂല്യം പരിഗണിക്കെട്ടിരുന്നില്ല. സ്വർണ്ണത്തിനും വെള്ളിക്കും സവിശേഷമായ മൂല്യമില്ലെന്ന് കാട്ടാനുള്ള ഒരവസരവും ഉപേക്ഷിച്ചില്ല. ഇരുമ്പിനേക്കാൾ വളരെക്കുറഞ്ഞ വിലയേ സ്വർണ്ണത്തിനും വെള്ളിക്കുമുണ്ടായിരുന്നുള്ളു. സ്വർണത്തിനും വെള്ളിക്കും ഇരുമ്പിന്റെ പലമടങ്ങ് മൂല്യമുണ്ടായിരുന്ന ലേകത്തിന്റെ മറുപുറമായിരുന്നു യുട്ടോപ്പിയ. അഗ്നിയോ ജലമോ പോലെ ദൈനംദിന ജീവിതത്തിൽ അനിവാര്യമായിരുന്ന ഇരുമ്പ് അർഹിക്കുന്ന മൂല്യം നേടി യുട്ടോപ്പിയയിൽ. സ്വർണ്ണത്തിന്റെ പിക്കാസോ കലപ്പയോ പേനാക്കത്തിയോ ഒന്നും ആരുമുപയോഗിക്കാറില്ലല്ലോ. നിരുപയോഗമായ ഈ മഞ്ഞലോഹത്തിന് എന്തിന് വില നൽകണം? നോട്ടടിക്കുന്ന കടലാസിനുള്ളത് പോലൊരു വിലയേ സ്വർണ്ണത്തിനും നൽകിയുള്ളു. സുലഭ വസ്തുക്കളായ വായുവിനും ജലത്തിനും സ്വദേശത്ത് ലഭ്യമായ ഉൽപ്പന്നങ്ങൾക്കും മൂല്യമില്ലാത്ത എന്നാൽ അനിവാര്യമല്ലാത്ത അസുലഭ വസ്തുക്കൾക്ക് വലിയ മൂല്യമുള്ള ഒരു ലോകത്തിന്റെ പ്രതിലോകമായിരുന്നു യുട്ടോപ്പിയ. പ്രകൃതി മാതാവ് അനിവാര്യവസ്തുക്കൾ സുലഭമായിത്തന്നിരിക്കുന്നു, അനാവശ്യ വസ്തുക്കൾ അൽപ്പമായും അവർ തിരിച്ചറിഞ്ഞു.\nസ്വർണ്ണമോ വെള്ളിയോ സൂക്ഷിച്ച് വെക്കാനനുവാദമുണ്ടായിരുന്നില്ല. ആഭരണങ്ങളുണ്ടാക്കാനും. ആകർഷണം വർദ്ധിച്ചാലോ? സ്വർണ്ണം കൊണ്ടായിരുന്നു മൂല്യം കല്പിക്കാതിരുന്ന നിത്യോപയോഗവസ്തുക്കൾ അനാകർഷകമായി നിർമ്മിച്ചത്. തുപ്പൽ കോളാമ്പികളും പാചകപ്പാത്രങ്ങളും കക്കൂസിന്റെ മൂടികളും. അടിമകളെ കെട്ടിയത് സ്വർണ്ണച്ചങ്ങലകളിലായിരുന്നു. അപമാനകരമായ കുറ്റകൃത്യങ്ങൾ ചെയ്തവരെ നിറയെ സ്വർണ്ണാഭരണങ്ങളണിയിച്ച് തെരുവിൽ പ്രദർശിപ്പിച്ചു. സ്വർണ്ണ വളകളിട്ട്, സ്വർണ്ണക്കാതിലകളണിഞ്ഞ്, സ്വർണ്ണപ്പാദസരങ്ങളിട്ട്, സ്വർണ്ണക്കിരീടം തലയിൽ വെച്ച് അപമാനിതരായി അവർ നിന്നു.\nരത്നങ്ങൾക്കുമുണ്ടായിരുന്നില്ല പ്രാധാന്യം. അവ വെറും കല്ലുകളായി കണക്കാക്കപ്പെട്ടു. കടൽത്തീരങ്ങളിൽ അവ ആരേയും ആകർഷിക്കാതെ കിടന്നു. കൊച്ചു കുട്ടികൾ ആദ്യമൊക്കെ കൗതുകം കാണിച്ചെങ്കിലും വളരുന്തോറും അവരതിൽ വിമുഖരായി. രത്നത്തിൽ താല്പര്യം കാണിച്ചവരെ യുട്ടോപ്പിയയിലെ പൗരന്മാർ ബുദ്ധിമാന്ദ്യം ബാധിച്ചവരായാണ് പരിഗണിച്ചത്. വില കൂടിയ വസ്ത്രങ്ങളിൽ ആർക്കും താൽപ്പര്യമുണ്ടായില്ല. അവയുടെ നിത്യോപയോഗക്ഷമതക്കുറവ് അവരെ ചിരിപ്പിച്ചു. അനിവാര്യമല്ലാത്ത ആർഭാട വസ്തുക്കളിൽ കാട്ടിയ വിമുഖതയായിരുന്നു വളർച്ചയുടെ ലക്ഷണം. അന്യരാജ്യങ്ങളിൽ നിന്നു വന്ന വിലപിടിച്ച വസ്ത്രങ്ങൾ ധരിച്ച, സ്വണ്ണാഭരണങ്ങളും രത്നാഭരണങ്ങളുമണിഞ്ഞ രാജ്യപ്രമുഖരെ യുട്ടോപ്പിയയിലെ പൗരന്മാർ പരിഹസിക്കുകയും അവരുടെ വില കുറഞ്ഞ വസ്ത്രങ്ങൾ ധരിച്ച സേവകരെ ആദരിക്കുകകയും ചെയ്തു. യുട്ടോപ്പിയയിൽ വരേണ്ടി വന്നു തങ്ങളുടെ യഥാർത്ഥ മൂല്യം അംഗീകരിക്കപ്പെടാൻ എന്ന് പാവങ്ങൾ തിരിച്ചറിഞ്ഞു. പ്രമുഖരുടെ ദാസ്യവൃത്തി ചെയ്യുന്നവരും പിന്നിൽ മാത്രം നടക്കുന്നവരും തങ്ങൾക്കാണിവിടെ മുൻഗണന എന്ന് കണ്ടു. കുട്ടികൾ വിദേശത്തു നിന്നു വന്ന സർവ്വാഭരണവിഭൂഷിതരായ മുതിർന്ന സ്ത്രീപുരുഷന്മാരെക്കാട്ടി അമ്മമാരോട് 'നോക്കമ്മേ എന്തുവലിയ കുഞ്ഞുങ്ങൾ 'എന്നു പറഞ്ഞുചിരിച്ചു. ആസകലം ആഭരണമണിഞ്ഞ്, കിണറിൽ വീണാൽ നീന്തിക്കയറാൻ പോലും പറ്റാത്ത വിഡ്ഢികളായി നിൽക്കുന്നവരെ കുട്ടികൾ തൊട്ടു നോക്കി.\nയുട്ടോപ്പിയയിൽ സൈനികരുണ്ടായിരുന്നില്ല. മുതിർന്നവർ യുദ്ധം ചെയ്യുകയോ! മനുഷ്യൻ അപരിചിതനായ മനുഷ്യനെ കൊല്ലുന്നത് അവർക്കുൾക്കൊള്ളാനായില്ല. അവർ രക്തരൂഷിതമായ കലഹങ്ങൾ ആസ്വദിച്ചില്ല. ശരീരശക്തിയുപയോഗിച്ച് മറ്റൊരാളെ കീഴ്പെടുത്തുന്നതിൽ അഭിമാനകരമായി എന്താണുള്ളത്? യുദ്ധം ഒഴിവാക്കാനാവാത്ത സന്ദർഭങ്ങളിൽ അവർ മറ്റു നാടുകളിലെ വാടക സൈന്യങ്ങളെ ആശ്രയിച്ചു. യുട്ടോപ്പിയയിൽ രക്തസാക്ഷികൾ വിഡ്ഢികളായി കരുതപ്പെട്ടു. ബുദ്ധിയും വിവേകവും യുട്ടോപ്പിയയിൽ കൊണ്ടാടപ്പെട്ടു.\nതോമസ് മൂറിന്റെ കാലത്തെ യൂറോപ്യൻ ജനത എന്തിലെല്ലാം ആസക്തി കാട്ടിയോ, യുട്ടോപ്പിയൻ ജനത അതിലെല്ലാം കടുത്ത വിമുഖത കാട്ടി. ചൂഷണം അവിടെ സ്വാഭാവിക ജീവിത രീതിയായിരുന്നെങ്കിൽ യുട്ടോപ്പിയയിലതു വധശിക്ഷ കിട്ടാവുന്ന കുറ്റമായിരുന്നു. അവിടെ ജോലി ചെയ്യാത്തവരോ കുറഞ്ഞ ജോലി ചെയ്യുന്നവരോ ആയിരുന്നു വലിയവരെങ്കിൽ ഇവിടെ കഠിനാദ്ധ്വാനം ചെയ്യുന്നവരായിരുന്നു വലിയവർ. അവർ യുദ്ധങ്ങളിൽ ജീവൻ കളഞ്ഞപ്പോൾ ഇവർ ബോർഡ് ഗെയിമുകളിൽ സമയം കളഞ്ഞു. കപടമായ കാരുണ്യത്താൽ യൂറോപ്യൻ ആസന്നമരണരെ പീഡിപ്പിച്ചപ്പോൾ യുട്ടോപ്പിയൻ ദയാവധത്തിലുടെ പീഡനാലയമായിത്തുടങ്ങിയ ശരീരങ്ങളിൽ നിന്ന് പുറത്തുകടക്കാൻ ആസന്നമരണരെ സഹായിച്ചു. യൂറോപ്പിന്റെ പാപങ്ങൾക്കുള്ള പ്രായശ്ചിത്തമായിരുന്നു യുട്ടോപ്പിയ.\nപതിനേഴാം നൂറ്റാണ്ടിലെ യൂറോപ്യൻ നാഗരികതയിലെ അഭാവങ്ങൾ കൊണ്ടാണ് യുട്ടോപ്പിയ സൃഷ്ടിക്കപ്പെട്ടത്. യുട്ടോപ്പിയയിൽ സ്ഥാപിച്ച കണ്ണാടിയിൽ തന്നെ നോക്കിയ യൂറോപ്യൻ തിരിച്ചിങ്ങോട്ടു നോക്കുന്നത് പമ്പര വിഡ്ഢിയും സ്വാർത്ഥനുമായ ഒരു പ്രാകൃതനാണെന്ന് കണ്ടു. ഏറ്റവും സത്യസന്ധവും അതിനാൽത്തന്നെ വികൃതവുമായ സ്വപ്രതിബിംബം യൂറോപ്പ് കണ്ടത് യുട്ടോപ്പിയയിൽ തോമസ് മൂർ സ്ഥാപിച്ച കണ്ണാടിയിൽ.\nകുറ്റമറ്റ സാമൂഹ്യ രാഷ്ട്രീയ സാമ്പത്തിക സംവിധാനമുള്ള ഒരു സാങ്കല്പിക രാഷ്ടത്തിന്റെ യഥാതഥ ചിത്രമല്ല, ക്യാരിക്കേച്ചറാണ് യുട്ടോപ്പിയ. കമ്മ്യൂണിസ്റ്റ് രാഷ്ട്രസങ്കല്പത്തേയോ ഗാന്ധിയൻ രാഷ്ട്ര സങ്കല്പേത്തേയോ ഹാസ്യാത്മകമായി വരയ്ക്കുന്നുണ്ടത്. അവിടത്തെ വൈരുദ്ധ്യങ്ങൾ നിറഞ്ഞ ജീവിതം യൂറോപ്യൻ നാഗരികതയുടെ ഹാസ്യാത്മകമായ വിമർശനമെന്ന നിലയിലല്ലാതെ സ്വീകരിക്കാനാവില്ലെങ്കിലും. എല്ലാവർക്കും ഒരേ ജീവിതം, എല്ലാ ദിനവും ഒരേ ദിനം, ഗാനത്തിനു പകരം ഉപദേശാത്മകമായ പ്രഭാഷണം, ഭയപ്പെടുത്തുന്ന അച്ചടക്കം, സ്വാദ്ദേശ്യമല്ലാത്ത ഒരു കളികൂടിയില്ല- യുട്ടോപ്പിയയിൽ വളരെ നാൾ നിങ്ങൾക്ക് കഴിയാനാവുമോ?ഗൗരവത്തിലെഴുതപ്പെട്ടതോ ഹാസ്യാത്മകമായെഴുതപ്പെട്ടതോ യുട്ടോപ്പിയ എന്നചോദ്യത്തിന് രണ്ടും എന്നാണ് തോമസ് മൂർ നൽകിയ മറുപടി. യുട്ടോപ്പിയ സങ്കല്പത്തിൽ മാത്രം സാദ്ധ്യമായ ഒരില്ലാ രാജ്യം ഞാനതിനിട്ട പേരിൽ അതടങ്ങിയിട്ടുണ്ടല്ലോ.\nContent Highlights: Kinakam Kalpetta Narayanan column Part two


വീണ്ടും എഐഎഡിഎംകെ പതാകയുമായി ശശികല; തമിഴക രാഷ്ട്രീയത്തിലെ പുതിയ അധ്യായമോ?\nജയില്‍മോചിതയായ ശേഷം ശശികല പാര്‍ട്ടി പതാക ഉപയോഗിച്ചിരുന്നു\nUpdated: February 8, 2021 5:18:11 pm\nചെന്നൈ: പുറത്താക്കപ്പെട്ട നേതാവ് വി.കെ.ശശികല ബെംഗളൂരുവില്‍നിന്ന് മടങ്ങുന്നത് എഐഎഡിഎംകെ ക്യാമ്പിനെ വീണ്ടും അലോസരപ്പെടുത്തിക്കൊണ്ട്. പാര്‍ട്ടി പതാക സ്ഥാപിച്ച കാറിലാണു ശശികലയുടെ മടക്കം. മുന് മുഖ്യമന്ത്രി ജെ.ജയലളിതയുടെ ഉറ്റ സഹായിയായിരുന്ന ശശികല അഴിമതിക്കേസിലെ നാല് വര്‍ഷത്തെ തടവിനുശേഷമാണു തമിഴ്‌നാട്ടിലേക്കു മടങ്ങിയത്. ജനുവരി 27 ന് ജയില് മോചിതയായെങ്കിലും കോവിഡ് ചികിത്സയെത്തുടര്‍ന്നാണു ശശികലയുടെ മടക്കം വൈകിയത്.\nജയില്‍മോചിതയായ ശേഷം ശശികല പാര്‍ട്ടി പതാക ഉപയോഗിച്ചിരുന്നു. ഇതിനെതിരെ, ഭരണകക്ഷിയായ എഐഎഡിഎംകെ പൊലീസില് പരാതി നല്‍കിയിരുന്നു. ഇതേത്തുടര്‍ന്ന് നിയമവിരുദ്ധ പ്രവര്‍ത്തനങ്ങളില് ഏര്‍പ്പെടുന്നവര്‍ക്കെതിരെ നടപടിയെടുക്കുമെന്ന് പൊലീസ് വകുപ്പ് ആരുടെ പേരും വ്യക്തമാക്കാത്ത പ്രസ്താവനയില് മുന്നറിയിപ്പ് നല്‍കിയിരുന്നു.\nAlso Read: ജയിലിനു പുറത്ത്, ശശികലയ്ക്കു മുന്നിലെ നാലു വഴികൾ\nമരുമകന് ടിടിവി ദിനകരന്, അനധികൃത സ്വത്ത് കേസില് ശിക്ഷിക്കപ്പെട്ട സഹോദരി ജെ.ഇളവരസി എന്നിവരും ശശികലയ്ക്കൊപ്പം ഉണ്ടായിരുന്നു. ടിടിവി ദിനകരന്റെ പാര്‍ട്ടി ‘അമ്മ മക്കള് മുന്നേത്ര കഴകം’ തമിഴ്നാട് അതിര്‍ത്തിയായ ജുജുവാദിയില്‍നിന്ന് ചെന്നൈ ടി നഗറിലെ താല്‍ക്കാലിക വസതിയിലേക്കുള്ള യാത്രാമധ്യേ വന് സ്വീകരണം ആസൂത്രണം ചെയ്തിട്ടുണ്ട്.\nമുന് മുഖ്യമന്ത്രിയും എഐഎഡിഎംകെ സ്ഥാപകനുമായ എം.ജി രാമചന്ദ്രന് ആദരം അര്‍പ്പിക്കുന്നതിനായി ശശികല രാമപുരം ഗാര്‍ഡന് സന്ദര്‍ശിക്കാന് സാധ്യതയുണ്ട്. നിര്‍മാണ പ്രവര്‍ത്തനങ്ങള്‍ക്കായി മറീന ബീച്ചിലെ ജയലളിതയുടെ സ്മാരകം താല്‍ക്കാലികമായി അടച്ചിരിക്കുകയാണ്.\nAlso Rea: നാലു വർഷത്തെ ശിക്ഷ പൂർത്തിയാക്കിയ ശശികല ജയിൽ മോചിതയായി\nഅതേസമയം, പോയ്സ് ഗാര്‍ഡന് വസതി ഉള്‍പ്പെടെ നഗരത്തിലെ പല പ്രധാന സ്ഥലങ്ങളിലും സുരക്ഷ ശക്തമാക്കിയിട്ടുണ്ട്. റോയപേട്ടയിലെ എഐഎഡിഎംകെ ആസ്ഥാനത്ത് ബാരിക്കേഡുകള് സ്ഥാപിക്കുകയും ധാരാളം പൊലീസ് ഉദ്യോഗസ്ഥരെ വിന്യസിക്കുകയും ചെയ്തു. ശശികലയെ സ്ഥലം സന്ദര്‍ശിക്കുന്നത് തടയാന് എഐഎഡിഎംകെ സര്‍ക്കാര് നടത്തിയ ശ്രമമാണിതെന്നാണു ബന്ധപ്പെട്ട വൃത്തങ്ങള് നല്‍കുന്ന വിവരം.\nഅനധികൃത സ്വത്ത് സമ്പാദനക്കേസില് 2017 ല് ശിക്ഷിക്കപ്പെട്ട വി.കെ.ശശികല ഇക്കഴിഞ്ഞ ജനുവരി 27 ന് ബെംഗളൂരുവിലെ പരപ്പന അഗ്രഹാര ജയിലില്‍നിന്ന് മോചിതയായത്. തുടര്‍ന്ന് കോവിഡ് -19 ന് പോസിറ്റീവായതിനെത്തുടര്‍ന്ന് ബെംഗളൂരുവിലെ ആശുപത്രിയില് ചികിത്സ നല്‍കിയശേഷം ക്വാറന്റൈനില് ഒരു റിസോര്‍ട്ടില് താമസിപ്പിക്കുകയായിരുന്നു.\nആശുപത്രിയില്‍നിന്ന് ഡിസ്ചാര്‍ജ് ചെയ്തതിനെതുടര്‍ന്ന് എഐഎഡിഎംകെ പതാക കാറിന്റെ ബോണറ്റില് അവര് പ്രദര്‍ശിപ്പിച്ചിരുന്നു. ഇത് എഐഎഡിഎംകെ ക്യാമ്പിനെ അലോസരപ്പെടുത്തി. ശശികല തമിഴ്നാട്ടിലേക്ക് മടങ്ങുന്നതില് തങ്ങള്‍ക്ക് യാതൊരു പ്രശ്നവുമില്ലെന്നും എന്നാല് യാത്രയ്ക്കിടെ എഐഎഡിഎംകെ ഉപയോഗിക്കാന് ശശികലയെ അനുവദിക്കാനാവില്ലെന്നും നിയമമന്ത്രി സി.വെ.ഷണ്‍മുഖം പറഞ്ഞിരുന്നു.\nAIADMKTamil NaduVK Sasikala\nWeb Title: Vk sasikala flaunts aiadmk flag again as she returns to tamil nadu\nകാർഷികനിയമങ്ങൾക്ക് ഒരു അവസരം നൽകണം: പ്രധാനമന്ത്രി


അദ്ദേഹത്തിന്റെ കരിയര് അവസാനിച്ചെന്നാണ് കരുതിയത്; ഇന്ത്യന് പേസറെ പുകഴ്ത്തി ഗ്ലെന് മഗ്രാത്ത് - Malayalam MyKhel\n» അദ്ദേഹത്തിന്റെ കരിയര് അവസാനിച്ചെന്നാണ് കരുതിയത്; ഇന്ത്യന് പേസറെ പുകഴ്ത്തി ഗ്ലെന് മഗ്രാത്ത്\nUpdated: Thursday, February 27, 2020, 8:41 [IST]\nസിഡ്‌നി: ഇന്ത്യന് ടീമിന്റെ പേസ് നിരയെ പുകഴ്ത്തി മുന് ഓസീസ് സൂപ്പര് പേസര് ഗ്ലെന് മഗ്രാത്ത്. പിടിഐയോട് സംസാരിക്കവെയാണ് മഗ്രാത്ത് ഇന്ത്യയുടെ പേസ് ബൗളര്‍മാരെ പ്രശംസിച്ചത്. ഇഷാന്ത് ശര്‍മയുടെ മടങ്ങിവരവ് അദ്ഭുതപ്പെടുത്തി. വളരെയേറെ പരിചയ സമ്പത്തുള്ള താരമാണ് ഇഷാന്ത് ശര്‍മ. കുറച്ചുനാളത്തെ ഇടവേളയ്ക്ക് ശേഷം അദ്ദേഹം നടത്തിയ തിരിച്ചുവരവ് ഗംഭീരമാണ്. ഇഷാന്തിന്റെ കരിയര് കുറച്ച് വര്‍ഷങ്ങള്‍ക്ക് മുമ്പ് തന്നെ അവസാനിച്ചെന്നാണ് ഞാന് കരുതിയത്.\nഎന്നാല് തന്റെ ബൗളിങ്ങിന്റെ മൂര്‍ച്ചകൂട്ടി മികച്ച രീതിയില് പന്തെറിയുന്നു. ന്യൂസീലന്‍ഡിനെതിരായ രണ്ടാം ടെസ്റ്റില് ഇന്ത്യന് പേസ് നിര കൂടുതല് ശക്തി കാട്ടുമെന്ന് മഗ്രാത്ത് പറഞ്ഞു. ഇന്ത്യന് ബൗളര്‍മാരില് വിശ്വാസമുണ്ട്. പേസ് നിരയിലെ രണ്ട് പ്രധാന താരങ്ങള്‍ക്കും അടുത്തിടെ പരിക്കേറ്റിരുന്നു. ഇഷാന്ത് പരിക്കേറ്റ് തിരിച്ചെത്തിയ ആദ്യ ഇന്നിങ്‌സില്‍ത്തന്നെ അഞ്ച് വിക്കറ്റ് നേടി. ബൂംറയും പരിക്കില് നിന്ന് മുക്തമായി. അതിനാല്‍ത്തന്നെ ഇന്ത്യയുടെ ബൗളിങ് നിര ലോകോത്തരമാണ്. അതില് ഒരു സംശയവും വേണ്ട - മഗ്രാത്ത് പറഞ്ഞു.\nഷമിയുടെ വേഗം മികച്ചതാണെന്നും അനുഭവസമ്പത്തും കളിയെക്കുറിച്ച് അറിവുമുള്ള അദ്ദേഹത്തിന് എത് ദിശയിലേക്കും പന്ത് സ്വിങ് ചെയ്യിക്കാനുള്ള കഴിവ് അപാരമാണെന്നും മഗ്രാത്ത് പറഞ്ഞു. ന്യൂസീലന്‍ഡിനെതിരായ ഒന്നാം ടെസ്റ്റില് 10 വിക്കറ്റിന് ഇന്ത്യ പരാജയപ്പെട്ടിരുന്നു. കിവീസ് പേസ് നിര ഇന്ത്യയുടെ ബാറ്റിങ് നിരയെ തകര്‍ത്തപ്പോള് ഇഷാന്ത് ഒഴിച്ചുള്ള മറ്റ് പേസര്‍മാര്‍ക്കൊന്നും തിളങ്ങാന് സാധിച്ചില്ല. ടെസ്റ്റ് ചാമ്പ്യന്‍ഷിപ്പിലെ ആദ്യ തോല്‍വി വഴങ്ങിയ ഇന്ത്യക്ക് രണ്ടാം ടെസ്റ്റിലെ ജയം അഭിമാന പ്രശ്‌നമാണ്. വിരാട് കോലിയുടെ മോശം ഫോമാണ് ടീമിനെ അലട്ടുന്ന പ്രധാന പ്രശ്‌നം.\nടെസ്റ്റ്: അഞ്ചിന് പകരം നാലു ദിവസമോ? മഗ്രാത്തിന്റെ അഭിപ്രായം ഇങ്ങനെ...\nRead more about: glenn mcgrath india ishant sharma cricket ഗ്ലെന് മഗ്രാത്ത് ഇന്ത്യ ഇഷാന്ത് ശര്‍മ ക്രിക്കറ്റ്


‘വിശ്വാസികള് കൈവിട്ടു’ മുന്നണിയോഗത്തില് പിണറായിയുടെ കുറ്റസമ്മതം – UKMALAYALEE\nUKMALAYALEE > MALAYALAM NEWS > ‘വിശ്വാസികള് കൈവിട്ടു’ മുന്നണിയോഗത്തില് പിണറായിയുടെ കുറ്റസമ്മതം\n‘വിശ്വാസികള് കൈവിട്ടു’ മുന്നണിയോഗത്തില് പിണറായിയുടെ കുറ്റസമ്മതം\nWednesday 12 June 2019 3:31 AM UTC\nതിരുവനന്തപുരം June 12: പൊതുതെരഞ്ഞെടുപ്പിലെ തിരിച്ചടിക്കു കാരണം ശബരിമലവിഷയം തന്നെയെന്ന് ഉറപ്പിച്ച് ഇടതുമുന്നണിയോഗം. ഒരു വിഭാഗം വിശ്വാസികള് എല്.ഡി.എഫിനെതിരേ വോട്ടു ചെയ്‌തെന്നു മുഖ്യമന്ത്രി പിണറായി വിജയന് യോഗത്തില് സമ്മതിച്ചു.\nവിശ്വാസികളെ തിരിച്ചുകൊണ്ടുവരാനുള്ള നടപടികള് സ്വീകരിക്കുമെന്നും പിണറായി വ്യക്‌തമാക്കി.\nഇന്നലെ വൈകുന്നേരം നാലിനു നടന്ന യോഗത്തിലാണ് പിണറായിയുടെ ഏറ്റുപറച്ചില്.\nഎല്.ജെ.ഡിയാണു യോഗത്തില് ശബരിമലവിഷയം ആദ്യം ഉന്നയിച്ചത്. വനിതാമതിലിനു പുറകെ ശബരിമലയില് സ്‌ത്രീകളെ കയറ്റിയത് വിശ്വാസികളുടെ വോട്ടു ചോര്‍ത്തിയെന്നായിരുന്നു വിമര്‍ശനം.\nസി.പി.ഐ നേതാക്കളും കേരളാ കോണ്‍ഗ്രസ്(ബി)യും ഇൗ പരാമര്‍ശം ഏറ്റെടുത്തു. ഇതോടെയാണ് തുറന്നുപറച്ചിലിലേക്കു പിണറായി എത്തിയത്.\nവിഷയം പരിശോധിക്കാന് പ്രത്യേകയോഗം ചേരണമെന്ന സി.പി.ഐ ആവശ്യം മുന്നണിയോഗം അംഗീകരിച്ചു. മുമ്പ് ശബരിമല തെരഞ്ഞെടുപ്പില് പ്രശ്‌നമായില്ലെന്ന നിലപാടിലായിരുന്നു സി.പി.എം.\nഒരുപറ്റം വിശ്വാസികള് തെറ്റിദ്ധരിക്കപ്പെട്ടുവെന്നും അതാണു തോല്‍വിക്കു കാരണമെന്നുമായിരുന്നു വിലയിരുത്തല്. എന്നാല്, സി.പി.ഐ സംസ്‌ഥാന എക്‌സിക്യൂട്ടിവില് ശബരിമല നിലപാട് തിരിച്ചടിയായെന്ന വിലയിരുത്തലുണ്ടായി.\nയോഗത്തെത്തുടര്‍ന്നു നടന്ന പത്രസമ്മേളനത്തില് എല്.ഡി.എഫ് കണ്‍വീനര് എ. വിജയരാഘവന് സര്‍ക്കാരിനെ അനുകൂലിച്ചെങ്കിലും ശബരിമല വിഷയത്തില് യു.ഡി.എഫും, ബി.ജെ.പിയും ഉന്നയിച്ച ആരോപണങ്ങളെ മറികടക്കാന് മുന്നണിക്കായില്ലെന്നു സമ്മതിച്ചു.


sundaran | സംസ്‌കരിച്ച മൃതദേഹം സുന്ദരന്റേതല്ലെന്ന് ബന്ധുക്കൾ അറിയുന്നത് പൊലീസ് പറഞ്ഞപ്പോൾ; പ്രൊട്ടോകോളിന്റെ പേരിൽ ദൂരത്ത് നിന്ന് മുഖം കാണാനുള്ള സൗകര്യം പോലും ഒരുക്കിയില്ല; സുന്ദരന്റെ മൃതദേഹം വീട്ടുവളപ്പിൽ സംസ്‌കരിക്കാമെന്ന് കൗസല്യുടെ ബന്ധുക്കൾ; ചിതാഭസ്മം പരസ്പരം കൈമാറും - MarunadanMalayalee.com\nMay 17, 202110:02 AM IST Permalink\nകോഴിക്കോട്; കോഴിക്കോട് കുന്ദമംഗലത്ത് കോവിഡ് ബാധിച്ച് മരിച്ച വ്യക്തിയുടെ മൃതദേഹം മാറി സംസ്‌കരിച്ചതിൽ പ്രതിഷേധം ശക്തം. മെഡിക്കൽ കോളേജിലെ ജീവനക്കാരുടെ അനാസ്ഥയാണ് ഇത്തരത്തിലൊരു സംഭവത്തിന് കാരണമായിരിക്കുന്നത്. ഒരേ സമയം രണ്ട് മൃതദേഹങ്ങളോടാണ് അനാദരവ് കാണിച്ചിരിക്കുന്നത്. ഇന്നലെ രാവിലെയാണ് കോഴിക്കോട് മെഡിക്കൽ കോളേജിൽ നിന്നും മൃതദേഹം മാറി നൽകിയത്.\nകോഴിക്കോട് കുന്ദമംഗലം സ്വദേശി സുന്ദരന്റെ മൃതദേഹത്തിന് പകരം കക്കോടി സ്വദേശിനിയായ കൗസല്യയുടെ മൃതദേഹമാണ് മെഡിക്കൽ കോളേജിൽ നിന്നും സുന്ദരന്റെ ബന്ധുക്കൾക്ക് നൽകിയത്. കോവിഡ് പ്രോട്ടോകോൾ പ്രകാരം എത്രയും പെട്ടെന്ന് സംസ്‌കരിക്കണമെന്ന് നിർദ്ദേശം ലഭിച്ചതോടെ സുന്ദരന്റെ ബന്ധുക്കൾ തങ്ങൾക്ക് ലഭിച്ച മൃതദേഹം സംസ്‌കരിക്കുകയും ചെയ്തു. പ്രോട്ടോകോൾ ലംഘനമുണ്ടാകുമെന്ന് കരുതി സു്നദരന്റെ സഹോദരിയെ പോലും സംസ്‌കാരം അറിയിച്ചിരുന്നില്ല.\nദൂരത്ത് നിന്ന് മുഖം കാണാനുള്ള സൗകര്യവുമുണ്ടായിരുന്നില്ല. മൃതദേഹം തുറന്ന് ദൂരത്ത് നിന്നെങ്കിലും കാണാനുള്ള സൗകര്യമുണ്ടായിരുന്നെങ്കിൽ ഇത്തരത്തിൽ സംഭവിക്കില്ലായിരുന്നു എന്നാണ് സുന്ദരന്റെ ബന്ധുക്കൾ പറയുന്നത്. പിപിഇ കിറ്റ് ധരിച്ച് സുന്ദരന്റെ മക്കളും സഹോദരനും പ്രദേശത്തെ പൊതുപ്രവർത്തകരും ചേർന്ന് ഇന്നലെ രാവിലെയാണ് മൃതദേഹം സംസ്‌കരിച്ചത്. സംസാകരം കഴിഞ്ഞ് ഇന്നലെ വൈകീട്ട് പൊലീസ് സ്റ്റേഷനിൽ നിന്നും അറിയിപ്പ് ലഭിച്ചപ്പോഴാണ് മൃതദേഹം മാറിപ്പോയ സംഭവം സുന്ദരന്റെ ബന്ധുക്കൾ അറിയുന്നത്.\nകോവിഡ് ബാധിച്ച് മരിച്ച കോഴിക്കോട് കക്കോടി സ്വദേശിനിയായ കൗസല്യയുടെ ബന്ധുക്കൾ മൃതദേഹം ഏറ്റുവാങ്ങാനായി മോർച്ചറിയിൽ എത്തിയപ്പോഴാണ് മൃതദേഹം മാറി നൽകിയ വിവരം പുറത്തറിയുന്നത്. കൗസല്യയുടെ മൃതദേഹം മോർച്ചറിയിൽ ഇല്ലായിരുന്നു. പകരം ബന്ധുക്കൾക്ക് വിട്ടുനൽകിയെന്ന് രേഖകൽലുണ്ടായിരുന്ന സുന്ദരന്റെ മൃതദേഹമായിരുന്ന മോർച്ചറിയിൽ ഉണ്ടായിരുന്നത്. ഇതോടെ സുന്ദരന്റെ മൃതദേഹത്തിന് പകരം കൗസല്യയുടെ മൃതദേഹമാണ് സംസ്‌കരിച്ചത് എന്ന് മനസ്സിലാകുകയും ചെയ്തു.\nഇന്ന് രാവിലെ സുന്ദരന്റെ ബന്ധുക്കളെ മെഡിക്കൽ കോളേജിലേക്ക് വിളിപ്പിച്ചിട്ടുണ്ട്. മോർച്ചറിയിലുള്ള മൃതദേഹം തിരിച്ചറിയാൻ വേണ്ടിയാണ് വിളിപ്പിച്ചിട്ടുള്ളത്. എന്താണ് സംഭവിച്ചത് എന്ന് അറിയില്ലെന്ന് സുന്ദരന്റെ സഹോദരൻ അനീഷ് മറുനാടൻ മലയാളിയോട് പറഞ്ഞു. സുന്ദരന്റേതെന്ന് പറഞ്ഞ് മെഡിക്കൽ കോളേജിൽ നിന്ന് ലഭിച്ച മൃതദേഹം നാട്ടിലെത്തിച്ച് സംസ്‌കരിക്കുകയായിരുന്നു. സംസ്‌കാരം നടത്തിയതിന് ശേഷമാണ് മൃതദേഹം മാറിപ്പോയതാണെന്ന് അറിയിച്ചത്. കോവിഡ് ബാധിച്ച് മരിച്ചതായതിനാൽ തന്നെ മുഖം തുറന്ന് നോക്കാൻ അനുവദിച്ചിരുന്നില്ല എന്നും അനീഷ് മറുനാടൻ മലയാളിയോട് പറഞ്ഞു.\nകോവിഡ് ബാധിച്ച് മരിച്ചവരുടെ മൃതദേഹം ദഹിപ്പിക്കാമെന്ന് തൃശൂർ അതിരൂപത\nകോവിഡ് ബാധിച്ച് മരിച്ച 71കാരന്റെ മൃതദേഹം ഐസ്‌ക്രീം ഫ്രീസറിൽ സൂക്ഷിച്ച് കുടുംബം


കനത്ത മഴ, നെഹ്രു ട്രോഫി വള്ളംകളി മാറ്റിവെച്ചു | Fanport | Nehru Trophy News Malayalam\nSaturday, Feb 27, 2021 08:51 PM\nHome Boat Race Nehru Trophy കനത്ത മഴ, നെഹ്രു ട്രോഫി വള്ളംകളി മാറ്റിവെച്ചു\nAugust 9, 2019 - 1:37 PM\nകനത്ത മഴ തുടരുന്ന സാഹചര്യത്തില് നെഹ്രു ട്രോഫി വള്ളംകളി മാറ്റിവെക്കാൻ തീരുമാനിച്ചു. നാളെ പുന്നമടക്കായലില് നടത്താന് നിശ്ചയിച്ചിരുന്ന ജലോത്സവമാണ് മാറ്റിവെച്ചത്. കഴിഞ്ഞ വർഷവും പ്രളയം കാരണം നെഹ്രു ട്രോഫി മാറ്റിവെച്ചിരുന്നു.ഇന്ന് തിരുവനന്തപുരത്ത് മുഖ്യമന്ത്രിയുടെ അധ്യക്ഷതയില് ചേര്‍ന്ന ഉന്നതതല യോഗത്തിലാണ് ഇതുസംബന്ധിച്ച തീരുമാനം കൈക്കൊണ്ടത്. പുതുക്കിയ തീയ്യതി പിന്നീടറിയിക്കും.\nകഴിഞ്ഞ തവണ ഓഗസ്റ്റിൽ മാറ്റിവെച്ച വള്ളകളി പിന്നീട് നവംബറിൽ ആയിരുന്നു നടത്തിയത്. ഇത്തവണയും നവംബറിലേക്ക് മാറ്റിവെക്കാൻ ആണ് സാധ്യത. 67അ മത് നെഹ്റു ട്രോഫി ആയിരുന്നു ഇത്തവണ നടക്കേണ്ടിയിരുന്നത്. സംസ്ഥാനത്ത് കനത്ത മഴ തുടരും എന്നും മുഖ്യമന്ത്രി വാർത്താ സമ്മേളനത്തിൽ അറിയിച്ചു.\nPrevious articleആദ്യ ടെസ്റ്റിനുള്ള 15 അംഗ സ്ക്വാഡില് ഇടം പിടിച്ച് ദിനേശ് ചന്ദിമല്\nNext article“അന്ന് മാഞ്ചസ്റ്റർ യുണൈറ്റഡിൽ പോകാതിരുന്നത് നന്നായി” – ക്രൂസ്


മഹാമാരിക്കിടയിലും 1,500ലധികം പുതിയ തൊഴിലവസരങ്ങള് സൃഷ്ടിച്ച് ടെക്‌നോപാര്‍ക്ക്; 30 കമ്പനികളിലായി ഉടന് സൃഷ്ടിക്കപ്പെടുന്നത് 1600ഓളം തൊഴിലവസരങ്ങള്\nFri May 20 2022 09:20:08 GMT+0530 (India Standard Time)\n41 കമ്പനികള്‍ക്കായി ഒരു ലക്ഷത്തോളം സ്‌ക്വയര്‍ഫീറ്റ് സ്ഥലമാണ് ടെക്‌നോപാര്‍ക്കില് 2020- 21 സാമ്പത്തിക വര്‍ഷം അനുവദിച്ചത്. ഇതിന് പുറമേ 30 കമ്പനികള്‍ക്കായി 1,10,000 സ്‌ക്വയര്‍ഫീറ്റ് സ്ഥലം അനുവദിക്കുന്നതിനായി നടപടികള് പുരോഗമിക്കുകയാണ്.\nBY SRF27 Jan 2022 5:40 PM GMT\nSRF27 Jan 2022 5:40 PM GMT\nതിരുവനന്തപുരം: കൊവിഡ് മഹാമാരിയുടെ വെല്ലുവിളികള്‍ക്കിടയിലും ടെക്‌നോപാര്‍ക്കില് പുതുതായി സൃഷ്ടിച്ചത് 1,500ലധികം തൊഴിലവസരങ്ങള്. 41 കമ്പനികള്‍ക്കായി ഒരു ലക്ഷത്തോളം സ്‌ക്വയര്‍ഫീറ്റ് സ്ഥലമാണ് ടെക്‌നോപാര്‍ക്കില് 2020- 21 സാമ്പത്തിക വര്‍ഷം അനുവദിച്ചത്. ഇതിന് പുറമേ 30 കമ്പനികള്‍ക്കായി 1,10,000 സ്‌ക്വയര്‍ഫീറ്റ് സ്ഥലം അനുവദിക്കുന്നതിനായി നടപടികള് പുരോഗമിക്കുകയാണ്. ഇതുവഴി 1,600ഓളം തൊഴിലവസരങ്ങളാണ് ടെക്‌നോപാര്‍ക്കില് ഉടന് സൃഷ്ടിക്കപ്പെടുക. നിലവില് 465 കമ്പനികളിലായി 63,700 ജീവനക്കാരാണ് ടെക്‌നോപാര്‍ക്കില് പ്രവര്‍ത്തിക്കുന്നത്. ടെക്‌നോപാര്‍ക്കിന്റെ വളര്‍ച്ചയ്‌ക്കൊപ്പം ഈ കമ്പനികളും വളര്‍ച്ചയുടെ പാതയിലാണ്.\nടെക്‌നോപാര്‍ക്കിന്റെ വിപുലീകരണ പ്രവര്‍ത്തനങ്ങളും ആശാവഹമായ രീതിയില് പുരോഗമിക്കുകയാണ്. ബഹിരാകാശ സാങ്കേതിക വിദ്യകളുടെ ഉല്‍പ്പാദനവും വിപണനവും ലക്ഷ്യമിട്ട് ടെക്‌നോസിറ്റിയില് പ്രവര്‍ത്തനമാരംഭിക്കാനൊരുങ്ങുന്ന ടി.സി.എസ് എയ്‌റോസ്‌പെയ്‌സ് ഹബ്ബ്, ലിവ് വര്‍ക്ക് പ്ലേ സങ്കല്‍പ്പത്തില് ടെക്‌നോപാര്‍ക്ക് ഫെയ്‌സ് ത്രീ ക്യാംപസില് 57 ലക്ഷം സ്‌ക്വയര്‍ഫീറ്റ് വിസ്തൃതിയിലൊരുങ്ങുന്ന എംബസി ടോറസ് ഡൗണ്‍ടൗണ് ട്രിവാന്‍ഡ്രം, ടെക്‌നോസിറ്റിയിലൊരുങ്ങുന്ന ബ്രിഗേഡ് എന്റര്‍പ്രൈസസിന്റെ വേള്‍ഡ് ട്രേഡ് സെന്റര് തിരുവനന്തപുരം തുടങ്ങിയ സംരംഭങ്ങളിലൂടെ നിരവധി തൊഴിലവസരങ്ങള് സൃഷ്ടിക്കപ്പെടുമെന്നാണ് പ്രതീക്ഷിക്കുന്നത്.\nകയറ്റുമതി വരുമാനത്തില് മുന് വര്‍ഷത്തേക്കാള് 611 കോടി രൂപയുടെ വര്‍ധന ടെക്‌നോപാര്‍ക്ക് 2020 21 സാമ്പത്തിക വര്‍ഷം നേടിയെടുത്തു. 460 കമ്പനികളില് നിന്നായി 8,501 കോടി രൂപയുടെ കയറ്റുമതി വരുമാനമാണ് ടെക്‌നോപാര്‍ക്ക് നേടിയെടുത്തത്.\n2019 20 സാമ്പത്തിക വര്‍ഷം ടെക്‌നോപാര്‍ക്കിലുണ്ടായിരുന്ന 450 കമ്പനികളില് നിന്നായി 7,890 കോടി രൂപയായിരുന്നു കയറ്റുമതി വരുമാനം. 201920 സാമ്പത്തിക വര്‍ഷം ടെക്‌നോപാര്‍ക്കിലെ ജീവനക്കാരുടെ എണ്ണം 62,000 ആയിരുന്നു. കഴിഞ്ഞ 20 മാസത്തിനിടെ 1,700 ജീവനക്കാര് കൂടി ടെക്‌നോപാര്‍ക്കില് ജോലി നേടി.\n''ഐ.ടി മേഖലയിലെയും അനുബന്ധ മേഖലകളിലെയും അതികായന്മാരായ നിരവധി ലോകോത്തര കമ്പനികളാണ് ടെക്‌നോപാര്‍ക്കില് പ്രവര്‍ത്തിക്കുന്നത്. ഇവയെല്ലാം നമ്മുടെ നാടിന്റെ വികസനത്തിനും നൈപുണ്യ ശേഷി വളര്‍ത്താനും മുതല്‍ക്കൂട്ടാകുന്ന പ്രവര്‍ത്തനങ്ങളാണ് നടത്തുന്നത്. നല്ല കഴിവുള്ള നമ്മുടെ യുവതലമുറയ്ക്ക് കൂടുതല് തൊഴിലവസരങ്ങള് ഒരുക്കുക എന്ന ലക്ഷ്യത്തില് പ്രവര്‍ത്തിക്കുന്ന ടെക്‌നോപാര്‍ക്ക് ഓരോ വര്‍ഷവും മികച്ച വളര്‍ച്ചാ നിരക്കാണ് കാഴ്ച്ചവെയ്ക്കുന്നതെന്ന് കേരളാ സ്‌റ്റേറ്റ് ഐ.ടി പാര്‍ക്ക്‌സ് സി.ഇ.ഒ ജോണ് എം. തോമസ് പറഞ്ഞു.\nതുടക്ക കാലം മുതല് ആര്‍ജിച്ചെടുത്ത വികസനോന്മുഖമായ പ്രവര്‍ത്തന ശൈലി മഹാമാരിക്കിടയിലും നിലനിര്‍ത്താനായത് ടെക്‌നോപാര്‍ക്കിന്റെ പ്രവര്‍ത്തനങ്ങള്‍ക്കും മുന്നോട്ടുള്ള കുതിപ്പിനും വലിയ മുതല്‍ക്കൂട്ടാകും. കൂടുതല് കമ്പനികളെയും നിക്ഷേപകരെയും ടെക്‌നോപാര്‍ക്കിലേക്ക് ആകര്‍ഷിക്കാനും കൂടുതല് തൊഴിലവസരങ്ങള് സൃഷ്ടിക്കാനും ഇതുവഴി സാധിക്കും. സര്‍വ്വ മേഖലകളിലും പ്രതിസന്ധി സൃഷ്ടിച്ച മഹാമാരിക്കിടയിലും ടെക്‌നോപാര്‍ക്കിന് കൂടുതല് തൊഴിലവസരങ്ങള് സൃഷ്ടിക്കാനായത് ചെറിയ കാര്യമല്ല. സര്‍ക്കാരിന്റെ മികച്ച പിന്തുണയും ഐ.ടി കമ്പനികളുടെയും ഐ.ടി കോ ഡെവലപ്പര്‍മാരുടെയും കൃത്യമായ പദ്ധതി നിര്‍വഹണവും മുഴുവന് ജീവനക്കാരുടെയും കൂട്ടായ പ്രവര്‍ത്തനവുമാണ് ഇതിന് കാരണമായത്. ഇനിയും ഇത്തരത്തിലുള്ള മുന്നേറ്റത്തിനാണ് ടെക്‌നോപാര്‍ക്കും കേരള ഐ.ടിയും ലക്ഷ്യമിടുന്നതെന്നും ജോണ് എം. തോമസ് കൂട്ടിച്ചേര്‍ത്തു''.\nTechnopark new jobs epidemic


കനത്ത സുരക്ഷാ വലയത്തില് ചരിത്രപ്രസിദ്ധമായ എരുമേലി പേട്ട തുള്ളല്; പ്രതിഷേധ പരിപാടികളില് പങ്കാളികളായവരും ക്രിമിനല് പശ്ചാത്തലം ഉള്ളവരും നാളത്തെ തിരുവാഭരണ ഘോഷയാത്രയെ അനുഗമിക്കരുതെന്ന് അധികൃതര്\nSunday, June 16, 2019 23:38:10 PM\nYou are here » Home » Breaking News, Top Stories Australia, Top Stories Europe, Top Stories Middleeast, Top Stories UK, Top Stories USA » കനത്ത സുരക്ഷാ വലയത്തില് ചരിത്രപ്രസിദ്ധമായ എരുമേലി പേട്ട തുള്ളല്; പ്രതിഷേധ പരിപാടികളില് പങ്കാളികളായവരും ക്രിമിനല് പശ്ചാത്തലം ഉള്ളവരും നാളത്തെ തിരുവാഭരണ ഘോഷയാത്രയെ അനുഗമിക്കരുതെന്ന് അധികൃതര്\nസ്വന്തം ലേഖകന്: കനത്ത സുരക്ഷാ വലയത്തില് ചരിത്രപ്രസിദ്ധമായ എരുമേലി പേട്ട തുള്ളല്; പ്രതിഷേധ പരിപാടികളില് പങ്കാളികളായവരും ക്രിമിനല് പശ്ചാത്തലം ഉള്ളവരും നാളത്തെ തിരുവാഭരണ ഘോഷയാത്രയെ അനുഗമിക്കരുതെന്ന് അധികൃതര്. മഹിഷി നിഗ്രഹത്തിന്റെ സ്മരണ പുതുക്കിയാണ് അയ്യപ്പഭക്തര് എരുമേലിയില് പേട്ട തുള്ളുന്നത്. രാവിലെ 11 മണിയോടെയാണ് ചരിത്ര പ്രസിദ്ധമായ പേട്ട തുളളല് ആരംഭിക്കുക.\nയുവതീ പ്രവേശന വിവാദങ്ങള് കണക്കിലെടുത്ത് ഇത്തവണ കനത്ത സുരക്ഷയാണ് പൊലീസ് ഒരുക്കിയിരിക്കുന്നത്. രാവിലെ അമ്പലപ്പുഴ സംഘവും ഉച്ചയ്ക്കു ശേഷം ആലങ്ങാട് സംഘവും പേട്ട തുള്ളും. അമ്പലപ്പുഴ സംഘത്തിന് കൃഷ്ണപരുന്തിന്റെ സാന്നിധ്യവും ആലങ്ങാട് സംഘത്തിന് വെളളിനക്ഷത്രവും പേട്ടതുളളലിന് അനുമതിയായി ആകാശത്ത് പ്രത്യക്ഷമാകുമെന്നാണ് വിശ്വാസം.\nവാവര് അയ്യപ്പനൊപ്പം യാത്രയായെന്ന വിശ്വാസം മുന്‍നിര്‍ത്തി ആലങ്ങാട് സംഘം മസ്ജിദില് കയറാതെ പള്ളിയെ വണങ്ങി ആദരവര്‍പ്പിക്കും. പേട്ട തുള്ളലിന് മുന്നോടിയായി ഇന്നലെ ചന്ദനകുടവും നടന്നിരുന്നു. നാളെയാണ് തിരുവാഭരണ ഘോഷയാത്ര പന്തളത്ത് നിന്ന് പുറപ്പെടുന്നത്.\nശബരിമല യുവതി പ്രവേശ വിഷയത്തിലെ പ്രതിഷേധ പരിപാടികളില് സജീവ പങ്കാളികളായവരും ക്രിമിനല് പശ്ചാത്തലം ഉള്ളവരും തിരുവാഭരണ ഘോഷയാത്രയെ അനുഗമിക്കരുതെന്ന് പൊലീസ്. ഘോഷയാത്രയില് പങ്കാളികളായവര്‍ക്ക് തിരിച്ചറിയല് കാര്‍ഡ് നിര്‍ബന്ധമാണ്. പൊലീസ് ക്ലിയറന്‍സ് ലഭിച്ചവര്‍ക്ക് മാത്രമേ തിരിച്ചറിയല് കാര്‍ഡുകള് അനുവദിക്കൂ.


വീടിനകത്ത് മലിനജലം; ദുരിത ജീവിതം വെളിപ്പെടുത്തി നടൻ മുരുകൻ മാർട്ടിൻ | Murugan Martin Flood\nവീടിനകത്ത് മലിനജലം; ദുരിത ജീവിതം വെളിപ്പെടുത്തി നടൻ മുരുകൻ മാർട്ടിൻ\nമനോരമ ലേഖകൻ May 26, 2022 11:53 AM IST\nവീടുകളിലെ വെള്ളക്കെട്ടിന്റെ ദുരിതക്കാഴ്ചകൾ പങ്കുവച്ച് നടൻ മുരുകൻ മാർട്ടിൻ. കഴിഞ്ഞ ദിവസങ്ങളിൽ കൊച്ചി നഗരത്തിൽ പെയ്ത മഴയിൽ മുരുകൻ താമസിക്കുന്ന കടവന്ത്ര പി ആൻഡ് ടി കോളനിയിൽ വെള്ളം കയറിയിരുന്നു. നടപ്പാതയിലും വീടുകളിലും വെള്ളം കയറിയതോടെ ഏറെ ദുരിതത്തിലാണ് കോളനിവാസികൾ. നാൽപതു വർഷത്തിലേറെയായി ഈ പ്രദേശം അഭിമുഖീകരിക്കുന്ന ദുരിതമാണ് വെള്ളക്കെട്ടെന്നും പല തവണ അധികൃതരെ സമീപിച്ചിട്ടും പ്രശ്നപരിഹാരമായിട്ടില്ലെന്നും മുരുകൻ സമൂഹമാധ്യമത്തിലെ ലൈവിൽ പറഞ്ഞു.\n30 വർഷമായി കടവന്ത്ര പി ആൻഡ് ടി കോളനിയിലാണ് താമസിക്കുന്നതെന്ന് മുരുകൻ പറയുന്നു. നാൽപത് വർഷത്തിലധികമായി ഈ കോളനിവാസികൾ നേരിടുന്ന പ്രശ്നമാണ് വെള്ളക്കെട്ട്. ഇതിന് ശാശ്വത പരിഹാരം കണ്ടെത്താൻ സർക്കാരിന് കഴിഞ്ഞിട്ടില്ല. വോട്ടു നേടി അധികാരത്തിലെത്തിയാൽ ഈ പ്രശ്നം പരിഹരിക്കാമെന്നു പറഞ്ഞതെല്ലാം വെറും വാഗ്ദാനങ്ങളായി അവശേഷിച്ചു. തനിക്ക് ധൈര്യം പകർന്നു തന്നിട്ടുള്ളത് കമ്മ്യൂണിസ്റ്റ് പാർട്ടിയുടെ ആശയങ്ങളാണ്. ഇതു സംസാരിക്കാനുള്ള ധൈര്യം തന്നത് ഇതേ പാർട്ടിയാണെന്നും മുരുകൻ വ്യക്തമാക്കി. കെ.എൽ ടെൻ പത്ത്, കലി, അങ്കമാലി ഡയറീസ്, ലൂസിഫർ തുടങ്ങിയ ചിത്രങ്ങളിൽ ശ്രദ്ധേയമായ വേഷങ്ങളിൽ മുരുകൻ അഭിനയിച്ചിട്ടുണ്ട്.\nകൊച്ചി നഗരത്തിൽ വെള്ളക്കെട്ടിന്റെ ദുരിതം ഏറ്റവും കൂടുതൽ നേരിടുന്ന സ്ഥലങ്ങളിൽ ഒന്നാണ് ഗാന്ധിനഗറിന് സമീപത്തെ പി ആൻഡ് ടി കോളനി. നല്ലൊരു മഴ പെയ്താൽ സമീപത്തെ പേരണ്ടൂര് കനാലില്‍നിന്ന് മലിനജലം കോളനിയിലേക്ക് ഒഴുകും. അടുക്കളയിലും കിടപ്പുമുറിയിലും വരെ മാലിന്യം നിറയും. ഇതിനു പരിഹാരം കണ്ടെത്തണമെന്നാണ് കോളനിവാസികളുടെ വർഷങ്ങളായുള്ള ആവശ്യം. ലൈഫ് പദ്ധതിയില് ഉള്‍പ്പെടുത്തി വീട് നിര്‍മിച്ചുനല്‍ക‌ുമെന്ന് സര്‍ക്കാര് വാഗ്ദാനം ചെയ്തിരുന്നുവെങ്കിലും ഇതുവരെ അത് പൂർത്തീകരിക്കാനായിട്ടില്ല. മുരുകൻ മാർട്ടിന്റേത് അടക്കം തൊണ്ണൂറോളം കുടുംബങ്ങളാണ് ഇവിടെയുള്ളത്.\nപ്രിയന്റെ ഓട്ടം നാളെ തുടങ്ങും; അതിഥി വേഷത്തിൽ മമ്മൂട്ടിയും?\n5 വർഷങ്ങൾക്കു ശേഷം ഭാവന മലയാളത്തിൽ; ലൊക്കേഷന് വിഡിയോ\nഇക്കാര്യം ഇനി ഞാന് പൃഥ്വിരാജിനോട് പറയണോ: മേജര് രവിയോട് അല്‍ഫോൻസ് പുത്രന്\nആടുജീവിതം അവസാന ഷെഡ്യൂൾ റാന്നിയിൽ; പൂർത്തിയാകുന്നത്4വർഷങ്ങളുടെ അധ്വാനം\n5i1abvif34rm4outim4ehod94l https-www-manoramaonline-com-movies-movie-news video-component


എപ്പോഴാണ് വിവാഹിതനാകുന്നതെന്ന് ചോദിച്ചത് ഇഷ്ടമായില്ല ; ഗര്‍ഭിണിയായ അയല്‍ക്കാരിയെ യുവാവ് കഴുത്തു ഞെരിച്ചു കൊന്നു,pregnant women who teased killed by neighbourkeralaonlinenews.com | Malayalam news, kerala news, onlinenews,\nFriday April 26th, 2019 - 11:54:am\nഎപ്പോഴാണ് വിവാഹിതനാകുന്നതെന്ന് ചോദിച്ചത് ഇഷ്ടമായില്ല ; ഗര്‍ഭിണിയായ ...\nഎപ്പോഴാണ് വിവാഹിതനാകുന്നതെന്ന് ചോദിച്ചത് ഇഷ്ടമായില്ല ; ഗര്‍ഭിണിയായ അയല്‍ക്കാരിയെ യുവാവ് കഴുത്തു ഞെരിച്ചു കൊന്നു\nPublished: Wednesday7February 2018 06:47:27 AM\nവിവാഹിതനാകുന്നത് എപ്പോഴാണെന്നന്വേഷിച്ച ഗര്‍ഭിണിയെ യുവാവ് കഴുത്തുഞെരിച്ചു കൊലപ്പെടുത്തി. അയല്‍ക്കാരിയായ ഗര്‍ഭിണിയെയാണ് 28 കാരനായ യുവാവ് കഴുത്തു ഞെരിച്ച് കൊന്നത്. വിവാഹം കഴിക്കുന്നില്ലേ എന്ന യുവതിയുടെ ആവര്‍ത്തിച്ചുള്ള ചോദ്യം യുവാവിന് ഇഷ്ടമായില്ല.\nസഹോദരിമാരുടെ വിവാഹം കഴിഞ്ഞിട്ടും എന്താണ് യുവാവിന്റെ വിവാഹം നടക്കാത്തതെന്ന് യുവതി ആവര്‍ത്തിച്ചു ചോദിച്ചിരുന്നു. നാണക്കേടാണ് കൊലപാതകത്തില് കലാശിച്ചത്. ഇന്തോനേഷ്യയിലെ കാംപങ് പാസില് ജോങിയില് ഫായിസ് നൂര്‍ദിന് എന്ന 28 കാരനാണ് കൊല നടത്തിയത്.\nകൊല്ലപ്പെട്ട ആയിഷ അയല്‍ക്കാരിയായിരുന്നു. സുഹൃത്തുക്കളുടെ മുന്നില് വച്ചായിരുന്നു വിവാഹ കാര്യം തിരക്കി കളിയാക്കിയത്. അപ്പോള് പ്രതികരിക്കാതിരുന്ന യുവാവ് വീട്ടിലെത്തി കൊല നടത്തുകയായിരുന്നു. ആയിഷയുടെ വീട്ടില് ഇയാള് സൂക്ഷിച്ചിരുന്ന ചെരുപ്പാണ് കേസിന് തുമ്പായത്. ഇവരുടെ കൈയ്യിലുണ്ടായിരുന്ന മൊബൈലും പണവും പ്രതി മോഷ്ടിച്ചിരുന്നു.\nRead more topics: pregnant women, kill, teasing\npregnant women who teased killed by neighbour\nപ്ലേസ്റ്റേഷന്4കാണാതായി; മോഷണം ആരോപിച്ച് കൂട്ടുകാരനെ കൊന്ന് പ്ലാസ്റ്റിക് കവറുകളിലാക്കി റൂംമേറ്റുകള്


ഇരട്ടവേഷത്തില് തിളങ്ങി 'ഇളയ ദളപതി'; തരംഗം സൃഷ്ടിച്ച് 'ബിഗില്' എത്തി\n|25 Oct 2019 7:44 AM GMT\nവിജയ് ആരാധകരുടെ ചിരകാല കാത്തിരിപ്പ് സഫലം. ഇന്നു പുലര്‍ച്ചെ നാലു മണിക്ക് 'ബിഗില്' തിയറ്ററുകളിലെത്തിയത് ആവേശ തരംഗങ്ങളോടെ. ഇതുവരെയുള്ള ഏറ്റവും മികച്ച പ്രകടനം പുറത്തെടുത്തിരിക്കുന്നു ഇരട്ട വേഷങ്ങളിലൂടെ 'ഇളയ ദളപതി' യെന്നാണ് പ്രാഥമിക വിലയിരുത്തല്.\nരസകരമായ ഡയലോഗുകളും റൊമാന്‍സും റഹ്മാന്റെ സൂപ്പര് ഗാനങ്ങളും സമന്വയിക്കുന്ന ആക്ഷന് ചിത്രമാണ് ബിഗില്. അച്ഛന്റെയും മകന്റെയും ഇരട്ട വേഷങ്ങള് വിജയ് അവതരിപ്പിക്കുന്നു. അധോലാക നായകനാണ് അച്ഛന്. മകനാകട്ടെ വനിതാ ഫുട്‌ബോള് ടീമിന്റെ പരിശീലകനും. ജാക്കി ഷ്രോഫ്, കതിര്, യോഗി ബാബു, വിവേക് എന്നിവരും നിര്‍ണായക വേഷങ്ങളില് അഭിനയിക്കുന്നു.\nഅറ്റ്ലി തിരക്കഥയെഴുതി സംവിധാനം ചെയ്ത ബിഗിലിന്റെ വിജയത്തിനായി മൈലാടുംതുറയിലെ ശ്രീ പ്രസന്ന മാരിയമ്മന് ക്ഷേത്രത്തില് ഇന്നലെ നടത്തിയ മണ് ചോറുണ്ണല് ചടങ്ങ് തികഞ്ഞ ഫലമുണ്ടാക്കിയെന്ന അവകാശവാദമാണ് ഇളയദളപതി ആരാധകര് പങ്കു വയ്ക്കുന്നത്. നേരത്തെ ചിത്രം വിവാദങ്ങളും നിയമതടസങ്ങളും നേരിട്ടിരുന്നു. അതിനാല് ചിത്രത്തിന്റെ തടസങ്ങളില്ലാത്ത റിലീസിനും വിജയത്തിനും വേണ്ടിയാണ് വെറും നിലത്ത് ചോറ് വിളമ്പി കഴിക്കുന്ന ചടങ്ങ് നടത്തിയത്. നിലത്തു വിളമ്പിയ ചോറു വാരിക്കഴിക്കുന്ന ആരാധകരുടെ ചിത്രങ്ങള് സോഷ്യല് മീഡിയയില് വൈറലായിരുന്നു. 20 തൊട്ട് 35 വയസിനിടയില് പ്രായമുള്ള ആരാധകരാണ് കയ്യില് തങ്ങളുടെ പ്രിയ താരത്തിന്റെ ചിത്രവും ഏന്തി ചടങ്ങില് പങ്കെടുത്തത്.\nഎജിഎസ് എന്റര്‍ടൈന്‍മെന്റ് ബാനറില് 180 കോടി രൂപ ബജറ്റോടെ കപതി എസ് അഗോറം നിര്‍മ്മിച്ച ബിഗിലിനെ തെലുങ്കില് 'വിസില്' എന്ന് വിളിക്കുന്നു. ചിത്രത്തിന്റെ രണ്ട് പതിപ്പുകളും പ്രദര്‍ശനത്തിനെത്തി. നിര്‍ണായകമായ ഒരു സീക്വന്‍സിനായി ഒരു ഫുട്‌ബോള് സ്റ്റേഡിയം നിര്‍മ്മിക്കാന് നിര്‍മ്മാതാക്കള്6കോടി രൂപ ചെലവഴിച്ചിരുന്നു.പൃഥ്വിരാജ് പ്രൊഡക്ഷന്‍സും ലിസ്റ്റിന് സ്റ്റീഫന്റെ മാജിക് ഫ്രെയിംസും ചേര്‍ന്നാണ് കേരളത്തില് ബിഗിലിന്റെ വിതരണാവകാശം സ്വന്തമാക്കിയിരിക്കുന്നത്.\nട്വിറ്റര് ഇമോജി ലഭിക്കുന്ന നാലാമത്തെ തമിഴ് ചിത്രമായി ബിഗില് മാറിയിരുന്നു. മെര്‍സലിനുശേഷം ഇമോജി ലഭിക്കുന്ന വിജയ്യുടെ രണ്ടാമത്തെ ചിത്രം. സൂപ്പര് സ്റ്റാര് രജനീകാന്തിന്റെ കാലയും സൂര്യയുടെ എന്.ജി.കെയുമാണ് ട്വിറ്ററില് ഇമോജികള് ഉള്ള മറ്റ് രണ്ട് തമിഴ് ചിത്രങ്ങള്.


ഡ്രൈവർക്കും സഹായിക്കും തന്റെ പിറന്നാളിന് ആലിയ നൽകിയത് 50 ലക്ഷം രൂപ ! - metromatinee.com Lifestyle Entertainment & Sports\nതാര സുന്ദരിമാർ അത്യാഡംബരത്തിനു മുൻഗണന നൽകുന്നവരാണ്. എന്നാൽ മറ്റുള്ളവരിൽ നിന്നും വ്യത്യസ്ത ആകുകയാണ് ആലിയ ഭട്ട് . കഴിഞ്ഞ ദിവസം തന്റെ ഇരുപത്തിയാറാം പിറന്നാൾ ആഘോഷിച്ച ആലിയ ഭട്ട് നല്ലൊരു പ്രവർത്തിയിലൂടെ ശ്രദ്ധിക്കപെടുകയാണ് .\nആലിയയുടെ വസതിയിലായിരുന്നു അന്ന് ആഘോഷ പരിപാടികള് നടന്നത്. ആലിയയുടെ സുഹൃത്തുക്കളും സഹപ്രവർത്തകരും ആഘോഷത്തിൽ പങ്കെടുക്കാനെത്തി.\nAliya bhatt gifts driver and helper rs 50 lakshs\nRelated Topics:aliya bhatt, driver, Featured, Gift, helper


'ഇന്ത്യക്ക് സമ്മര്‍ദ്ദം താങ്ങാന് കഴിയാത്തതിനാലാണ് ധോനിയെ മെന്ററാക്കിയത്'; മുന് പാക് താരം | T20 WC Ex Pak cricketer says India under pressure so they picked MS Dhoni as mentor\nOct 19, 2021, 08:40 PM IST\nലോകകപ്പില് ഇന്ത്യയുടെ മത്സരം ആരംഭിക്കുന്നത് ഒക്ടോബര് 24-ന് ആണ്\nവിരാട് കോലിയും എംഎസ് ധോനിയും | Photo: twitter/ BCCI\nകറാച്ചി: ട്വന്റി-20 ലോകകപ്പിന് തയ്യാറെടുക്കുന്ന ഇന്ത്യന് ക്രിക്കറ്റ് ടീം കടുത്ത സമ്മര്‍ദ്ദത്തിലാണെന്ന് പാകിസ്താന്റെ മുന്‍താരം തന്‍വീര് അഹമ്മദ്. ആ സമ്മര്‍ദ്ദം താങ്ങാന് കഴിയാത്തതിനാലാണ് വിരാട് കോലി ലോകകപ്പിന് ശേഷം ട്വന്റി-20 ക്യാപ്റ്റന് സ്ഥാനം ഒഴിയുന്നതെന്നും ധോനിയെ മെന്ററായി നിയോഗിച്ചതെന്നും തന്‍വീര് പറയുന്നു.\nഇന്ത്യയുടെ മുന്‍താരങ്ങളായ കപില് ദേവ്, വീരേന്ദര് സെവാഗ് എന്നിവര് പങ്കെടുത്ത എബിപി ന്യൂസിന്റെ പരിപാടിയിലാണ് തന്‍വീറിന്റെ പരാമര്‍ശം. 'കടലാസില് കരുത്തര് ഇന്ത്യ തന്നെയാണ്. വിദേശ പിച്ചുകളില് ഇന്ത്യയുടെ പ്രകടനം അതിന് സാക്ഷ്യമാണ്. എന്നാല് ഇന്ത്യയുടെ സമീപകാല പ്രകടനം മോശമാണ്. വിരാട് കോലി തന്നെ ഉദാഹരണം. പ്രകടനം മോശമായതുകൊണ്ടാണ് ട്വന്റി-20 ക്യാപ്റ്റന് സ്ഥാനം ഒഴിയുന്നതെന്ന് കോലി വ്യക്തമാക്കിയത്.' തന്‍വീര് പറയുന്നു.\nലോകകപ്പില് ഇന്ത്യയുടെ മത്സരം ആരംഭിക്കുന്നത് ഒക്ടോബര് 24-ന് ആണ്. പാകിസ്താനാണ് എതിരാളികള്. ഈ പശ്ചാത്തലത്തിലാണ് തന്‍വീറിന്റെ പരാമര്‍ശം.\nContent Highlights: T20 WC Ex Pak cricketer says India under pressure so they picked MS Dhoni as mentor


മൂന്നു കൂറ്റനടികള് കൂടി; ദുബായിയില് ഇന്നു രോഹിത് ശര്‍മയെ കാത്തിരിക്കുന്നത് ചരിത്ര നേട്ടം | Rohit Sharma Three Sixes Away From Becoming First India Batter to Record 400 Sixes in T20s\nമൂന്നു കൂറ്റനടികള് കൂടി; ദുബായിയില് ഇന്നു രോഹിത് ശര്‍മയെ കാത്തിരിക്കുന്നത് ചരിത്ര നേട്ടം\nകോവിഡ് മഹാമാരിയെത്തുടര്‍ന്നു നിര്‍ത്തിവച്ച 2021 ഐ.പി.എല്. ക്രിക്കറ്റ് യു.എ.ഇയില് ഇന്നു മുംേബൈ-ചെന്നൈ മത്സരത്തോടെ പുനരാരംഭിക്കാനിരിക്കെ മുംബൈ ഇന്ത്യന്‍സ് നായകന് രോഹിത് ശര്‍മയെ കാത്തിരിക്കുന്നത് ചരിത്ര നേട്ടം. കൂറ്റനടികളിലൂടെ 'ഹിറ്റ്മാന്' എന്ന പേര് സമ്പാദിച്ച രോഹിതിന്റെ ബാറ്റില് നിന്നു ഇന്നു മൂന്നു സിക്‌സറുകള് പിറന്നാല് ടി20 ക്രിക്കറ്റിലെ തകര്‍പ്പന് നേട്ടങ്ങളിലൊന്നാണ് മുംബൈ നായകനെ തേടിയെത്തുക.\nനിലവില് 350 ടി20 മത്സരങ്ങളില് നിന്ന് 397 സിക്‌സറുകളാണ് രോഹിതിന്റെ സമ്പാദ്യം. മൂന്നു സിക്‌സറുകള് കൂടി നേടിയാല് ടി20 ക്രിക്കറ്റില് 400 സിക്‌സറുകള് നേടുന്ന ആദ്യ ഇന്ത്യന് താരമെന്ന റെക്കോഡ് രോഹിതിന് സ്വന്തമാക്കാം.\nരോഹിതിനെക്കൂടാതെ മൂന്ന് ഇന്ത്യന് താരങ്ങള്‍ക്ക് മാത്രമാണ് ടി20 ക്രിക്കറ്റില് മുന്നൂറിലധികം സിക്‌സറുകള് നേടാനായിട്ടുള്ളത്. 324 സിക്‌സറുകള് നേടിയിട്ടുള്ള സുരേഷ് റെയ്‌നയാണ് ടി20 സിക്‌സറുകളുടെ കാര്യത്തില് രണ്ടാം സ്ഥാനത്തുള്ള ഇന്ത്യന് താരം. 315 തവണ സിക്‌സറുകള് നേടിയ റോയല് ചലഞ്ചേഴ്‌സ് ബാംഗ്ലൂര് നായകന് വിരാട് കോഹ്ലിയും, 303 സിക്‌സറുകള് നേടിയ ചെന്നൈ സൂപ്പര് കിംഗ്‌സ് നായകന് എം എസ് ധോണിയുമാണ് ഇക്കാര്യത്തില് യഥാക്രമം മൂന്നും നാലും സ്ഥാനങ്ങളില്.\nഅതേ സമയം ഐ.പി.എല്ലില് ഏറ്റവും കൂടുതല് സിക്‌സ് നേടിയ ഇന്ത്യന് ബാറ്റ്‌സ്മാനും രോഹിത് തന്നെയാണ്. 207 മത്സരങ്ങളില് 224 സിക്‌സറുകളാണ് രോഹിതിന്റെ പേരിലുള്ളത്. 217 സിക്‌സറുകള് പറത്തിയ ധോണിയാണ് ഇക്കാര്യത്തില് രോഹിതിന് പിന്നിലുള്ള ഇന്ത്യന് താരം. ഐ.പി.എല്ലില് ഏറ്റവും കൂടുതല് സിക്‌സറുകള് എന്ന റെക്കോഡ് യുണേിവേഴ്‌സല് ബോസ് ക്രിസ് ഗെയ്‌ലിന്റെ പേരിലാണ്. 357 തവണയാണ് ഗെയി9ല് പന്ത് നിലംതൊടീക്കാതെ പറത്തിയത്. 245 സിക്‌സറുകളുമായി ദക്ഷിണാഫ്രിക്കന് ഇതിഹാസം എബി ഡിവില്ലിയേഴ്‌സാണ് ഇക്കാര്യത്തില് രണ്ടാമന്.


ആംആദ്മി പാര്‍ട്ടിയുടെ മാര്‍ച്ചില് ജനസാഗരം.....ദില്ലി യുദ്ധക്കളമായി, കെജ്‌രിവാളിനൊപ്പമെന്ന് സിപിഎം!! | AAP marches towards PM Modi's residence, stopped midway by Delhi police - Malayalam Oneindia\n6 min ago രാഷ്ട്രീയ യാത്രയുമായി ആദിത്യ താക്കറെ....3 വെല്ലുവിളികളെ തകര്‍ത്താന് ശിവസേനയുടെ നീക്കം\n35 min ago അമേരിക്കന് പട്ടാളം സൗദിയിലേക്ക്; ഇറാനെ നേരിടാനെന്ന് പ്രതിരോധ വൃത്തങ്ങള്, സൈനികരെ നിറച്ച് ട്രംപ്\n38 min ago വീണ്ടും അമിത് ഷാ... എയര് ഇന്ത്യ ഓഹരി വിറ്റഴിക്കല് സമിതിയില് ഗഡ്കരിയില്ല, പകരം ഷാ\n48 min ago കോണ്‍ഗ്രസിന് തിരിച്ചടി: അല്‍പേഷ് താക്കൂറും ധവാല്‍സിന്‍ഹ് സാലയും ബിജെപിയില് ചേര്‍ന്നു\nആംആദ്മി പാര്‍ട്ടിയുടെ മാര്‍ച്ചില് ജനസാഗരം.....ദില്ലി യുദ്ധക്കളമായി, കെജ്‌രിവാളിനൊപ്പമെന്ന് സിപിഎം!!\nPublished: June 17 2018, 20:20 [IST]\nദില്ലി: ലെഫ്റ്റനന്റ് ഗവര്‍ണറുടെ വസതിയില് ദില്ലി മുഖ്യമന്ത്രി അരവിന്ദ് കെജ്‌രിവാള് നടത്തുന്ന പുറത്ത് ഐഎഎസ് ഓഫീസര്‍മാര് നടത്തുന്ന ധര്‍ണയും രൂക്ഷമാകുന്നു. ഐഎഎസ് ഓഫീസര്‍മാരുടെ പ്രതിഷേധത്തിനെതിരെ ആംആദ്മി പാര്‍ട്ടിയുടെ പ്രവര്‍ത്തകര് നടത്തിയ മാര്‍ച്ചിന് ആയിരക്കണിന് പേരാണ് രാജ്യതലസ്ഥാനത്തെത്തിയത്. നിരവധി പാര്‍ട്ടികള് എഎപിക്ക് പിന്തുണയുമായി രംഗത്തെത്തിയിട്ടുണ്ട്. അതേസമയം പോലീസിന്റെ വിലക്ക് ലംഘിച്ചാണ് ഇവര് മാര്‍ച്ചിന് എത്തിയിരിക്കുന്നത്.\nനേരത്തെ പ്രതിഷേധ മാര്‍ച്ചിന് പോലീസ് അനുമതി നിഷേധിച്ചിരുന്നു. പ്രധാനമന്ത്രിയുടെ കല്യാണ് മാര്‍ഗിലേ വസതിയിലേക്കാണ് ഇവര് മാര്‍ച്ച് നടത്തുന്നത്. മാര്‍ച്ചിന് മുന്നേ തന്നെ ദില്ലി മെട്രോയുടെ അഞ്ച് സ്‌റ്റേഷനുകള് അടച്ചിട്ടുണ്ട്. ലോക് കല്യാണ് മാര്‍ഗ് സ്‌റ്റേഷനാണ് ആദ്യം അടച്ചത്. പിന്നാലെ സെന്‍ട്രല് സെക്രട്ടറിയേറ്റ്, ഉദ്യോഗ് ഭവന്, പട്ടേല് ചൗക്ക്, ജന്‍പഥ് എന്നീ സ്റ്റേഷനുകളും അടച്ചു.\nരാജ്യതലസ്ഥാനം ഇന്നുവരെ കാണാത്ത മാര്‍ച്ചിനാണ് സാക്ഷ്യം വഹിച്ചത്. ആയിരക്കണക്കിന് പ്രവര്‍ത്തകരാണ് മാര്‍ച്ചില് പങ്കെടുത്തത്. മോദിയുടെ ഗവര്‍ണറുടെയും പ്രതികാര നടപടികള് അവസാനിപ്പിക്കുക എന്ന മുദ്രാവാക്യമാണ് ഇതില് ഏറ്റവുമധികം ഉയര്‍ന്നത്. അതേസമയം പ്രതിഷേധക്കാരെ പോലീസ് തടഞ്ഞിട്ടുണ്ട്. സന്‍സദ് മാര്‍ഗില് വച്ചാണ് പ്രതിഷേധക്കാരെ പോലീസ് തടഞ്ഞത്. പ്രവര്‍ത്തകര് മാര്‍ച്ചിനുള്ള അനുമതി വാങ്ങാത്തത് കൊണ്ടാണ് തടഞ്ഞതെന്ന് പോലീസ് പറഞ്ഞു. ഇവരോട് ജന്തര്‍മന്ദറിലേക്ക് നീങ്ങാനും പോലീസ് ആവശ്യപ്പെട്ടിട്ടുണ്ട്.\nആവേശം പകര്‍ന്ന് സിപിഎം\nമറ്റു ദേശീയ പാര്‍ട്ടികളെ പോലെ കരുത്തില്ലാത്ത സിപിഎം സമരത്തിന് പിന്തുണയുമായി എത്തിയിട്ടുണ്ട്. സിപിഎമ്മിന്റെ വരവ് പ്രവര്‍ത്തകരുടെ ആവേശം ഇരട്ടിയാക്കുകയാണ് ചെയതത്. കെജ്‌രിവാളിന്റെ സമരത്തിന് എല്ലാ വിധ പിന്തുണയും ഇടതുപാര്‍ട്ടികള് ആഹ്വാനം ചെയ്തിട്ടുണ്ട്. എന്നാല് കോണ്‍ഗ്രസ് എഎപിക്ക് പിന്തുണ നല്‍കാത്തത് എന്തുകൊണ്ടാണെന്ന് ഇപ്പോഴും വ്യക്തമായിട്ടില്ല. അതേസമയം കെജ്‌രിവാളിന്റെ സമരം ഒരാഴ്ച്ച പിന്നിട്ട് തുടരുകയാണ്. ഐഎഎസ് ഉദ്യോഗസ്ഥരോട് സമരം നിര്‍ത്താന് ഗവര്‍ണര് ആവശ്യപ്പെടണമെന്നും സര്‍ക്കാരിന്റെ പദ്ധതികള് അംഗീകരിക്കണമെന്നുമാണ് കെജ്‌രിവാളിന്റെ ആവശ്യം.\nദില്ലിയില് കൂട്ടബലാത്സംഗത്തിനിരയായി കൊല്ലപ്പെട്ട നിര്‍ഭയയുമായി ബന്ധപ്പെട്ടുണ്ടായ പ്രക്ഷോഭത്തിന് സമാനമായ സംഭവമാണ് ഇപ്പോഴുണ്ടായിരിക്കുന്നത്. അന്ന് ബിജെപിയടക്കമുള്ള കക്ഷികളുടെ നേതൃത്വത്തില് നടന്ന പ്രക്ഷോഭമാണ് യുപിഎ സര്‍ക്കാരിനെ അധികാരത്തില് നിന്ന് പുറത്താക്കിയത്. അതേസമയം ഗവര്‍ണര് സമരം അവസാനിപ്പിക്കാന് മുന്‍കൈയ്യെടുക്കണമെന്നും അല്ലാതെ താന് പിന്‍മാറില്ലെന്നും കെജ്‌രിവാള് പറയുന്നു. ആവശ്യങ്ങള് നേടുന്നത് വരെ പിന്‍മാറില്ലെന്നും ്അദ്ദേഹം പറയുന്നു.\nകോണ്‍ഗ്രസിന് രാഷ്ട്രീയ നഷ്ടം\nഏറ്റവും സുപ്രധാനമായൊരു സംഭവത്തില് വലിയ രാഷ്ട്രീയ നഷ്ടമാണ് കോണ്‍ഗ്രസിന് സംഭവിക്കാന് പോകുന്നത്. എഎപിക്ക് പിന്തുണ പ്രഖ്യാപിക്കാതെ അവര് നിശബ്ദത പാലിക്കുകയാണ് ഇപ്പോള്. രാജ്യം മുഴുവന് ശ്രദ്ധിക്കുന്ന വിഷയത്തില് കോണ്‍ഗ്രസ് ഉണ്ടായിരുന്നെങ്കില് അത് 2019ല് വലിയൊരു വോട്ട് തന്നെ അവരുടെ പെട്ടിയില് എത്തിക്കുമായിരുന്നു. എന്നാല് ഇവിടെ ബിജെപി ഇതര കോണ്‍ഗ്രസ് ഇതര മുന്നണിക്ക് സൗകര്യമുണ്ടാക്കി കൊടുക്കുകയാണ് കോണ്‍ഗ്രസ് ചെയ്തിരിക്കുന്നത്. ഏറ്റവും ദുര്‍ബലമായ അവസ്ഥയില് കോണ്‍ഗ്രസ് ഒരിക്കലും ചെയ്യാന് പാടില്ലാത്ത കാര്യം കൂടിയാണിത്.\nബിജെപി വിരുദ്ധ കൂട്ടായ്മ\nകോണ്‍ഗ്രസിനുള്ളത് വൈകി മാത്രം ഉദിക്കുന്ന ബുദ്ധിയാണെന്ന് പറയേണ്ടി വരും. മമത ബാനര്‍ജി, ചന്ദ്രബാബു നായിഡു, പിണറായി വിജയന്, എച്ഡി കുമാരസ്വാമി എന്നിവര് സമരത്തിന് പിന്തുണയറിയിച്ചു കഴിഞ്ഞു. പിന്നാലെ എംകെ സ്റ്റാലിനും പിന്തുണയുമായെത്തി. കര്‍ണാടകത്തില് പ്രതിപക്ഷം സഹായിച്ചപ്പോള് ദില്ലി കോണ്‍ഗ്രസ് പിന്നില് നിന്ന് കുത്തി എന്ന് വരെ ആരോപണം ഉയര്‍ന്നിട്ടുണ്ട്. അതേസമയം കോണ്‍ഗ്രസിന്റെ ഒപ്പം കൂട്ടാതെ പുതിയൊരു മുന്നണി ഉണ്ടാക്കാമെന്ന ചര്‍ച്ചകളും ഇതിനിടയില് നടക്കാന് സാധ്യതയുണ്ട്. ആംആദ്മി പാര്‍ട്ടി നേതാക്കളെ വിമര്‍ശിച്ച് ഷീലാ ദീക്ഷിതും അജയ് മാക്കനും പാര്‍ട്ടിയുടെ മുറിവില് ഉപ്പുതേക്കുന്ന കാര്യമാണ് ചെയ്തിരിക്കുന്നത്.\nഷുജാത് ബുഖാരിയുടെ കൊലയില് മൗനം.... മോദിക്കെതിരെ രോഷവുമായി മാധ്യമപ്രവര്‍ത്തകര്, ജീവന് വിലയില്ലേ!!\nതിരഞ്ഞെടുപ്പിന് ജയമൊരുക്കാന് ബിജെപിയുടെ സൈബര് വിങ്...65000 പേരെ റിക്രൂട്ട് ചെയ്തു!! ഇനി കളി മാറും\nകെജ്രിവാളും സമ്മതിച്ചു... മോദി തരംഗം തന്നെ, തോൽവിയുടെ കാരണം വിശദീകരിച്ച് പ്രവർത്തകർക്ക് കത്ത്!!\nമോദിയേക്കാള് ആയിരം ഇരട്ടി മെച്ചം മന്‍മോഹന്; ഇന്ത്യയെ രക്ഷിച്ച നല്ല മനുഷ്യന്, കെജ്രിവാള് പറയുന്നു\nമോദി വീണ്ടും പ്രധാനമന്ത്രിയായാല് ഉത്തരവാദി രാഹുൽ ഗാന്ധി, കോൺഗ്രസിനെ കടന്നാക്രമിച്ച് കെജ്രിവാൾ!\narvind kejriwal delhi chief minister narendra modi bjp march protest അരവിന്ദ് കെജ്‌രിവാള് ദില്ലി മുഖ്യമന്ത്രി നരേന്ദ്ര മോദി ബിജെപി മാര്‍ച്ച് പ്രതിഷേധം\nAAP marches towards PM Modi's residence, stopped midway by Delhi police\nStory first published: Sunday, June 17, 2018, 20:20 [IST]


ആദ്യം തല്ല്, പിന്നാലെ സസ്പെന്‍ഷന്; SFI പ്രവര്‍ത്തകര് മര്‍ദിച്ച പോലീസുദ്യോഗസ്ഥനെതിരെ നടപടി – Jaihind TV\nആദ്യം തല്ല്, പിന്നാലെ സസ്പെന്‍ഷന്; SFI പ്രവര്‍ത്തകര് മര്‍ദിച്ച പോലീസുദ്യോഗസ്ഥനെതിരെ നടപടി\nഎസ്.എഫ്.ഐ പ്രവര്‍ത്തകരില് നിന്ന് മര്‍ദനം ഏല്‍ക്കേണ്ടിവന്ന പോലീസുദ്യോഗസ്ഥന് സസ്പെന്‍ഷന്. മുഖ്യമന്ത്രിക്കും സര്‍ക്കാരിനുമെതിരെ സമൂഹമാധ്യമങ്ങളില് പോസ്റ്റിട്ടെന്ന് കാണിച്ചാണ് എസ്.എ.പി ക്യാമ്പിലെ പോലീസുദ്യോഗസ്ഥനായ ശരത്തിനെതിരായ അച്ചടക്കനടപടി. എന്നാല് മുഖ്യമന്ത്രിക്കെതിരെ താന് പോസ്റ്റിട്ടില്ലെന്നും പരാതി വ്യാജമാണെന്നുമാണ് ശരത്ത് പറയുന്നത്.\nഎസ്.എഫ്.ഐ പ്രവര്‍ത്തകര് റോഡിലിട്ട് മര്‍ദിച്ച രണ്ട് പോലീസുകാരില് ഒരാളാണ് ശരത്. പാളയം യുദ്ധസ്മാരകത്തിനടുത്ത് 2018 ഡിസംബർ 12നായിരുന്നു സംഭവം. സിഗ്നല് ലംഘിച്ച് യു ടേണ് എടുക്കുന്നത് തടഞ്ഞതിനായിരുന്നു എസ്.എഫ്.ഐ പ്രവര്‍ത്തകര് ശരത്, വിനയചന്ദ്രന് എന്നീ പോലീസുദ്യോഗസ്ഥരെ നടുറോഡില് വളഞ്ഞിട്ട് മര്‍ദിച്ചത്. യൂണിവേഴ്സിറ്റി കോളേജിലെ എസ്.എഫ്.ഐ യൂണിറ്റ് പ്രസിഡന്‍റ് നസീമിന്‍റെയും പ്രവർത്തകനായ ആരോമലിന്‍റെയും നേതൃത്വത്തിലായിരുന്നു പോലീസുകാരെ മര്‍ദിച്ചത്.\nകേസ് ഇല്ലാതാക്കാൻ സി.പി.എം ജില്ലാ നേതൃത്വം പൊലീസില് സമ്മർദം ചെലുത്തിയിരുന്നു. പാര്‍ട്ടിയുടെ ഇടപെടലിനെ തുടര്‍ന്ന് പോലീസിനും കേസില് മുന്നോട്ടുപോകാനായില്ല. എന്നാല് മുഖ്യ പ്രതി ഒളിവിലാണെന്ന് പോലീസ് പറയുമ്പോള് തന്നെ മന്ത്രി എ.കെ ബാലൻ പങ്കെടുത്ത പരിപാടിയിൽ നസീം പങ്കെടുക്കുന്നതിന്‍റെ ദൃശ്യങ്ങൾ മാധ്യമങ്ങള് പുറത്തുവിട്ടതോടെ പാര്‍ട്ടി വെട്ടിലായി. ഇതിന് പിന്നാലെയായിരുന്നു നസീമിന്‍റെ കീഴടങ്ങല് നാടകം.\nമുഖ്യമന്ത്രിക്കെതിരെ സമൂഹ മാധ്യമത്തിൽ പ്രതികരിച്ചെന്ന് ആരോപിച്ചാണ് ഇപ്പോള് പോലീസുദ്യോഗസ്ഥനെതിരെ നടപടി എടുത്തിരിക്കുന്നത്.


കേരളത്തില് വീണ്ടും ആള്‍ക്കൂട്ട കൊലപാതകം; ബൈക്ക് മോഷണം ആരോപിച്ച് പാലക്കാട് യുവാവിനെ തല്ലിക്കൊന്നു – Jaihind TV\nകേരളത്തില് വീണ്ടും ആള്‍ക്കൂട്ട കൊലപാതകം; ബൈക്ക് മോഷണം ആരോപിച്ച് പാലക്കാട് യുവാവിനെ തല്ലിക്കൊന്നു\nപാലക്കാട്: സംസ്ഥാനത്ത് വീണ്ടും ആള്‍ക്കൂട്ട കൊലപാതകം. പാലക്കാട് ഇരുപത്തിയേഴ് വയസുള്ള യുവാവിനെ ആൾക്കൂട്ടം മർദ്ദിച്ചു കൊന്നു. ബൈക്ക് മോഷണം ആരോപിച്ചായിരുന്നു മർദ്ദനം. സംഭവത്തിൽ മൂന്ന് പേർ പോലീസ് കസ്റ്റഡിയിലുണ്ട്.\nപാലക്കാട് ഒലവക്കോടിന് സമീപം പുലർച്ചെ ഒരു മണിയോടെയാണ് സംഭവം. ബൈക്ക് മോഷ്ടിച്ചു എന്നാരോപിച്ച് മലമ്പുഴ കടുക്കാം കുന്ന് സ്വദേശിയായ റഫീഖിനാണ് മർദ്ദനമേറ്റത്. ദൃക്സാക്ഷി വിവരമറിയിച്ചതിനെ തുടർന്ന് സ്ഥലത്തെത്തിയ പോലീസ് സംഘം യുവാവിനെ ആശുപത്രിയിൽ പ്രവേശിപ്പിച്ചെങ്കിലും ജീവൻ രക്ഷിക്കാനായില്ല.\nമുണ്ടൂര് കുമ്മാട്ടി കണ്ട് മടങ്ങിയ ഒരു സംഘം ബാറിൽ മദ്യപിക്കാൻ കയറിയിരുന്നു. ഇവിടെ പാർക്ക് ചെയ്ത ബൈക്ക് കാണാതായതിനെ തുടർന്ന് ഇവർ സിസിടിവി പരിശോധിച്ചു. ദൃശ്യങ്ങളിൽ ഒരു യുവാവ് ബൈക്ക് ഉന്തിക്കൊണ്ട് പോകുന്നത് കണ്ടു. തുടർന്ന് നടത്തിയ തെരച്ചിലിൽ ഇതിൽ കണ്ടതായി പറയുന്ന യുവാവിനെ ചോദ്യം ചെയ്യുകയും വാക്കേറ്റത്തിനൊടുവിൽ മർദ്ദിക്കുകയുമായിരുന്നു.\nചില നാട്ടുകാരും റഫീഖിനെ മർദിച്ചുവെന്നാണ് വിവരം. മർദ്ദനത്തെ തുടർന്ന് റഫീഖ് കുഴഞ്ഞു വീണു. ഇതോടെ കുറച്ചു പേർ ഓടി രക്ഷപെട്ടു. ഒരു സംഘത്തെ പോലീസ് കസ്റ്റഡിയിൽ എടുത്തു. ആലത്തൂർ സ്വദേശി മനീഷ്, കൊല്ലങ്കോട് സ്വദേശി ഗുരുവായൂരപ്പൻ, പല്ലശന സ്വദേശി സൂര്യ എന്നിവരാണ് പിടിയിലായത്.


ബാലയ്യ അച്ഛനെ പോലെ; അഭിനയിച്ചത് ആ രണ്ട് നിബന്ധനകള് വച്ചെന്ന് നയന്‍താര | Nayanthara | Balakrishna | Jai simha | Telugu Latest Release\nFriday 12 January 2018 04:23 PM IST : By സ്വന്തം ലേഖകൻ\nബാലയ്യ അച്ഛനെ പോലെ; അഭിനയിച്ചത് ആ രണ്ട് നിബന്ധനകള് വച്ചെന്ന് നയന്‍താര\nFriday 12 January 2018 04:23 PM IST\nഇന്നു റിലീസ് ചെയ്ത ജയ് സിംഹ എന്ന തെലുങ്ക് ചിത്രത്തില് തെന്നിന്ത്യന് സൂപ്പര്‍താരം നയന്‍താരയാണ് നായിക. തെലുങ്ക് സൂപ്പര് താരമായ ബാലയ്യ എന്ന ബാലകൃഷ്ണയുടെ കെ. എസ് രവികുമാര് സംവിധാനം ചെയ്ത ഈ ആക്ഷന് ത്രില്ലറില് അഭിനയിക്കാന് നയന്‍താര രണ്ടു നിബന്ധനകളാണ് വച്ചത്. നേരത്തെ ശ്രീരാമ രാജ്യത്തില് അഭിനയിക്കുന്ന സമയത്ത് അദ്ദേഹം തനിക്ക് അച്ഛനെ പോലെ എന്ന് നടി വ്യക്തമാക്കിയിരുന്നു. ഇതിനു തുടര്‍ച്ചയായി ബാലകൃഷ്ണയെപ്പോലുള്ള ഒരു മുതിര്‍ന്ന താരത്തോടൊപ്പം തീവ്രമായ പ്രണയരംഗങ്ങള് അഭിനയിക്കാന് പറ്റില്ലെന്നാണ് നയന്‍താര ആദ്യം വ്യക്തമാക്കിയത്. തെലുങ്ക് തട്ടുപൊളിപ്പന് പാട്ടില് ഡാന്‍സ് കളിക്കാന് തയ്യാറല്ലെന്നും നയന്‍സ് വ്യക്തമാക്കിയെന്നാണ് റിപ്പോര്‍ട്ടുകള്.\nസിനിമകള് തിരഞ്ഞെടുക്കുന്ന കാര്യത്തില് ഒരുപാട് കാര്‍ക്കശ്യം പുലര്‍ത്തുന്ന താരമാണ് നയന്‍താര. നായകന്റെ നിഴലില് ഒരുങ്ങുന്ന കഥാപാത്രങ്ങളില് നയന്‍സിന് താല്‍പര്യമില്ല എന്നാണ് ഇപ്പോഴുള്ള റിപ്പോര്‍ട്ടുകള്. ബാലയ്യയ്ക്കൊപ്പം നേരത്തെ അഭിനയിച്ച ശ്രീ രാമ രാജ്യം 2011 ലായിരുന്നു പുറത്തിറങ്ങിയത്. ശ്രീ രാമ രാജ്യത്തോടു കൂടി നയന്‍താര സിനിമയില് നിന്ന് വിടവാങ്ങുമെന്ന് പ്രഖ്യാപിച്ചിരുന്നു. പ്രഭുദേവയെ വിവാഹം ചെയ്യാനുള്ള ഒരുക്കത്തിലായിരുന്നു അന്ന് താരം.\nശ്രീ രാമ രാജ്യത്തിന്റെ ക്ലൈമാക്‌സ് ചിത്രീകരിക്കുമ്പോള് നയന്‍താര പൊട്ടികരഞ്ഞതും വാര്‍ത്തയായിരുന്നു. പ്രഭുദേവയുമായുള്ള ബന്ധം വിവാഹത്തില് കലാശിച്ചില്ല. ഇരുവരും വേര്‍പിരിയുകയും ഒരിടവേളയ്ക്ക് ശേഷം നയന്‍താര സിനിമയില് എത്തുകയും ചെയ്തു. അത്കൊണ്ട് തന്നെ താരത്തിന്റെ തെലുങ്ക് സിനിമാ മടങ്ങിവരവും ടോളിവുഡ് ആഘോഷമാക്കിയിരിക്കുകയാണ്.\n‘ഇതെന്താ ജെമിനി ഗണേശന്റെ...\nവാഹനം ഏതും ആയിക്കോട്ടെ; മമ്മൂക്ക...\nശോ, ഈ പിള്ളേര് എന്നെ പുകഴ്ത്തി...\nപ്രണയം ആഘോഷിച്ച് അല്ലുവും...\n`കുഞ്ഞുങ്ങളെ മാത്രമല്ല, ഏതു പെണ്ണിനെ...


ഹാഷിം കുളം വികസിപ്പിക്കുന്നു. | ScienceUncle\nHome ഗണിതശാസ്ത്രം കണക്കിലെ കളികള് ഹാഷിം കുളം വികസിപ്പിക്കുന്നു.\nഹാഷിമിന് സമചതുരാകൃതിയിലുള്ള ഒരു കുളമുണ്ട്. കുളത്തിന്റെ നാലുമൂലകളിലും കായ്ച്ചു നില്‍ക്കുന്ന വലിയ നാലു് നാട്ടുമാവുകള്! ഹാഷിം വിവാഹം കഴിച്ചു മൂന്നു നാലു കുട്ടികളുമായി. കുടുംബാംഗങ്ങള്‍ക്കെല്ലാം കൂടി നീന്തിക്കുളിക്കാന് ഇപ്പോള് കുളത്തിന്റെ വലുപ്പം തികയുന്നില്ല എന്ന സ്ഥിതി. എന്താണ് പോംവഴി? വലുപ്പം ഇരട്ടിയാക്കണം. സമചതുരാകൃതിയോടു് ഹാഷിമിനു പ്രത്യേക കമ്പമുണ്ട്. നാട്ടുമാവുകളോടു് അതിലേറെയും. മരങ്ങള് നിലനിര്‍ത്തിയും സമചതുരാകൃതി മാറ്റാതെയും കുളത്തിന്റെ വിസ്തീര്‍ണ്ണം ഇരട്ടിയാക്കാന് കൂട്ടുകാര്‍ക്കു് സഹായിക്കാമോ?\nഉത്തരം ആലോചിച്ച് കണ്ടു പിടിക്കുക.\nഉത്തരത്തിനു പിന്നിലെ ഗണിത വസ്തുത അറിയേണ്ടവര്‍ക്ക്.\nകുളത്തിന്റെ ഒരു വശത്തിന്റെ നീളംaആണെന്നിരിക്കട്ടെ.\nകുളത്തിനു് ഇപ്പോഴുള്ള വിസ്തീര്‍ണ്ണം =aXa= a²\nഇരട്ടിയാക്കിയതിനു ശേഷമുള്ള അളവുകള്\nഇരട്ടിയാക്കിയാലുള്ള വിസ്തീര്‍ണ്ണം =2X a²\nഅപ്പോള് ഒരു വശത്തിന്റെ നീളം = √(2 X a²) = √2 Xa= √2a ——> (1)\nഒരുവശം √2a ആയ ഒരു സമചതുരമാണ് നമ്മുടെ ഉത്തരം. ഇതു കിട്ടാനുള്ള വഴിയെന്താണെന്നു് ആലോചിക്കുക.\nത്രികോണം BCD ഒരു മട്ടത്രികോണമാണു്.\nCD =a(പാദം)\nBD =a(ലംബം)\nപൈതഗോറസ് സിദ്ധാന്തപ്രകാരം, കര്‍ണ്ണം = √(പാദം²+ലംബം²)\nഅതായതു്, BC = √(CD²+BD²)\nBC = √(a²+a²) = √(2a²) = √2a\nഅതായത്, മഞ്ഞനിറത്തിലുള്ള സമചതുരത്തിന്റെ ഒരു വശം √2a ആണു്. അങ്ങനെ ഹാഷിം കുളം വലുതാക്കേണ്ടത്, മഞ്ഞനിറത്തില് കാണിച്ചിരിക്കുന്ന സമചതുരത്തിന്റെ പ്ലാനില്!


മാളത്തിലേക്ക് മടങ്ങുക ഡിങ്കമത മഹാസമ്മേളനത്തില് സര്‍പ്രൈസ് - Calicut Journal\nHome » നമ്മുടെ കോഴിക്കോട് » മാളത്തിലേക്ക് മടങ്ങുക ഡിങ്കമത മഹാസമ്മേളനത്തില് സര്‍പ്രൈസ്\nമാളത്തിലേക്ക് മടങ്ങുക ഡിങ്കമത മഹാസമ്മേളനത്തില് സര്‍പ്രൈസ്\nകോഴിക്കോട്: നവമാധ്യമങ്ങളുടെ മാളത്തില് നിന്നും ഡിങ്കമത വിശ്വാസികള് പൊതുസമൂഹത്തിലേക്ക് ഒത്തുചേരുന്നു. സൈബര് ലോകത്തെ കൂട്ടായ്മയില് മാത്രം ആശയപ്രചരണം നടത്തിയിരുന്ന ഡിങ്കോയിസ്റ്റുകളാണ് കോഴിക്കോട് മാനാഞ്ചിറ മൈതാനത്തും സ്‌പോര്‍ട്‌സ് കൗണ്‍സില് ഹാളിലും ഒത്തുചേരുന്നത്. മാര്‍ച്ച് 20 വൈകുന്നേരമാണ് വിവിധ പരിപാടികളോടെ ഡിങ്കമത മഹാസമ്മേളനം സംഘടിപ്പിക്കുന്നത്. മാര്‍ച്ച് 20 ഞായറാഴ്ച ഉച്ചയ്ക്ക് രണ്ട് മണിയോടെ സമ്മേളന പരിപാടികള് ആരംഭിക്കും. പ്രാര്‍ത്ഥന, ആമുഖം, കപ്പപ്പാട്ട്, ജീവന്റെ ഉല്‍പത്തി, ഡിങ്കോപനിഷത്ത് വ്യാഖ്യാനം, ചക്കയേറ്, നയപ്രഖ്യാപന, അവകാശ സമരം തുടങ്ങിയ പരിപാടികള്‍ക്കൊപ്പം ഒരു സര്‍പ്രൈസ് പരിപാടിയും ഡിങ്കമത മഹാസമ്മേളനത്തോട് അനുബന്ധിച്ച് സംഘടിപ്പിച്ചിട്ടുണ്ട്. മാളത്തിലേക്ക് മടങ്ങുക എന്ന ചരിത്ര ദൗത്യത്തില് പങ്കെടുത്തു കൊണ്ട് ജന ലക്ഷങ്ങള് ഡിങ്ക മതം സ്വീകരിക്കുമെന്നും. ഈ സമ്മേളനം കോഴിക്കോട് നഗരത്തിന്റെ ചരിത്രം തന്നെ മാറ്റി മറിക്കുമെന്നും സംഘാടകര് അവകാശപ്പെടുന്നു. ഡിങ്കമതത്തില് നിന്നാണ് മറ്റെല്ലാ മതങ്ങളും ഉണ്ടായതെന്നാണ് സംഘാടകരുടെ അവകാശവാദം.\nസോഷ്യല് മീഡിയയില് ഇതിനകം തന്നെ ചര്‍ച്ചയായ ആക്ഷേപഹാസ്യ ആശയമാണ് ഡിങ്കോയിസം. എറണാകുളത്ത് നടന്ന ജില്ലാ മൂഷിക സമ്മേളനത്തിന് തൊട്ടു പിന്നാലെയാണ് കോഴിക്കോട് ജില്ലയിലും ഡിങ്കോയിസ്റ്റുകള് ഒത്തുചേരുന്നത്. ഡിങ്കോയിസം എന്ന വെബ്ബ്‌സൈറ്റിലൂടെ എന്തുകൊണ്ട് ഡിങ്കമതമെന്ന് പ്രചരിപ്പിക്കുന്നതിനൊപ്പം നവമാധ്യമങ്ങളിലൂടെ വിവിധ തരത്തിലുള്ള പ്രചാരണങ്ങളും ഇവര് നടത്തുന്നുണ്ട്. കോഴിക്കോട് സമ്മേളനത്തിന്റെ വരവറിയിച്ചുകൊണ്ട് നഗരത്തിന്റെ വിവിധ ഭാഗങ്ങളില് ചുമരെഴുത്തുകളും പ്രത്യക്ഷപ്പെട്ടിട്ടുണ്ട്.\ndinkamatha maha sammelanam/manachira/ dinkoyists 2016-03-18\nPrevious: തിരുവമ്പാടി നിയോജകമണ്ഡലം; നേട്ടങ്ങളും കോട്ടങ്ങളും\nNext: ദുബായ്-റഷ്യ വിമാനം തകര്‍ന്ന് 61 മരണം


സംസ്ഥാനത്ത് വിവാഹ ബ്യൂറോയുടെ തട്ടിപ്പ് വ്യാപകമാകുന്നു: ആയിരങ്ങള് ഇരകളായി ,Marriage Bureau cheating safalyam matrimonial 0keralaonlinenews.com | Malayalam news, kerala news, onlinenews,\nMonday December 17th, 2018 - 1:40:pm\nസംസ്ഥാനത്ത് വിവാഹ ബ്യൂറോയുടെ തട്ടിപ്പ് വ്യാപകമാകുന്നു: ആയിരങ്ങള് ഇ...\nUpdated: Sunday5November 2017 01:30:11 PM\nകൊച്ചി: സംസ്ഥാനത്ത് വിവാഹ ബ്യൂറോയുടെ തട്ടിപ്പ് വ്യാപകമാകുന്നു.പ്രമുഖ ദിനപത്രങ്ങളില് പരസ്യം നല്‍കിയാണ് നൂറുകണക്കിന് ആളുകളെ തട്ടിപ്പിന് ഇരയാക്കുന്നത്.ദിനം പ്രതിയാണ് ഇത്തരത്തിലുള്ള ബ്യൂറോകള് വിവിധ ജില്ലകളില് കൂണുപോലെ മുളക്കുന്നത്. ദിനം പ്രതി നൂറുകണക്കിന് ആളുകളാണ് ഇത്തരത്തില് ചതിയില് പെടുത്തുന്നത്. ആളൊന്നിന് 1500 രൂപയുടെ തട്ടിപ്പ് മാത്രമെ ഇവര് നടത്തുന്നുള്ളൂ.\nകഴിഞ്ഞ ദിവസം കോട്ടയം സ്വദേശിക്ക് കോഴിക്കോട് കേന്ദ്രമാക്കി പ്രവര്‍ത്തിക്കുന്ന സാഫല്യം മാറ്റമോര്‍ണിയല് എന്ന സ്ഥാപനത്തില് നിന്ന് ഇത്തരത്തിലുള്ള ഒരു ചതി പറ്റിയതിനെ തുടര്‍ന്നാണ് കേരള ഓണ്‍ലൈന് ന്യൂസ് ഇതിനെ കുറിച്ച് ഒരു അന്വേഷണം നടത്തിയത്.\nഇതിനെ തുടര്‍ന്നാണ് ഒട്ടു മിക്ക ബ്യൂറോകളും ഇത്തരത്തില് തട്ടിപ്പ് നടത്തുന്നതിന് വേണ്ടിയാണ് പ്രവര്‍ത്തിക്കുന്നതെന്നാണ് കണ്ടെത്താന് കഴിഞ്ഞത്. തട്ടിപ്പിന് ഇരയാകുന്നവരും ചെറിയ തുകയല്ലേ എന്ന് കരുതി പ്രശ്‌നം ഉണ്ടാക്കത്തത് ബ്യൂറോ മുതലാളിമാര് മുതലാക്കുകയാണ്. പത്രത്തില് പരസ്യം നല്‍കുന്നതിനാല് വാര്‍ത്ത വരില്ലെന്ന ധൈര്യവും അവര്‍ക്ക് ഉണ്ട്.\nഒരു ഫെയ്ക്ക് പരസ്യം നല്കുകയാണ് ഇവരുടെ ആദ്യപണി.ഒന്നോ രണ്ടോ മൊബൈല് നമ്പറും നല്‍ക്കും. ഈ നമ്പര് ആകട്ടെ പരസ്യം വരുന്ന ഞായറാഴ്ചയും പിറ്റേന്നും മാത്രമെ നില്‍ക്കൂ. പരസ്യം കണ്ട് വിളിക്കുന്നവരോട് ആലോചിക്കുന്ന ആളുടെ പൂര്‍ണ്ണ വിവരം തിരക്കും.എന്നിട്ട് പെണ്‍കുട്ടി/ആണ്‍കുട്ടിയുടെ വീട്ടുകാരുമായി സംസാരിച്ചിട്ട് അവര്‍ക്ക് സമ്മതമാണങ്കില് വിശദവിവരങ്ങള് അയച്ചു തരാം എന്ന് പറയും. ഇതിനോടൊപ്പം സമാനമായ മറ്റ് അഞ്ച് കേസുകളും ഫോട്ടോ ഉള്‍പ്പടെ അയ്ക്കുമെന്നും പറയും. ഇത് വി.പി.എല് ആയിട്ടാണ് അയ്ക്കുന്നത്.\n1500 രൂപയും അതിന്റെ സര്‍വ്വീസ് ചാര്‍ജും ഉള്‍പ്പടെ 1600ഓളം വരും ഇത് കൊടുത്ത് വാങ്ങണം എന്ന് നിര്‍ദേശിക്കും. എന്തെങ്കിലും കാരണവശാല് നടന്നില്ലെങ്കില് ആറ് മാസത്തിനുള്ളില് നടത്തി തരുമെന്നാണ് മോഹനസുന്ദര വാഗ്ദാനം.ഇതില് വീഴുന്നത് കൂടുതലും സ്ത്രീകളാണ്. പിറ്റേന്ന് തന്നെ ലിസ്റ്റ് അടങ്ങിയ കവര് അയയ്ക്കും. അത് പണം കൊടുത്ത് വാങ്ങി കഴിയുമ്പോളല്ലേ പൂരം.\nഇതിനിടയില് കവര് പോസ്‌റ്റോഫീസില് എത്തിയാലുടന് ബ്യൂറോയില് നിന്ന് മറ്റ് നമ്പറുകളില് നിന്ന് വിളി തുടങ്ങും. പെണ്/ആണ്‍കുട്ടിയുടെ വീട്ടില് നിന്ന് തിരക്കുന്നു നിങ്ങള് എപ്പോഴാ ചെല്ലുന്നതെന്ന്.ഇതുകൂടെ കേട്ടുകഴിയുന്നതോടെ വീഴാത്തവരും അകപ്പെടും.പണം കൊടുത്ത് എടുക്കുമ്പോള് പരസ്യത്തില് പറഞ്ഞ ആളുടെ ഒരു വിവരവും ഇല്ല. വീട്ടുകാര് നേരിട്ട് നല്‍കുന്ന പത്ര പരസ്യത്തില് നിന്ന് വിശദവിവരങ്ങള് ശേഖരിച്ചത് നമ്മള്‍ക്ക് തരും.\nഇതില് പലതും വിവാഹം കഴിഞ്ഞതായിരിക്കും. ആല്ലെങ്കില് ജാതിയെ സമുദായമോ ചേരാത്തതായിരിക്കും. അതും പേരാഞ്ഞിട്ട് ഞങ്ങള് അങ്ങനെ ഒരു ബ്യൂറോയുമായി ഒരു ബന്ധവും ഇല്ലാ ,ഞങ്ങളുടെ അഡ്രസ് എങ്ങനെയാ നിങ്ങള്‍ക്ക് കിട്ടിയതെന്ന് കൂടി ആകുമ്പോള് എല്ലാവര്‍ക്കും ത്യപ്തിയാകും. ഇനി അധവാ ആരെങ്കിലും ചോദിച്ചാല് അയ്യോ നിങ്ങള്‍ക്ക് അയച്ചത് മാറി പോയി എന്ന നിരുത്തരവാദിത്വപരമായ ഒരു മറുപടിയും ലഭിക്കും.\nഇത്തരം തട്ടിപ്പിന്റെ ഇരകള് വിദേശമലയാളികളും സാധാരണയില് സാധാരണക്കാരുമാണ്. ഒരോ ആഴ്ചയിലും പതിനായിരങ്ങളാണ് ഇത്തരം തട്ടിലൂടെ നേടുന്നത്.മക്കളുടെ വിവാഹം എങ്ങനെയും നടന്നു കിട്ടണമെന്നുള്ള ആവേശത്തില് ഇത്തരം തട്ടിപ്പുകള് സാധാരണ ഗമനിക്കാറില്ല. അത് ഈ കൂട്ടര് മുതലെടുക്കുകയാണ്.\nകോട്ടയം സ്വദേശിയുടെ അനുഭവ കുറിപ്പ്\nഒക്ടോബര് മാസത്തിലെ അവസാന ഞായറാഴ്ച മനോരമ ദിനപത്രത്തില് വന്ന വന്ന ഒരു പരസ്യം കണ്ട് വിളിക്കുന്നു. മുകളില് പറഞ്ഞിരിക്കുന്ന മോഹനസുന്ദര വാഗ്ദാനങ്ങള് നല്‍കി.അതില് അയാള് വീണു. സുഹ്യത്തിന് വേണ്ടിയാണ് ആലോചന. തിങ്കളാഴ്ച ഉച്ചകഴിഞ്ഞ് മറ്റൊരു നമ്പറില് വിളി വന്നു പെണ്‍കുട്ടിയുടെ വീട്ടുകാര് സമ്മതിച്ചിട്ടുണ്ട്.നിങ്ങള്‍ക്ക് മറ്റ് അഞ്ച് പെണ്‍കുട്ടികളുടെ കൂടെ വിവരങ്ങളും ഫോട്ടോയും അയച്ചിട്ടുണ്ട്.\nകവര് വാങ്ങാന് ചുമതലപ്പെടുത്തി. ചില സാങ്കേതിക കാരണങ്ങളാല് അയാള്‍ക്ക് കുറച്ച് ദിവസത്തേയ്ക്ക് കവര് വാങ്ങാന് കഴിഞ്ഞില്ല. ഈ ദിവസങ്ങളില് എല്ലാം കോഴിക്കോട് ഫറോക്ക് കോളേജ് റോഡില് ഉള്ള സാഫല്യം മാറ്റമോര്‍ണിയല് ഓഫിസില് നിന്ന് വിളിയോട് വിളിയാണ്. പെണ്‍കുട്ടികളുടെ വീട്ടില് നിന്ന് തിരക്കുന്നു. നിങ്ങള് എപ്പോഴാ ചെല്ലുന്നതെന്ന്. വെള്ളിയാഴ്ച 1575 രൂപ കൊടുത്ത് കവര് വാങ്ങി.\nതുറന്ന് നോക്കിയപ്പോള് മൂന്ന് പെണ്‍കുട്ടികളുടെ വിവരം മാത്രം. അത് തന്നെ സമുദായങ്ങള് തമ്മില് ഒരു തരത്തിലും ചേരാത്തത്. രണ്ടെണ്ണത്തിന്റെ വിവാഹം കഴിഞ്ഞതും. വിവരം തിരക്കിയപ്പോള് തങ്ങള് നേരത്തെ പരസ്യം നല്‍കിയിരുന്നു.അതില് നിന്ന് ആരെങ്കിലും നല്‍കിയതാകും എന്ന മറുപടിയും. വീണ്ടും സാഫല്യത്തില് തിരക്കിയപ്പോള് മാറിപ്പോയി അടുത്ത ദിവസം തന്നെ ക്യത്യമായിട്ടുള്ള വിവരങ്ങള് നല്‍കാമെന്നും. ഓഫിസ് നമ്പര് എന്ന് അവകാശപ്പെടുന്ന നമ്പര് പോലും ഇപ്പോള് എടുക്കാത്ത അവസ്ഥയാണ്.\nഇത്തരത്തില് തട്ടിപ്പ് വിധേയാരാട്ടുള്ളവരുടെ വിവരം കേരള ഓണ്‍ലൈന് ന്യൂസ് ജനസമഷത്ത്കൊ ണ്ടുവരാന് ആഗ്രഹിക്കുന്നു വിളിക്കുക 9495589170 വിവരങ്ങള് രഹസ്യമായി സൂക്ഷിക്കുന്നതാണ്\nRead more topics: kozhikode, Marriage Bureau, cheating, safalyam matrimonial,\nMarriage Bureau cheating safalyam matrimonial kozhikode\nകോഴിക്കോട്സൗത്ത് ബീച്ചിലെ അനധികൃത ലോറി പാർക്കിങ്ങിനെതിരെ ശക്തമായ ജനകീയ പ്രക്ഷോഭം നടത്തും : ബഹുജന കൺവെൻഷൻ


കാരായി രാജനും കാരായി ചന്ദ്രശേഖരനും കണ്ണൂർ ജില്ലയിൽ പ്രവേശിക്കാം; ജാമ്യവ്യവസ്ഥയിൽ ഇളവ് . | Malayali Manasu\nHome Kerala കാരായി രാജനും കാരായി ചന്ദ്രശേഖരനും കണ്ണൂർ ജില്ലയിൽ പ്രവേശിക്കാം; ജാമ്യവ്യവസ്ഥയിൽ ഇളവ് .\nകാരായി രാജനും കാരായി ചന്ദ്രശേഖരനും കണ്ണൂർ ജില്ലയിൽ പ്രവേശിക്കാം; ജാമ്യവ്യവസ്ഥയിൽ ഇളവ് .\nതലശ്ശേരി ഫസൽ വധക്കേസിൽ പ്രതികളായ കാരായി ചന്ദ്രശേഖരനും രാജനും ജാമ്യവ്യവസ്ഥയിൽ ഹൈക്കോടതി ഇളവ് അനുവദിച്ചു. ഇരുവർക്കും മൂന്നുമാസം കഴിഞ്ഞ് കണ്ണൂർ ജില്ലയിൽ പ്രവേശിക്കാം. നിലവിലെ നിയന്ത്രണം മൂന്നു മാസംകൂടി തുടരും. അന്വേഷണവുമായി സഹകരിക്കണമെന്നും കോടതി നിർദേശിച്ചു. എറണാകുളം ജില്ല വിട്ടു പോവരുതെന്ന ഹൈക്കോടതിയുടെ ജാമ്യവ്യവസ്ഥയിൽ ഇളവ് തേടിയാണ് ഇരുവരും കോടതിയെ സമീപിച്ചത്. ഇളവ് അനുവദിക്കരുതെന്ന സിബിഐയുടെ ആവശ്യം തള്ളിക്കൊണ്ടാണ് ജസ്റ്റിസ് അശോക് മേനോൻ്റെ ഉത്തരവ്. എറണാകുളം ജില്ല വിട്ടു പോവരുതെന്ന വ്യവസ്ഥയിലാണ് കോടതി 2013 ൽ ഇരുവർക്കും ജാമ്യം അനുവദിച്ചത്. കേസിൽ ഹൈക്കോടതി തുടരന്വേഷണം നിർദേശിച്ചതിനാൽ വിചാരണ നീട്ടിക്കണമെന്നാവശ്യപ്പെട്ട് അപേക്ഷ നൽകിയിട്ടുണ്ടന്നും കണ്ണൂർ ജില്ലയിൽ പ്രവേശിക്കുന്നത് തടയേണ്ടതില്ലന്നും ഹർജിക്കാർ ബോധിപ്പിച്ചു. പ്രതികൾ വിചാരണ നീട്ടണമെന്ന് ആവശ്യപ്പെട്ടിരിക്കുകയാണന്നും സാക്ഷികളെ സ്വാധീനിക്കുമെന്നും ഇളവ് നൽകരുതെന്നുമായിരുന്നു സിബിഐയുടെ വാദം\nPrevious articleമൊബൈൽ ഫോണിൽ പെൺകുട്ടികളുടെ ദൃശ്യങ്ങൾ പകർത്തിയ നാടൻ പാട്ടുകാരൻ അറസ്റ്റിൽ .\nNext articleകേരളത്തിലെ 4.75 ലക്ഷം കുട്ടികൾക്ക് ഡിജിറ്റൽ പഠനസൗകര്യങ്ങളില്ലെന്ന് സർക്കാർ.


വൈഖരി: നക്ഷത്രങ്ങളുടെ രാജകുമാരി\n35 Response to "നക്ഷത്രങ്ങളുടെ രാജകുമാരി"\nഒരനുഭവകഥ, മനസ്സിന്റെ വിങ്ങല് പകര്‍ത്തി വെച്ചപ്പോള് കുറച്ചേറെ നീണ്ടുപോയി എന്നറിയാം. ക്ഷമിക്കുമല്ലോ,വായിക്കുമല്ലോ....\nഒരിറ്റു കണ്ണുനീര് മാത്രം.\nഹോ,,,,, കഥ വായിച്ചു കഴിഞ്ഞപ്പോള് ഇത് വെറും കഥ മാത്രം ആവണേ എന്നായിരുന്നു പ്രാര്‍ത്ഥന.\nഅനുഭവകഥ എന്നു കണ്ടപ്പോള് അൽപ്പ നേരം മരവിച്ചിരുന്നു പോയി…\nകണ്ണന് നൊമ്പരപ്പെടുത്തുന്ന ഒരു ഓര്‍മ തന്നെയാണ്.. അവളെ കുറിച്ചുള്ള വര്‍ണനയില് അവളെ നേരില് കണ്ട പോലെ..\nഅനില്‍കുമാര് നന്നായി എഴുതി .. വായനക്കാരന്‍റെ മനസ്സിലും കുറച്ചെങ്കിലും കണ്ണന് ഒരു ഓര്‍മയായി ബാക്കിയുണ്ടാവും …\nഎനിക്ക് ഒന്നും പറയാനില്ല.. സത്യം.. എല്ലാം പോസ്റ്റില് അനില് പറഞ്ഞു.. നല്ല കഥ വായിച്ച സന്തോഷത്തോടെ, എന്നാല് കഥയിലെ വിഷയം ഏല്‍പ്പിച്ച സങ്കടത്തോടെ ഞാന് തിരികെ പൊയ്കോട്ടെ..\nഅതിഭയങ്കര സെന്റിമെന്റലായ അനുഭവങ്ങൾ..നന്നായി അതിഭാവുകത്തോടെ വിവരിച്ചുവോ എന്നൊരു സംശയം...!\nഹാർട്ട് ഓപെറേഷൻ,കാറപകടം/സഹോദരൻ മരണം,ക്യാൻസർ.....\nഒപ്പം ചികിത്സാർത്ഥം ലണ്ടൻ,ന്യൂയോർക്ക്..\nവിശ്വസിക്കുവാൻ പ്രയാസമുള്ളവയായി തോന്നി..കേട്ടൊ അനിൽ.\nഇന്റര്‍നെറ്റ് കൊണ്ടുവന്ന സ്വപ്നതുല്യമായ പല സൗഹൃതങ്ങളുമുണ്ട്.ജീവിതത്തില് ലഭിക്കാതെ പോയ പല ബന്ധങ്ങള് അതു കുഞ്ഞനിയത്തിയോ ഏട്ടനോ മകളോ എന്നതിനേക്കാള് മനസ്സില് തൊട്ട സ്നേഹബന്ധങ്ങള്. പരാതിയോ പരിഭവമോ കടമയോ കടപ്പാടോ കുറ്റപ്പെടുത്തലുകളൊ ഇല്ലതെ ഒരിളം കുളിര്‍കാറ്റ് പോലെ മഞ്ഞു തുള്ളിയുടെ വിശുദ്ധിയോടെ എന്നെന്നും മനസ്സില് തങ്ങി നിറയുന്ന ആത്മബന്ധങ്ങള്...മരണത്തിനു പോലും തട്ടി കൊണ്ടു പോകാനാവാത്തവ ..\n"നക്ഷത്രങ്ങളുടെ രാജകുമാരി" വായിക്കുമ്പോള് അതനുഭവപ്പെടുന്നു..അനില് കഥ പറഞ്ഞ രീതി ഇഷ്ടമായി...\nകണ്ണന്റെ നന്മകള് ഒരു ചെപ്പ് നിറയെ മഞ്ചാടിക്കുരുക്കളായി എന്നെന്നും കൂട്ടുണ്ടാവട്ടെ.....\nഏട്ടന്റെ കണ്ണനെ ഈ പോസ്റ്റിലൂടെ ഞങ്ങള്‍ക്ക് പരിചയപ്പെടുത്തിയപ്പോള് അവള് ഞങ്ങളുടേയും കണ്ണനായി. വേദനയോടെ..\nപോസ്റ്റ് നീണ്ടതാണെന്നു ആമുഖത്തില് പറയുന്നുണ്ടെങ്കിലും അറിയാതെ ഒറ്റയിരുപ്പില് വായിച്ചു പോയി. എന്തിനാണാവോ ആ കുട്ടി ആണ് കുട്ടിയുടെ പ്രൊഫൈലില് വന്നത്?.സങ്കടപ്പെടുത്തുന്ന ഓര്‍മ്മകള് അനില് നന്നായെഴുതി. എന്നാലും നാലു വര്‍ഷത്തിനു മുമ്പത്തെ ഈ സംഭവം എന്തു കൊണ്ട് ഇതു വരെ അനില് പറഞ്ഞില്ല? ഒരു സംശയം ബാക്കി നില്‍ക്കുന്നു?\nkatha onnum kooti othukkaamaayirunnu.\nനെറ്റിലൂടെ ഇത്തരം ആത്മബന്ധങ്ങള് വിരളമായെങ്കിലും ഉണ്ടാകുന്നുണ്ട്, ഒരു കുഞ്ഞനിയത്തിയെ നഷ്ടപ്പെടുന്ന ഏട്ടന്റെ വേദന ഹൃദയത്തില് തൊടുന്നതായി...\nനാം ലാളിച്ചത് ഒരു കൊച്ചു പൂച്ചകുഞ്ഞായാലും അത് നഷ്ടപെടുമ്പോള് വേദനാജനകം തന്നെ.\nഒരികല് കൂടി ആ നക്ഷത്രങ്ങളുടെ രാജകുമാരിയെ വേദനയോടെ വായിച്ചു\nഇന്റെര്‍നെറ്റിന്റെ അനന്ത സാധ്യതകളില് ഒന്നാണ് ഇത്തരം ബന്ധങ്ങള്. അവസാനം ഒരുപാട് സങ്കടമായി. എനിക്കും ഉണ്ട് ഇതേ പോലെ കിട്ടിയ ഒരു കൂട്ട്. ഓപ്പോള്. ഇനി ഞാന് ഓപ്പോളെ ഒന്ന് വിളിക്കട്ടെ...\nഎന്റെ സ്വാന്തനങ്ങൾ :(\nഒരു കുഞ്ഞുകാറ്റ് മെല്ലെ വന്ന് തഴുകി ... ഒരു വിരല് സ്പര്‍ശനത്തിന്റെ സാന്ത്വനം ...\n....പൊടുന്നനെ 'മാമ്പഴം' ഓര്‍ത്തു പോയി....നല്ല അവതരണം\nഒന്നും പറയാനില്ല...നന്നായി എഴുതി\nഎന്ത് പറയണം എന്നറിയില്ല . കാരണം അത്രക്കും ഉള്ളില് തട്ടിയ ഒന്നായിരുന്നു. അത്. നൊമ്പരം ബാക്കിയാക്കി ആ കണ്ണന് പോകുമ്പോള്, വായിച്ചു കഴിഞ്ഞപ്പോള് അടുത്ത് നിന്നും ഒരാള് പോയപോലെ തോന്നി. നന്നായിരിക്കുന്നു.\nഅനില്... ഞാന് കരുതിയത് ഇത് കഥ മാത്രം ആണെന്നാണ്....ഇത് ശരിക്കും അനുഭവം തന്നെ ആണോ?മരികുമ്പോഴും സ്വന്തം അമ്മയെയോ അച്ഛനെയോ സഹോദരങ്ങളെയോ അല്ലാതെ നെറ്റില് കൂടി പരിചയപെട്ട ഒരു ഫ്രണ്ട് നെ ഓര്‍ക്കുമോ??? അതിഭാവുകത്വം ഇച്ചിരി കൂടുതലായി എന്നാണ് എനിക്ക് തോന്നുന്നത്...ന്യൂയോര്‍ക്കിലും ലണ്ടന് ലും ഹോസ്പിറ്റലില് പോകുമ്പോഴും അമ്മു എന്ന ഫ്രണ്ട് കൂടെ ഉണ്ടായിരുന്നോ?എന്റെ സംശയങ്ങള് ആണ് ട്ടോ....കാരണം അനില് ന്റെ എല്ലാ കഥകളും വായിച്ചു ഇഷ്ടപെടരുള്ള ആളാണ് ഞാന്... ഇതെന്തോ ഇഷ്ടമായില്ല.ക്ഷമിക്കു.\nഅനുഭവകഥ എന്നാകുമ്പോള് ഒന്നും പറയാനില്ല. പ്രയാസം മാത്രം. ദുരിതങ്ങള് മാത്രം വരുമ്പോഴും ചിരിക്കാന് കഴിയുന്നത് നല്ലത് തന്നെ.\nreally touching one!\nഅനിലേട്ടാ, അനുഭവമായത് കൊണ്ട് ആ സങ്കടത്തിൽ പങ്കു ചേരുന്നു. “ഭാനു കളരിക്കൽ” പറഞ്ഞതിനോട് വളരെ യോജിക്കുന്നു. ഇത്തരം ആത്മബന്ധങ്ങൾ ഇപ്പോഴുമുണ്ട് എന്നറിഞ്ഞത് തന്നെ വളരെ വലിയ കാര്യമാണ്. അനുഭവത്തിന്റെ തീക്ഷണതയാകാം കുറച്ച് exaggerated ആയി തോന്നി.\nഇത് നൊമ്പരപ്പെടുത്തുന്ന ഒരോര്‍മ്മ\nകഥയായാലും അനുഭവമായാലും അനുവാചക ഹൃദയത്തില് ചലനങ്ങള് സൃഷ്ടിക്കാന് കഴിഞ്ഞാല് എഴുത്തുകാരന് കൃതാര്‍ഥനായി.\nഇവിടെ ആ ആത്മ നിര്‍വൃതി ശ്രീ. അനില്‍കുമാറിന് അവകാശമായിരിക്കുന്നു . അല്‍പ്പം അതിഭാവുകത്വമൊഴിച്ചാല് സൃഷ്ടി കേമം തന്നെ .\nഒരിക്കലും ഒരു കഥയായി എഴുതിയതല്ല ഇത്. മാത്രമല്ല രണ്ട് വര്‍ഷം മുമ്പ് ഇതെഴുതുമ്പോള് എവിടെയെങ്കിലും പൊസ്റ്റ് ചെയ്യണം എന്നും ഓര്‍ത്തതല്ല! മനസ്സിന്റെ അടക്കാനാവാത്ത വിങ്ങല് ഒരു ഡയറിക്കുറിപ്പ് പോലെ എഴുതി വെച്ചു എന്നു മാ‍ത്രം. ഇതില് കഥക്ക് വേണ്ടി എഴുതിയത് ഒന്നുമില്ല... എല്ലാം സത്യങ്ങള് മാത്രം. പുണ്യം പോലെ വീണുകിട്ടിയ അസാധാരണമായ ഒരു ബന്ധത്തിന്റെ ആഴം പറയാന് ശ്രമിച്ചപ്പോള് അതില് അതിഭാവുകത്വം തോന്നിയതാവാം, മനപ്പൂര്‍വമല്ല. എഴുതിവന്നപ്പോള് പറയാതെ പോയ പല്‍തും ഉണ്ട്, അവിശ്വസനീയം എന്ന് തോന്നാവുന്ന... പിന്നേയും തുടര്‍ച്ചയായി വന്ന ഉത്തരമില്ലാത്ത ചില അപ്കട മരണങ്ങള് കൂടീ... മറ്റ് പലതും!\nവായിക്കുകയും, അഭിപ്രായങ്ങള് അറിയിക്കുകയും ചെയ്ത എല്ലാ പ്രിയപ്പെട്ടവര്‍ക്കും നന്ദി.\nഒന്നും പറയാനില്ല.കണ്ണനെ ഓർത്ത് ഒരിറ്റ് കണ്ണീർ മാത്രം\nകരയിച്ചല്ലോ മാഷേ.ഇത് ശരിക്കും അനുഭവാ.?\nകണ്ണന് ശരിക്കും വേദനിപ്പിച്ചൂട്ടോ.... അനുഭവ കഥ എന്നു പറഞ്ഞപ്പോള് മനസ്സില് വല്ലാത്ത ഒരു വിങ്ങല് കണ്ണനെ കുറിച്ചോത്ത്.\ntouching. nothing more to write\nഅനുഭവങ്ങൾ തന്നെ കഥകൾക്കാധാരം. ഇത് പക്ഷെ വേദനയോടെ മാത്രമേ ഓർക്കാൻ കഴിയൂ.\nനിങ്ങള് രാത്രി മനുഷ്യനെ കരയിപ്പിച്ചു കളഞ്ഞല്ലോ. കണ്ണീര്‍പൂക്കള്\nഒന്നും പറയാനില്ല...കണ്ണുകള് കലങ്ങി..\nNombarapeduthunna oranubhavam..Nallonnam ezhuthi........


ഓടുന്ന ട്രെയിനിൽ ചാടിക്ക‍യറരുതെന്ന മുന്നറിയിപ്പ് എല്ലാ സ്റ്റേഷനുകളിലും ഇടയ്ക്കിടെ മുഴങ്ങിക്കൊണ്ടിരിക്കുന്നതാണ്. എങ്കിലും ചിലർ ഇതെല്ലാം അവഗണിച്ച് ട്രെയിനിൽ ചാടിക്കയറും. ഒരു ട്രെയിൻ പോയാൽ അടുത്തത് വരും, പക്ഷെ ജീവൻ പോയാലോ? അല്‌പം നേരത്തെ ഇറങ്ങിയാൽ തീരുന്ന പ്രശ്നമല്ലേയുള്ളു ഇത്.\nഓടുന്ന ട്രെയിനിൽ നിന്ന് താഴെ വീണ യാത്രക്കാരനെ രക്ഷിച്ച ആർപിഎഫ് കോൺസ്റ്റബിളാണ് ഇപ്പോൾ സോഷ്യൽ മീഡിയയിൽ കൈയടി നേടുന്നത്. ഗോവയിലെ വാസ്കോ ഡ ഗാമ സ്റ്റേഷനിലാണ് സംഭവം. വാസ്‌കോ-പട്‌ന എക്‌സ്പ്രസിൽ കയറാൻ ശ്രമിച്ച യാത്രക്കാരനാണ് പാളത്തിലേക്ക് വീണത്. ഓടിയെത്തിയ ആർപിഎഫ് ഹെഡ് കോൺസ്റ്റബിൾ കെ.എം.പാട്ടീലിന്‍റെ സമയോചിതമായ നടപടിയാണ് യാത്രക്കാരന്‍റെ ജീവൻ രക്ഷിച്ചത്.\nമനസാന്നിധ്യം കൈവിടാതെ യാത്രക്കാരനെ പ്ലാറ്റ്ഫോമിലേക്ക് പാട്ടീൽ വലിച്ചു കയറ്റുകയായിരുന്നു. ഇന്ത്യൻ റെയിൽവേയാണ് സംഭവത്തിന്‍റെ വീഡിയോ സമൂഹ മാധ്യമങ്ങളിൽ പങ്കുവച്ചത്. ഓടുന്ന ട്രെയിനിൽ ചാടിക്കയറരുതെന്ന മുന്നറിയിപ്പോടെയാണ് വീഡിയോ പോസ്റ്റ് ചെയ്തിരിക്കുന്നത്.


ഫാ. സ്റ്റാന് സ്വാമി: മാവോയിസ്റ്റോ രക്തസാക്ഷിയോ; പുസ്തകം ഇന്ന് പുറത്തിറങ്ങും - sundayshalom\nഫാ. സ്റ്റാന് സ്വാമി: മാവോയിസ്റ്റോ രക്തസാക്ഷിയോ; പുസ്തകം ഇന്ന് പുറത്തിറങ്ങും\nന്യൂഡല്‍ഹി: ജസ്യൂട്ട് വൈദികനും മനുഷ്യാവകാശ പ്രവര്‍ത്തകനും ജാര്‍ഖണ്ഡിലെ ആദിവാസികളുടെ ശബ്ദവുമായിരുന്ന ഫാ. സ്റ്റാന് സ്വാമിയുടെ ജീവിതം പറയുന്ന പുസ്തകം ഇന്ന് (സെപ്റ്റംബര് 10) വൈകുന്നേരം ഡല്‍ഹിയില് പ്രകാശനം ചെയ്യും. ഈ വൈദികന്റെ ജീവിതം അടുത്തുനിന്നു കണ്ടൊരാള് തയാറാക്കുന്ന പുസ്തകം എന്നൊരു പ്രത്യേകതയും ഇതിനുണ്ട്. ‘ഫാ. സ്റ്റാന് സ്വാമി: മാവോയിസ്റ്റോ രക്തസാക്ഷിയോ?’ എന്ന് പേരിട്ടിരിക്കുന്ന പുസ്തകം രചിച്ചിരിക്കുന്നത് ജസ്യൂട്ട് സഭയുടെ നേതൃത്വത്തില് പ്രവര്‍ത്തിക്കുന്ന ഇന്ത്യന് സോഷ്യല് ഇന്‍സ്റ്റിറ്റ്യൂട്ടിന്റെ മുന് എക്‌സിക്യൂട്ടീവ് ഡയറക്ടര് ഫാ. പ്രകാശ് ലൂയീസാണ്. നീതിനിഷേധങ്ങള്‍ക്ക് എതിരെ പ്രതികരിക്കുകയും പ്രതിഷേധിക്കുകയും അടിച്ചമര്‍ത്തപ്പെട്ടവര്‍ക്കുവേണ്ടി വാദിക്കുകയും ചെയ്ത് ഫാ. സ്റ്റാന് സ്വാമിയുടെ ജീവിതവും സംഭാവനകളും അദ്ദേഹത്തിന്റെ വിശുദ്ധമായ ജീവിതവുമാണ് പുസ്തകം വായനക്കാരുടെ മുമ്പില് തുറന്നുവയ്ക്കുന്നത്.\nഫാ. സ്റ്റാന് സ്വാമിയെ 2020 ഒക്‌ടോബര് 20-നാണ് ഭീമ കൊറേഗാവ് കേസില് യുഎപിഎ ചുമത്തി എന്‍ഐഎ അറസ്റ്റു ചെയ്തത്. ആദിവാസി പ്രശ്‌നങ്ങളില് ഫാ. സ്റ്റാന്‍സ്വാമി നടത്തുന്ന സജീവ ഇടപെടലുകള് അദ്ദേഹത്തെ ഗവണ്‍മെന്റിന്റെ ശത്രുവാക്കി മാറ്റിയിരുന്നു. അതേതുടര്‍ന്നാണ് കള്ളക്കേസില് കുടുക്കി ജയിലില് അടച്ചത്.\nകോവിഡ് ബാധിതനായ ഫാ. സ്റ്റാന് സ്വാമി ആരോഗ്യപരമായ കാരണങ്ങള് ചൂട്ടിക്കാട്ടി മുംബൈ ഹൈക്കോടതിയെ സമീപിച്ചതിനെ തുടര്‍ന്ന് പ്രൈവറ്റ് ആശുപത്രിയില് ചികിത്സ നല്‍കാന് കോടതി ഉത്തരവിടുകയായിരുന്നു. 84 കാരനായ ഫാ. സ്റ്റാന്‍സ്വാമിയുടെ രോഗാവസ്ഥയെ എതിര്‍ത്തും മെഡിക്കല് രേഖകളില് സംശയം ഉണ്ടെന്നുമായിരുന്നു എന്‍ഐഎയുടെ നിലപാട്. പാര്‍ക്കിസണ്‍സും മറ്റ് പല രോഗങ്ങളും അലട്ടിയിരുന്ന 84-കാരനായ ഫാ. സ്റ്റാന് സ്വാമിയുടെ ആരോഗ്യനില വഷളാക്കിയത് ജയിലിലെ സാഹചര്യങ്ങളായിരുന്നു. ഇക്കഴിഞ്ഞ ജൂലായ് അഞ്ചിനാണ് അദ്ദേഹം ജൂഡീഷ്യല് കസ്റ്റഡിയില് മരിച്ചത്.


പ്രമുഖ പ്രവാസി മലയാളി ബാങ്കര് കെ പി കോശി അന്തരിച്ചു | keralite banker k p koshy passed away\nപ്രമുഖ പ്രവാസി മലയാളി ബാങ്കര് കെ പി കോശി അന്തരിച്ചു\nAbu Dhabi - United Arab Emirates, First Published Jan 9, 2021, 10:21 AM IST\n2009ല് കുവൈത്തിലെ ഗള്‍ഫ് ബാങ്കില് നിന്നും ഡപ്യൂട്ടി ജനറല് മാനേജറായി വിരമിച്ച കെ പി കോശി അത്രയും ഉന്നത സ്ഥാനത്ത് എത്തിയ ആദ്യ മലയാളിയാണ്.\nകുവൈത്ത് സിറ്റി: കുവൈത്തിലെ പ്രമുഖ ബാങ്കര് ആയിരുന്ന കോഴഞ്ചേരി പുന്നക്കാട് മലയില് കൊറ്റന്‍കുളത്ത് കെ പി കോശി(73) അന്തരിച്ചു. ഇന്നലെ അബുദാബിയിലെ ശൈഖ് ഷഖ്ബൂത്ത് മെഡിക്കല് സിറ്റിയിലായിരുന്നു അന്ത്യം സംഭവിച്ചത്.\nകുവൈത്തിലെ ക്രൈസ്തവ ആത്മീയ കൂട്ടായ്മാ രംഗത്തും സജീവമായിരുന്നു അദ്ദേഹം. 2009ല് കുവൈത്തിലെ ഗള്‍ഫ് ബാങ്കില് നിന്നും ഡപ്യൂട്ടി ജനറല് മാനേജറായി വിരമിച്ച കെ പി കോശി അത്രയും ഉന്നത സ്ഥാനത്ത് എത്തിയ ആദ്യ മലയാളിയാണ്. കുവൈത്ത് നാഷണല് ഇവാന്‍ജെലിക്കല് ചര്‍ച്ച് അഡ്മിനിസ്‌ട്രേറ്ററായും അദ്ദേഹം സേവനം അനുഷ്ഠിച്ചിട്ടുണ്ട്. കേരളത്തില് നിന്നുള്ള 30 സഭകളെ പ്രതിനിധീകരിക്കുന്ന കുവൈത്ത് മലയാളി ക്രിസ്ത്യന് കോണ്‍ഗ്രിഗേഷന്(കെടിഎംസിസി) പ്രസിഡന്റായും പ്രവര്‍ത്തിച്ചിട്ടുണ്ട്.\nകോഴഞ്ചേരിയിലെ പുന്നയ്ക്കാട് മലയില് കൊറ്റന്‍കുളത്ത് ഫിലിപ്പ് ജോര്‍ജ്-ഏലിയാമ്മ ദമ്പതികളുടെ മകനായ കെ പി കോശി 1970 ഡിസംബര് 31 നാണ് ജോലി തേടി കുവൈത്തിലെത്തിയത്. 2018ലാണ് യുഎഇയിലുള്ള മകന്റെയൊപ്പം കോശി അബുദാബിയിലേക്ക് താമസം മാറുന്നത്. കോട്ടയം കണ്ടപ്പള്ളില് പരേതയായ സിസിലിയാണ് അദ്ദേഹത്തിന്റെ ഭാര്യ. മക്കള്: ആഷിഷ് ഐപ്പ് കോശി, ആഷി ഫിലിപ്പ് കോശി.\nLast Updated Jan 9, 2021, 10:24 AM IST\nK P Koshy passed away\nKeralite banker passed away in abu dhabi\nകെ പി കോശി അന്തരിച്ചു


Kerala Fish Resource\nകേരളത്തിലെ മത്സ്യസമ്പത്ത് കൊള്ളയടിക്കാന് അന്തര്‍ദേശീയ ശക്തികളുടെ ശ്രമം :രമേശ് ചെന്നിത്തല\nകമ്പനി ആസൂത്രണം ചെയ്യുന്നത് വന് കൊള്ളയെന്നും പ്രതിപക്ഷ നേതാവ്. ഗൂഢാലോചനയ്ക്ക് നേതൃത്വം നല്‍കുന്നത് മന്ത്രി ജെ മേഴ്‌സിക്കുട്ടിയമ്മയാണ്.\nPublished on : 19 Feb, 2021 , 5:04 am\nതിരുവനന്തപുരം :കേരളത്തിലെ മത്സ്യസമ്പത്ത് കൊള്ളയടിക്കാന് അന്തര്‍ദേശീയ ശക്തികളുടെ ശ്രമമെന്ന് പ്രതിപക്ഷ നേതാവ് രമേശ് ചെന്നിത്തല. മത്സ്യമേഖലയെ അമേരിക്കന് കമ്പനിക്ക് തീറെഴുതാന് സര്‍ക്കാര് നീക്കമെന്നും ചെന്നിത്തല ആരോപിച്ചു. ആഴക്കടല് മത്സ്യബന്ധനത്തിന് ഇഎംസിസി എന്ന അമേരിക്കന് കമ്പനിയുമായി കരാര് ഒപ്പിച്ചുവെന്നും ചെന്നിത്തല പറഞ്ഞു.\nകമ്പനി ആസൂത്രണം ചെയ്യുന്നത് വന് കൊള്ളയെന്നും പ്രതിപക്ഷ നേതാവ്. ഗൂഢാലോചനയ്ക്ക് നേതൃത്വം നല്‍കുന്നത് മന്ത്രി ജെ മേഴ്‌സിക്കുട്ടിയമ്മയാണ്. ന്യൂയോര്‍ക്കില് വച്ച് മന്ത്രിയും കമ്പനി പ്രതിനിധികളും ചര്‍ച്ച നടത്തിയിരുന്നുവെന്ന് പ്രതിപക്ഷ നേതാവ് വെളിപ്പെടുത്തി.\nഇഎംസിസി കമ്പനിക്ക് ആകെ മൂലധനം 10 ലക്ഷം രൂപയാണ്. രണ്ട് വര്‍ഷം മുന്‍പാണ് കമ്പനി രൂപീകരിച്ചത്. ഗ്ലോബല് ടെന്‍ഡര് വിളിക്കാതെ കരാര് എങ്ങനെ നല്‍കിയെന്ന് ചെന്നിത്തല ചോദിച്ചു. ഇടപാടില് സമഗ്ര അന്വേഷണം വേണമെന്നും അദ്ദേഹം ആവശ്യപ്പെട്ടു .